
Værebro i Nordsjælland. Tilhøire Indgangen til en 
Hersegaard. Midt i Baggrunden en Stenbro, høit hvælvet 
over en Aa. Vid Udsigt med fjerne Skove og Høie. 
Sommereftermiddag, henimod Solnedgang. Ved Indgangen 
til Gaarden Stenbænke. 

FØRSTE OPTRIN. 

Oluf Herse og Odde samtalende i Forgranden. Hethe staar paa 
Broen og ser ad, skyggende med Haanden for Øinene. 

OLUF. 

Vel veed jeg, I er vant at overnatte 
i luftigt Telt, ja under aaben Himmel 
med Skjold til Pude, dog jeg beder jer 
forsmaa mit Hus ei, gjør vort Tag den Ære — 

ODDE. 

Hvad Ære — herlig Ære! nu omstunder 

er jo en ringe Herse mere værd 

end Hærens Øverste! det Skjold der ristes 

med Lovens Runer overstraaler nu 

det bulede og skrammeskaarne. I, 



der skifte Lov og Ret, gjør Tidens Gjerning 
og gjør den uden Sved; det maa man sige, 
I har fuldgode Dage. 

OLUF. 

I har Ret! 1 
nu da en Guldring ligger aarevis 
paa Alfarvei, er der kun lidt at dømme: 
en Strid at stille om et Markskjel, høist 
en Bøde at bestemme, naar en Gnier 
tvertimod Kongens Bud har gjemt sin Skat 
bag Laas og Slaa, som om han ei nød godt 
af Frode Fredegodes Konge- Vælde. 
Men hvad der angaar magsomt Liv har ellers 
I Krigsfolk ikke just at klage paa. 

ODDE. 

Ikke at klage! Hvad! vi Krigsfolk ikke? 
I tredive Aar har dette gode Sværd 
hængt ved min Side og gjort mindre Nytte 
end noget Stegespid! — har ikke smagt 
en søllig Draabe Blod, siden det flakte 
de nakke-ragede Hyberner-Mænds 
døds-viede Hoveder! 

OLUF. 

Men tredive Aar 
har ikke tæret end paa Eders Ry, 
Herr Odde! vore Fjender hungre næppe 
efter en Brad fra dette Stegespid. 



ODDE. 

Ja smøre En om Munden, kan I, Herse! 
Nu, jeg vil se, hvad eders Stegespid 
formaar. 

(Hethe kommer ned fra Broen.) 
OLUF. 

En ædel Gjæsteven — hav Tak! 
Nu Hethe, seer man dem deroppe fra? 

HETHE. 

Paa alle Veie hvirvler Støvet gyldent 
i Aftensolen; Folket strømmer sammen. 
Men Kongens Tog maa straale gyldnere 
end Alt hvad jeg har faaet Øie paa. 

ODDE. 
I vente det for tidlig har jeg sagt. 

OLUF. 

Det bliver Skumring, før de komme hid 
til Værebro. Hvad mener I? jeg tænker, 
vi sætte Thinget op til Morgendagen. 

ODDE. 

Saa tænker I, og tænker feil. Det er 

Kong Frodes Skik at sætte Thing i Skumring 

og fælde Dom, naar Tjasses Øine see. 

i* 



OLUF. 

Som Kongen vil, han veed hvad tjenligst er, 
og Guderne hvad der for ham er tjenligst; 
de give, at han mange Aar endnu 

maa holde Thing! 

» 

HETHE. 

Og at han snart maa gjensee 
sin Søn, hans Alders Trøst. Har man ei nylig 
spurgt Nyt om Fridleff Kongesøn? 

ODDE. 

Han kjæmper 
i Rysland mod Kong Dage, men til Vaaren 
ventes han hjem. — Nu maa jeg se dem lidt 
paa Fingrene, at ei de kludre der 
med Kongeteltet (ud tiihwe, r«bende:) Tocke, Knegtl 

hvor er du? 

OLUF. 

Aftnen er kort; de lyse Nætter svandt. 

HETHE. 

Des kortere der er til Vaar. 



OLUF. 

Min Datter, 
længes ei altfor heftig I den kan skuffe. 

HETHE. 

Den bringer friske Blade ganske vist 
og Fuglesang. 

OLUF. 

Og Fridleff, traf jeg det? 

HETHE 

(smiler). 

Et Mesterskud var ikke just fornødent, 
Skiven var nær og stor. 

OLUF. 

Ak, Hethelil, 
tænk paa at fire Aar kan ændre mangt, 
og at man ikke kjæmper blot i Leding. 

HETHE. 

At kjæmpe med sig selv er ogsaa Kamp, 
som Fridleff ei vil sky, hvis Garderike 
har skjønne Kvinder. Jeg tør lide paa 
hans Troskabsløfte. 

OLUF. 

Ofte har jeg angret 
at jeg har ladet dig saa længe være 
i Leire hos din Moster; mange Sløgder 
og fine Kunster og god Levemaade 
har du jo nemmet flittig nok hos Dronning 
Alvildes Hushovmesterinde — men — 



HETHE. 

Men — gode Fader! hvorfor »men?« jeg beder 
glem ,dette Ord, naar du vil rose mig. 

OLUF. 

Jeg roser ei hvad du har lært af Fridleff: 
en Hersedatter og en Kongesøn — 
de to er ei et Par. 

HETHE. 

Aa, Hjarne Skjald, 
der veed saamange gamle Kvad og Frasagn 
har ogsaa lært mig Noget: at Kong Gram 
sin Tugtemesters Datter tog til Ægte. 
Er min Byrd ringere? 

OLUF. 

Han har vel glemt, 
at Gram gav hende siden til sin Ven 
Bessus. 

HETHE. 

Saa give Fridleff mig til Hjarne 1 
han er den eneste, der huer mig 
foruden Fridleff. 

OLUF. 

Løse Pigelune, 
der springer fra een Yderkant til anden! 
først Kongesøn og saa — en simpel Sanger, 



en Harpeslagere, der trækker om 
med Trællene! 

HETHE. 

Og føiter om med Fyrster! 
saa er han jo som skabt for Pigelunet, 
er hjemme overalt og intet Steds; 
en Sky, der løses op i gylden Solglands 
eller pladsker ned som Regn og lædsker Støv. 

OLUF. 

Jeg ønsker dig, mit Barn, en bedre Støtte, 
saa lidt en Betlerstok som Herskerstav: 
en Husbond af din egen Stand vil sikrest 
gjøre dig lykkelig. 

HETHE. 

Det er din Ret 
at ønske det, men min Ret — glem den ikke. 
»Ingen Kvinde skal tvinges imod sin Villie 
at tage Nogen, men efter sine fri Vilkaar sam- 
tykke hvem hende lyster.« 

OLUF. 

Ei ei, hvor lærd! 

HETHE. 

Jeg er dog heller ikke 
for Intet Hersens Datter! — men pas paa, 
det bedste er tilbage: — 

»Saa at, dersom Nogen skønt gjører det 
imod sine Forældres Villie, da skal det ikke 
vendes. « 

Det kalder jeg en Lov! for dens Skyld lever 
Kong Frodes Ros til evige Tider frisk 
i danske Pigehjerter. 

OLUF. 
Og med Rette! 
for mig var det en Lov, blev det end aldrig 
ristet paa Skjold og thinglæst. 

HETHE 
(kaster sig om hans Hals). 

Kjære Fader I 

OLUF. 

Ja, naar hun faar sin Villie, kan hun kjæle. 
Men vi har Andet nu at tage vare: 
der strømmer Gjæster sammen. Veiens Støv 
vil skylles bort med Mjød. 

HETHE. 

Den staar længst brygget 
og skjolde-dækt. Ei skal de længe tørste. 

(Ind i Huset, ved Indgangen hilse de paa flere ankomne Gjaester.) 



ANDET OPTRIN. 

Tre Bønder fra heire 
FØRSTE BONDE. 

Man siger, Kongen er bleven svagere paa 
de sidste Aar. 

ANDEN BONDE. 

Da jeg saae ham sidst, taalte han ikke 
længer at sidde til Hest. 

TREDIE BONDE. 

Nu kan han heller ikke taale Karmens 
Rystelse, men reiser kun i sin Bærestol. 

FØRSTE BONDE. 

Det volder vel det Saar, han fik for tre 
Aar siden af en vild Ko. 

TREDIE BONDE. 

Ja, det har der været megen Snak om, men 
Faa veed bedre Besked derom end jeg, for det 
skete knap en Fjerdingmil fra min Gaard. 

FØRSTE BONDE. 

Ja, var der noget sært ved det? 

TREDIE BONDE. 

Det gik saalunde til. Kongen kjørte langs 
Stranden og saae en Ko med sin Kalv græsse 

paa Strandengen. Han mente, at det var Hav- 
nød og befoel sine Folk at omringe dem, at 
de ikke igjen skulde løbe i Havet. For saa- 
dant Havnød er en stor og kostelig Sjeldenhed. 
Selv steg han ud af Karmen og satte sig i 
Græsset; da løb denne her' fæle Ko til og 
stangede Kongen tvert igjennem med hendes 
Horn. 

ANDEN BONDE. 

Nogle mener endda, at det var hverken en 
Ko eller Havnød, men en Hex, og at Kalven 
var hendes Søn, der havde stjaalet Kongens 
Guldring paa alfar Vei. 

FØRSTE BONDE. 

Det kan være troligt nok, og derfor vil 
Saaret vel heller ikke læges, og han taaler ikke 
mer at kjøre. 

TREDIE BONDE. 

En Guds Lykke var det, at Kongen ikke 
døde af den grimme Vunde, som man frygtede. 

FØRSTE BONDE. 

Hans Røst er bleven saa spæd, siger man, 
at han ikke længer kan tale til Folket. 

TREDIE BONDE. 

Det har sin Rigtighed. Jeg var selv ifjor 
paa et Kongsthing, — det holdtes sent i Skum- 

ringen ligesom her. Halfdan hin Vise stod ret 
ved Siden af Bærestolen og hældte sit Øre til 
Kongens Mund og forkyndte os hans Ord. 

ANDEN BONDE. 

Der er kommen meget Folk sammen, men 
I kjender vel de fleste, Ingvar Bonde? 

FØRSTE BONDE. 

Jeg skulde tro det. 

TREDIE BONDE. 

Hvem mon den Svend er paa Broen, som 
Folk raaber op til og gantes med? Ja, han har 
da et Spilleværk paa Ryggen, saa jeg kan 
skjønne, det er en Legere. 

FØRSTE BONDE. 

Det et Hjarne Sanger, han kommer tidt her til 
Værebro. Han er gjæv nok baade til at synge 
og fortælle. Jeg tænker, vi skal have vor Moro 
med ham. 

ANDEN BONDE. 

Der skjænker de Mjød op. Det var ikke 
ilde, at smage Hersens Bryg. 

FØRSTE BONDE. 

At skylle Halsen inden Thinget kunde ikke 
skade. 

TREDIE BONDE. 

I har kan hænde en Sag at føre, Ingvar? 

FØRSTE BONDE. 

Vel har jeg det. Men se, der har de faaet 
Kongeteltet reist. 

TREDIE BONDE. 

Det maa man se nærmere. Et Pragttelt, 
kan jeg sige jer, idel Skarlagenstæpper, Gylden- 
styksdrætter og Silkeseil. 

ANDEN BONDE. 

Det er en Gave af Hunekongen. 

FØRSTE BONDE. 

Ja lur dem dernede, de forstaar det! 

De gaa ud tilvenstre og stede i Udkanten af Scenen paa 

TOCKE 

(der kommer baglænds ind, raabende): 

Hal Linen strammere tilvenstre — forsigtig, 
forsigtig ! Troer I, I har fat i Skjødet af et Stor- 
seil, I begnævede Hundetampe! 

(Osture kommer fra Gaarden.) 
OSSURE. 

Ei Tocke, hvor du kan bruge Mund! 

TOCKE 

(kysser hende). 

Paa mange Maader, lille Søster. 

OSSURE. 
Denne er vel den bedste! Hvordan har 
du det ellers? 

TOCKE. 
Saa godt som en Mand kan have det om 
Aftenen, der til Davre har faaet flere Stokkeslag 
end der er Fingerbredder paa min Ryg. 

OSSURE. 

Arme Tocke! var det din Herre Odde, der 
pryglede dig? 

TOCKE. 

Min Træl var det ikke, ellers skulde jeg 
ladet det gaa videre og pryglet min Herre. 

OSSURE. 

IVJen hvad gjorde du da? Havde du nogen 
Balsam at lægge paa din Ryg? 

TOCKE. 

Visdom lagde jeg paa min Ryg, Visdom 
er bedre end Plaster. Ser du, sagde jeg, du 
har frosset gudsjammerlig i Nat, da du maatte 
overnatte i en vaad Grøft, og med Ondt skal 
Ondt fordrives. Derpaa tirrede jeg Bjørnen 

saadan, at da Odde vilde lege med den, bed 
den ham i Armen. 

OSSURE. 

Galning, det kunde være kommen dig dyrt 
at staa. 

TOCKE. 

Ja, hvis Mester Brun havde sladret, men 
det fik den ikke Tid til, for Odde stødte sin 
jernpiggede Stok lige i Hjertet paa den. Hvilket 
havde to Fordele: for det første har jeg ikke 
den mer at passe, og for det andet aad jeg til 
Middag Bjørneskinke, der var saa seig som en 
Bastsko i Høst, men ellers ligesaa saftig som 
Noget, jeg i de sidste fjorten Dage har haft 
mellem Tænder. 

OSSURE. 

Kom med, saa skal du faa noget Bedre at 
bide i, og et Krus Mjød har jeg ogsaa sat tilside. 



(Hjarne er kommen frem i Forgrunden; han stater alene og ser ud til- 

venstre mod Teltet.) 



TOCKE. 

En flink Skafferske! Men først maa jeg 
snakke et Ord med Hjarne der; for gammelt 
Bekjendtskabs Skyld lægger han mig nok et 
Smædevers om Mundskjænken, hvem jeg skylder 
en lille Tak — 

OSSURE. 

Aa Tocke ! din Kaadhed skaffer dig tilsidst 
en Ulykke paa Halsen. 

TOCKE. 

En Løkke om Halsen, vilde du sige. Naa, 
skam faa den, der ikke under Bødlen hans 
Næring. — Velmødt Hjarne Storskjald ! kommen 
langveisfra? 

HJARNE. 

Saa langveis, som der er fra Nattergalens 
Krat til Ørnens Bane, Ven Tocke! 

TOCKE. 

Ei ei! fløi I det i eet Træk? 

HJARNE. 

Jeg fløi fra en Kvist til en Stub. Den var 
fuld af alskjøns Krager og Raager, og en sladder- 
tunget Galgenfugl gav sig til at fritte mig ud. 
Der sidder jeg endnu. 

OSSURE. 

Det var fuldt ilde Selskab at falde i for 
saa fin en Sangfugl. 

TOCKE. 

Og nu gjælder det vel at komme fra den 
golde Stub til den grønne Gren? tør jeg vædde. 

HJARNE. 

Vidste jeg kun Veien. 

TOCKE. 

Fattigfugls Skrig er tidt bedre Varsel end 
liflige Nattergalekluk, og Daaren véd bedre Vei 
i sit eget, end Vismand i det Fremmede. Den 
maa ikke sky sære Stier, som vil finde Lykke 
ved Hove. 

HJARNE. 

Søgte jeg Lykken der, maatte jeg have 
sadlet mit Vid avet, som Amleth sin Fole. 

TOCKE. 

Baglænds eller forlænds, saa red han dog 
sit Kongerige op. 

HJARNE. 

Mit Kongerige — ! 

OSSURE. 

Som han staar og stirrer! — det kalder 
jeg en sær Gjæst. 

HJARNE. 

Sidder din Herre Odde endnu syg paa sin 
Gaard ved Seiersted, eller er han med her i 
Hofleiren? 

TOCKE. 

Hvor jeg ser Ulveørene, der venter jeg Ulven. 

HJARNE. 

Er du Oddes Øren, saa vil jeg ikke tale 
til dem, for jeg har før faaet et bedsk Svar af 
Gabet, da jeg vilde synge i Seiersted. 

TOCKE 
(peger paa Ossnre). 

Saa tal til disse Hinde-Øren, maa hænde at 
Svaret da bliver en blidelig Blæden. 

HJARNE. 

Hvor lider eders Jomfru Hethe, fagre Barn? 

TOCKE. 

Hvor? i Hjærtet, tænker jeg, hvor alle 
mandvoxne Møer lide. 

OSSURE. 

Jer lider hun godt nok, for da hun saae jer 
staa paa Broen, sagde hun: der er Hjarne Skjald, 
saa kommer der Sang og Tidkort til Huse. Men 
nu faar hun selv svare jer. 



TREDIE OPTRIN. 

Hethe træder hen til Hjarne med et fyldt Krystalbasger i Haanden. 

HETHE. 

Velkommen, Hjarne! 

Kong Hjarne Skjald. 2 

HJARNE 

(vender sig, glad overrasket). 

Vel er did jeg kommen, 
hvor Hethe hilser mig. 

HETHE. 

Tøm denne Glarkalk, 
bredfuld af gammel Mjød — og var det Suttungs, 
den dyre Digterdrik, dig gav jeg dog 
det Hele glad. 

HJARNE. 

Det Hele er for lidt: — 
del den med mig, da er det Digtermjødden. 

HETHE 

(drikker og rækker ham). 

HU dig! 

HJARNE 

(drikker). 

Din Bryg er god. 

HETHE. 

Godvillig skjænker 
jeg hvad vort Hus formaar. 

HJARNE. 

Godvillie tørster 
mer end et vindtørt Svælg. Naar Minder drikkes 
med Mjøden, bliver Rusen dobbelt stærk. 

(Giver Bægeret til Ossnre, der fulgt af Tocke gaar ind i Gaardes.) 

HETHE. 

Jeg drikker Minder med og glemmer gjerne 

i saadan Rus, vi er ved Værebro. 

I Leirelundens Skygger vandrer jeg 

ved Fridleffs Arm, og under Løvet synger 

en sjelden Sangfugl — den hår Hjarnes Røst. 

HJARNE 

(bortvendt). 

Toner til Andres Elskov — Sangerlod! 

HETHE. 

Du er forstemt! Eller digter du maaske 
et Kvad at hilse Kongen med? 

HJARNE. 

Jeg kommer 
med Bøn og ei med Sang. 

HETHE. 

I dit Sted, Hjarne, 
sang jeg mig heller til en Fingerring, 
end bad mig til en Kjede. 

HJARNE. 

Slig en Kjede 
jeg beder om, hvis Ringe ere Dage: — 
et Liv — og ei mit eget. 

2* 

HETHE. 

Kongelig 
den Gave er — et Liv! men siig mig da, 
hvo har for virket sit? 



HJARNE. 



Forvirket? Ingen! 
og dog har en Uskyldig Strikken alt 

nm Halsen 



om Halsen 



HETHE. 

Hvad! her, i Kong Frodes Land? 



HJARNE. 

Og efter Frodes Lov. En Sachser vog 
en Dansk — han bøder rettelig med Livet; 
men Loven vil, at tvende Fremmede 
skal sone Drab paa et af Landets Børn. 
Fordi har Hersen i Tidsvilde ladet 
en anden Sachser gribe, og imorgen 
ved Solopgang skal begge dø i Galgen. 
Mig ynked Staklens Nød, og da jeg hørte, 
at Frodes Hofleir kom til Værebro, 
iled jeg hid, om det kan lykkes mig 
at røre Kongens Sind og redde ham. 

HETHE. 

Det er dig ligt, du ædle, kjække Mand! 
og det vil lykkes. 



— i 

HJARNE. 

Loven er imod 
min Sag. 

HETHE. 

Men du vil bøie Frodes Hu 
imod hans egen frygtelige Lov, 
som En ved Runegalder tvinger Had 
til Elskov eller Storm til stille Veir! 

HJARNE. 

En høist usikker Trolddomskraft! 

HETHE. 

Din, Hjarne! 
vil virke sikkert nok, naar Fridleff først 
paa Frodes Throne sidder; du staar høit 
i Gunst hos ham; han lytted altid gjerne 
til Hjarnes Raad, helst naar det sindrig svøbt 
i Visens Kappe, paa sit Stavrim støttet, 
ret som en veiviis Vandrer, som en Gjæst 
fra Valhal banked paa og bænked sig 
ved Sindets Arne. 

HJARNE. 

Gjæst! ja stedse Gjæst! 
og aldrig Vært! bestandig Bedende, 
og aldrig Bydende; en Andens Villie 
maa jeg bevæge, hvis min egen ei 
skal nøies med at være fromme Ønsker! 

HETHE. 

Du kan det jo! hvor herligt for en Skjald 
at synge Visdom ind i Herskersjælen 
og riste Runer i et Konge-Hjerte. 

HJARNE. 

Ja — herligt for en Skjald! O, var jeg ingen! 

HETHE. 

Hvad siger du? 

HJARNE. 

Jeg væmmes ved den Magt, 
hvis Overmagt er pjalteskjult i Afmagt. 
O ja, jeg veed det vel, en Gang vil kun 
i vore Sange disse Konger leve. 
Et Kongeord, der ristes ind i Erts, 
er rustædt snart og dækt af Edder-Grønt; 
men fromme Læber bære let fra Slægt 
til Slægt et lidet tonevinget Rim 
og slider det ei mer, end Vinden slides 
af Foraarsbladene, som den bevæger. 
Skjaldskabet er en Lægedom, der sent 
igjennem Slægtleds Aarer uformærkt 
men overmægtig skaber Blodet om 
og renser det, en Sæd, der blomstrer sent 
og sætter varig Frugt i milde Sæder. 
Langsomt men sikkert vinder Skjalden frem, 
hans Plantning grønnes over Gravens Tue; 

snelt farer Helt, men styrter ogsaa brat, 
og gravsat som hans Vaaben er hans Daad. 

HETHE. 

Saa er det! og er det dig ikke nok? 

HJARNE. 

Nei Hethe! om end Suttungs Mjød har sødmet 

min Læbe mildt og løst mit Tungebaand: 

den flød mig ikke dulmende i Hjertet, 

nei, det slaar hidsig, vinberust sit Maal 

imøde som en Helts. O Afmagts Kval! 

at mægte mere end den Mægtigste, 

naar jeg betroer den træge Vandrer, Tiden, 

mit Værk, og mindre end den Ringeste, 

hvis Hirdsværd er hans Arv, naar jeg vil virke 

frisk i det Nu, der lever af min Aande. 

HETHE. 

Glem disse Tanker, Hjarne! lad os se 
paa Kongens Tog. 

Mængden, der har været samlet paa Broen og i Nærheden af den, trænges 
tilbage (imod Forgrunden) af Landsedragere, der komme over Broen (fra 
venstre). Lnrblæserne rykke nn over Broen, spillende en Marsch. En 
lang Række Bannere, Felttegn og Smaafaner følger. Derefter Offerpræster, 
Herolder, Hofskjalde og Smaadrenge. Paa den heie Bro silhonetterer 
Toget sig skarpt mod den rede Aftenhimmel, medens fra venstre Skjæret 
af det sig nærmende Fakkeltog efterhaanden tiltager. 

HJARNE 

(umiddelbart efter Hethes Replik). 

Ja, jeg vil se og drikke 
med Øinene dets Glands som liflig Gift. 

(Efter en Pause, ander hvilken største Delen af Toget er 
draget forbi — til Hethe.) 

Jeg troer, at mindre denne Sachsers Nød 

drev mig herhid end Brynden efter Magt, 

der æder om sig i mit Sangerbryst, 

som under Græstørvsdækket Mosebranden. 

Jeg maatte se — Ansigt til Ansigt — Magten 

i denne Oldingskikkelse, der synes 

at høre Valhal mere til end Jorden. 

Saalænge nogen Levende kan mindes, 

var Frodes Navn med Kronen sammenvoxet; 

thi før hans Drengehoved fyldte halvt 

dens Ring, den svæved om dets gule Krøller, 

holdt af usynlig Haand, og hviler nu 

paa hvide Lokker, tynget fast ved Vægten 

af tvende hundred mindre Kroner, hvilke 

med mægtig Haand han fæstned til dens Kreds. 

Jeg maatte se den Konge over Konger 

og Folkegud — — 

HETHE 
(pegende ud til venstre). 

Der ser du ham! 

Under Slutningen af Hjarnes Replik ere Fakkelbærerne draget over 
Broen. Nogle af dem have besat den. 

HJARNE 
(speidende). 

Ja, ja! 
Som Nordlys over Vintersneen, flakker 
over det hvide Hoved Fakkelskjær. 

Kong Frodes Bærestol bevæger sig langsomt over Broen, baaren af 
hvidklædte Trælle. Den gamle Frode sidder dybt tilbagesunken i purpurne, 
guldfryndsede Puder. Efter Bærestolen følge Høvdingerne Halfdan, 
Odde, Svend, Erik, R6rik og Uffe, derefter Hofsinder og Hirdmænd. 
Jublende Tilraab af Mængden, som nu er trængt tættere sammen paa 
Scenen, saa at kun den yderste Forgrund er nogenlunde fri. 



HJARNE. 

Ja, se ham kan den skuelystne Hob 

saavel som jeg og gabe maalløst, eller 

raabe sig hæs og kaste Huerne 

mod Sky; men jeg er kommen for at træde 

frem for ham, frem imod ham, kjæmpe med ham, 

om jeg hans Villie under min kan bøie 

og tvinge den at knuse eget Værk. 



FJERDE OPTRIN. 

Hofskjaldene Harald Menglad og Thorolf Digre trænge sig frem 

gjennem Mængden. 



THOROLF. 

Puh! saadan en Trængsel! 

HARALD. 

Det halve Nordsjælland har givet Møde, 
troer jeg. 

THOROLF. 

Du skal se, her kan vi faa Lov at staa ret 
op og ned til Morgengry, for det ser ikke ud 

til at være et af de Thing, der gjøres af paa 
en Timestid. 

HARALD. 

En fordømt Skik med disse Nattething! • 

THOROLF. 

Det maa du nok sige. Natten er sat af 
naadige Magter for Mænd til at svire i — 

HARALD. 

— eller til at lege med Linklædte — 

THOROLF. 

Rigtig! for enhver Ting har to Sider, men 
en tredie er der ikke uden for Sovehjerter. Men 
hvad det angaar at holde Thing om Natten, — 
ja hvis det ikke var Kong Frode, der havde 
bestemt det, saa vilde jeg sige, at intet Menneske 
er faldet paa en dummere Tanke. 

HARALD. 

Mellem os sagt, jeg troer at Kongen paa 
de sidste Aar begynder at gaa i Barndommen. 

THOROLF. 

Ha ha! som Barn kom han paa Thronen, 
skulde han ogsaa ende der som Barn? det lod 
der sig lægge en Skjemtevise om, hvis man 
ikke var Hofskjald. 

HARALD 
(peger paa Hjarne, der staar i Forgrunden tilvenstre halvt bortvendt). 

Der staar en graa Sangfugl, som aldrig ser 
ud til at have siddet i Guldbur, giv du ham dit 
Vise-Emne. 

THOROLF 

(høirøstet, idet han gaar hen til Hjarne). 

Ei ei! det landlige Sangerlav ogsaa mødt 

Op 1 (slaar ham paa Skulderen.) Velmødt, Bro'erlil ! det 

skal vel være en Væddekamp mellem hjemme- 
bagte Viser og Hofkvad. 

HJARNE 

(vender sig). 

Nei, Thorolf, den vil vi opsætte, til Fridleff 
kommer hjem fra Garderike. 

THOROLF. 

Hvad — Hjarne? 

HARALD. 

I gamle Brages Navn, hvor har Guderne 
haft dig henne, siden vi saaes i Leire? 

HJARNE. 

Sommetider i Regn og sommetider i Sol- 
skin, men sjelden i Fakkelglands eller Kjerte- 
skjær. 

HARALD. 

Ja det kjendes paa Koften, at den har været 
baade i Sol og Regn. 

THOROLF. 

Ha, ha! Gaaet i Skole hos Sangfuglene, 
kan jeg skjønne. 

HJARNE. 

Ja, og det er den dyreste Sangerskole, jeg 
kj ender. 

HARALD. 

Hvad er det for en Spidsfindighed? 

HJARNE. 

For den koster Noget, som Ingen kan 
skaffe sig. 

THOROLF. 

Hvad er det da? 



HJARNE. 

Et aabent Øre. 



HARALD. 

Aabenmundethed har du ikke mistet, siden 
vi skiltes. Det var ellers lystige Dage i Leire 
med Fridleff. 

THOROLF. 

Naa og Nætterne, dem holdt vi ikke Thing 
i. Ei, ei Hjarne! du er heller ikke ammet op 
med Skummemælk. Jeg vil aldrig være ærlig 
om du ikke sang bedst, naar du var drukken, 
men saa sang du ogsaa, saa at Haarene reiste 
sig paa Hovedet af En. 

HARALD. 

Ha, ha! kan du huske den Vise, som 
behagede Fridleff saa meget, hvor du rimede 
Hjelm paa Jætte — skjøndt Hjelm begynder 
med H og Jætte med J — ? 

THOROLF. 

Ja og hvor du havde sat en Stavelse, der 
var saa lang som Harald, hvor der skulde staa 
en, der var saa kort som jeg — og i een Linie 
var der to Stavelser for mange og ingen af dem 
kunde sløifes — 

HJARNE. 

Ja vel — hvad mon det var for en Vise? 

HARALD. 

Aa, det husker jeg godt. Det var en om 
den forelskede Odin, hvem en Jættemø har sat 
Stevne. Men da han saa kommer om Natten, 
er alle Huskarlene oppe og jager ham paa 
Porten. 

THOROLF. 

Ja og Slutningen — den var det bedste. 
For da han kommer igjen, finder han virkelig 
Pigebarnet i Sengen, men hun har bundet en 
stor glubsk Hund ved Stolpen, saa Alfader maa 
sjokke af igjen. 

(De le begge.) 
HJARNE. 

Det maa være velsignet med saadan en 
Hukommelse, for jeg vil være hængt, om jeg 
kan huske andet af jeres Kvad, end at Rim og 
Stavelser altid var i Orden. 

(Han gaar ind iblandt Mængden.) 
THOROLF. 

Jeg vil aldrig drikke mig en ærlig Rus mer, 
om den Skalk ikke gjør Nar af os lige op i 
vores aabne Øine! 

HARALD. 

Saa har jeg godt Haab om endnu mangen 
Gang at se dig rave. 

THOROLF. 

Saa du mærkede det ogsaa? 

HARALD. 

Ja men ingen fler, saa han har skudt sine 
Pile bort i Luften. Vi vil haane ham, naar Alle 
hører derpaa. 

THOROLF. 

Min Tro, det vil vi, de skal vælte sig af 
Latter skal de, eller gid jeg aldrig mer maa 
sige »Vinskib« for »Bæger« eller kunne finde 
et Stavrim! 

DRABANTER 
(trænge Mængden tilside). 

Plads! til Side! bort fra Thingkredsen. 

Slutningen af Toget er under dette Optrin passeret over Broen, der be- 
sættes af Drabanter og Fakkelbærere. Kongens Bærestol er bleven sat 
midt paa Scenen i Mellemgrunden, foran Broen. Trællene blive liggende 
paa Knæ i en Række foran Bærestolen. Halfdan den Vise staar ved 
Kongens høire Side, de andre Høvdinger bag Bærestolen. Hirden i en 
Halvkreds bagest. — Mængden er trængt tilbage, saaledes at der danner 
sig en vid Kreds, der aabner sig mod Tilskuerne. 

(Hornsignaler.) 

HEROLDEN 

(træder frem). 

Stille paa Thinge! Oluf Herse taler. 

OLUF 
(træder frem i Kredsen). 

Jeg, Oluf Ingesøn, ved Kongens Naade 
Herse i Værebro, har stevnet jer, 
I gode danske Mænd og Borgere, 
til Thing paa derom tilsendt høi Befaling 
af Danmarks Drot, Frode hin Fredegode, 
som efter fire Aars Forløb benaader 
vor Egn ved her at slaa sin Hofleir op. 
Thi skjøndt den høie Alder, Guderne 

har skjenket Kongen, gjorde det naturligt, 
at han sin Hvile nød i Leires Kongsgaard, 
saa vil hans overvættes Fader-Omsorg 
dog ingenlunde lade ham betænke 
sin egen Mag og Gammen, men hans Telt 
er idelig paa Vandring gjennem Riget, 
at Landets Børn maa intet Sted for længe 
Velsignelsen af Kongens Aasyn savne, 
og Alt kan prøves af hans Herskerblik. 
Thi hilser ham med undersaatlig Hyldest. 

(Fanfare.) 

Raab: 
Hil Danmarks Konge, Frode Fredegod! 

OLUF. 
Saa er ved mine Bud i rette Tid 
indvarslet og indviet ved kongelig 
Nærværelse Kongsthinget lovlig sat. 

(Hornsignaler.) 
HEROLD. 

Hvo der en Klage har og Kjæremaal, 
om han er Frimand og af Landets Børn, 
han træde frem — Kong Frode hører ham. 

FØRSTE BONDE. 

Jeg, Ingvar Bonde, her af Værebro, 
jeg fører Kjæremaal imod min Nabo, 

Hans Eriksøn, om en Lod Jord, den han 
har rænkefuldt frapløiet mig og røvet. 

OLUF. 
Har Nogen Sag at føre, der gaar forud, 
for denne Jordlod-Strid — han melde sig! 

HJARNE. 

Jeg, Hjarne Sanger, Haralds Søn, begjærer 
at høres i en Sag om Liv og Død. 

OLUF. 

Liv gaar for Eiendom. Sangeren Hjarne 
skal høres først. — 

HEROLD. 

Stilhed i Kongens Navn! 
Tal Hjarne — Kongen hører. 

HJARNE. 

Store Drot, 
Danmarks og Nordens Lys — 

EN MAND 
(paa Broen). 

Hør mig, hør mig! 

OLUF. 
Hvo bryder Thingets Ro! 

Kong Hjarne Skjald. 3 

MANDEN PAA BROEN. 

Hør mig, Kong Frode! 
hører mig, danske Mænd, før alle Andre! 

OLUF. 

Drabanter, griber denne frække Skalk, 
han skal i Taarnet lære Agtelse 
for Drot og Thing. — 

MANDEN PAA BROEN. 

Først hører mig, og saa — 
skjærer min Tunge ud og kaster den 
for Svinene, hvis ikke mine Ord 
gjør jer for andre Sager døv, som Torden 
Vognrummel overdøver. 

STEMMER MELLEM HVERANDRE. 

Hør ham! Tys! 
Fjender i Landet? Strandhug? 

ODDE 
(til Kong Frode). 

Herre, Konge! 
Jeg lugter Blod i dette Budskab, hør ham. 

HALFDAN 

(efter at have talt med Kongen). 

Mand, du tør tale. Skjælv, hvis du har pralet. 
Drabanter, stiller ham for Kongens Aasyn. 



i 

MANDEN. 

Nei, lad min Stemme fra en useet Mund 
til Kongens Øre naa, som om den kom 
fra Himlens eller Jordens Dyb og ei 
fra Menneskelæber; her paa Broen lad 
mig raabe, som om denne klare Aa 
var hin forfærdelige Strøm, der hvirvler 
med Sværd og Knive: Underverdens-Klang 
er i min Røst, Hels Aande i mit Bud: — 
Falden, falden er Fridleff Frodesøn, 
hans Hær er spredt og Rysserkongen praler, 
at al den Skat han vil til Danmark skikke, 
er Kongesønnens Hoved. 

(Ve«IU«b. Langvarig Tumult.) 
HALFDAN. 

I danske Mænd! Ei saa! Viis eders Danskhed! 

lad Tavshed være Sjælens Sørgedragt 

med mandig Taare kun til prunkløst Smykke! 

Thi se, af dette Rædselsbudskab ramt 

er eders gamle Drot i Afmagt sunken; 

vel ham! thi uden Tvivl har den betrængte 

Natur, der mærked, at dens Oldingekraft 

ei kunde modstaa denne altfor bratte 

og trøstesløse Sorg, søgt Tilflugtssted 

i smertefri og glemselsdulmet Dvale 

og lukket Sandsernes Porte efter sig. 

Derfor — bank ikke paa med Raab og Jammer, 

at ei, før selv den føler Kraft dertil, 

3* 

hans Sjæl skal kaldes voldelig tilbage 

til goldt, sønneløst Liv paa Gravens Rand. 

OLUF. 

Thinget er hævet! 

HEROLD. 

Plads for Kongens Tog! 

(Forsamlingen opløser sig. Kongens Bærestol bæres ad tilvenstre, fulgt af 
Høvdingerne og Hirdmændene.) 



FEMTE OPTRIN. 

Tocke og Hjarne komme frem i Forgrunden. 
HJARNE. 

Du kan, hvis blot du vil. 

TOCKE. 

Det gjælder Halsen. 

HJARNE. 

Ja hans — og min. 

TOCKE. 

Og min, som er mig nærmest 
— saa nær, at jeg har megen Godhed for den. 

HJARNE. 

Jeg giver dig mit Ord, at jeg skal ikke 
forraade dig, hvis det gaar galt: ifald 
det lykkes — Sachseren er rig, han vil 
belønne dig. 

TOCKE. 

Det Sidste lod sig høre. 

HJARNE. 

Du vil? 

TOCKE. 

Alt vel betænkt: — jeg skaffer dig 
derind. Træf mig bag Teltet, under Tjørnen. 

(ud tilvenstre.) 

HETHE 
(reiser sig fra en Bænk ved Indgangen til Huset, træder hen til Hjarne). 

Hvad vil du, Hjarne? 

HJARNE. 

Hethe! er du her? 
du hørte, hvad vi talte? 

HETHE. 

Paa Bænken laa jeg — halvt afmægtig — 

HJARNE 

(griber hendes Haand). 

Arme! 
Hvad har du mistet! 

HETHE. 

Raab og høilyd Tale 
tæt ved mig hørte jeg, som om det lød 
langt borte fra, og Intet skjelned jeg; 
det dyssed mig kun dybere i Dvale. 
Din Stemme, skjøndt den hvisked ganske sagte, 
har vakt mig strax. Hjarne, hvad har du for? 

HJARNE. 

Udføre hvad jeg kom for. 

HETHE. 

Du vil trænge 
i Kongeteltet ind — ved Trællens Hjelp? 

HJARNE. 

Og kaste mig for Kongens Fod. 

HETHE. 

Forvovne ! 
de dræbe dig! 

HJARNE. 

Hvad ligger der for Vægt 
paa Hjarnes Liv? 

HETHE. 

Hvad ligger der for Vægt 
paa denne Sachsers Liv? hvad er det dig? 

HJARNE. 

En Handling er det mig. Nu skal det lejendes, 
om jeg kan mer end synge. 

HETHE. 

Hør mig, Hjarne! 
jeg beder dig — jeg Hethe — bønlig beder 
jeg dig, træng ikke ind til Kongen nu, 
det er en halsløs Gjerning, opgiv den 
og lev! 

HJARNE. 

Saa er mit Liv dig dyrebart? 

HETHE. 

Hvor kan jeg ligegyldig se det spildt? 

HJARNE. 

Hvorfor ei — naar du just har mistet ham, 
som Sjælen hang ved? 

HETHE. 

Skal paa samme Dag 
jeg miste ham og dig, som var os begge 
saa kjær? 

HJARNE. 

Hvor kjær? Han havde sikkert glemt mig! 
saa burde du — og vil det. 

HETHE. 

Glemme ! 

HJARNE. 

Taarer — 
for min Skyld? Hethe! lad mig kysse dem 
af dine Hænder, som en tørstig Hjort, 
til Døde hidset, slikker Morgendugg 
af Bladene og lever — nei fra Øiet, 
fra Kilden selv vil denne Livsens Væde 
jeg drikke — 

HETHE. 

Slip. mig, Hjarne! — raser dur 

HJARNE. 

De er jo mine, vakt af mig, udgydt' 
for mig — eller græder du for Fridleff? 



HETHE. 

for Fridleff havde Øiet ingen Taarer, 
i Brystet hulked Hjertet tavs sin Graad. 



HJARNE. 

Bort, vamle Salt — for godtkjøbs til at krydre 
en Ret ved Fridleffs Gravøl, men godt nok 
til mit! 

HETHE. 

Troer du? Naar Kongevagten slæber 
dit gjennemstungne Lig af Teltet ud, 
vil Hethe ikke græde — taareløs 

og stum vil jeg med mine Terner tvætte 
dets Vunder rene, hylle det i Lin, 
og naar den simple Sangergrav er tuet, 
gaa bort som En, hvis Armod Intet har 
at miste mer. 

HJARNE. 

Ak Hethe, er du mig 
saa god? Sælsomme Pige! veed du ogsaa, 
hvor kjær jeg har dig? — hvis jeg ei, fra først 
vi mødtes, havde æret i din Skjønhed 
en Kongesøns udkaarne Brud — forlængst 
var Hjarne bleven dig en ydmyg Beiler. 



HETHE. 

Har du mig kjær, saa kast ei Livet bort. 



HJARNE. 

Har du mig kjær, da hav mig kjærere, 
naar du har set, at jeg er Elskov værd; 
det er kun den, der vil af al sin Villie, 
som gaar med fuld-god Villie Elskovs Vei, 
med fuld-ond Villie Hadets, sættende 
sit Liv ind, hvor det gj ælder; saa vil jeg - 
thi hold mig ei tilbage! Denne Sag 
tog jeg mig paa og fører den til Ende 
eller gaar til Grunde. — Tocke venter mig, 
ei tør jeg spilde Tid. Lev vel! 

HETHE. 

Far vel! 
og alle gode Vætter skjærme dig! — 

(Hjarne gaar ud tilvenstre, Hethe ind i Gaarden.) 



HARALD HIN MENGLADE 
(kommer frem i Forgrunden tilvenstre, grublende): 

Ormens Leies Øder 
Odderhjemmet pløied — 
Ja! han havde et fyrsteligt Sind og spared 
ikke paa Guldet, det skal siges til hans Pris. 

THOROLF DIGRE 
(tilhoire, ligeledes) : 

Vinens Skib mod skarpe 
Gumme-Skjær han styred — 
for han var en glad Svend var Fridleff, og kunde 
stikke en Del under Koften, det skal mindes 
ved hans Grav. Den Aften før Ryssertoget 
havde han hartad drukket mig under Bordet. 

HALFDAN. 

— Garderike gjæste 
Freias Graads Løg vilde — 
Aha! »Freias Graads Løg«, den der faar 

Guldet til at rinde — saadan en Kjending gjør 

den Øltønde mig ikke efter! 

THOROLF. 

— svor at svare Rysser 
rapt med Sværdets Tunge — 
Jeg gad dog se om den Spradebasse kan 
rime mig den over. 

HALFDAN 
(gaar fremad, slaar Takt med Haanden)* 

Ormens Leies Øder — 

THOROLF 

(ligesaa). 

Vinens Skib mod skarpe — 

(de støde Panderne sammen.) 
HARALD. 

Hov! Se jer for, Mand! 

THOROLF. 

Hvad ! Harald. 

HALFDAN. 

Er det dig! Du gaar i dybe Tanker — 
det er vel allerede Fridleffs Drapa, de gjælde? 

THOROLF. 

Hvor vil du hen? Jeg er saa betagen af 
Sorg, at jeg ikke kan tænke paa Rim og Kjen- 
dinger — sligt kommer først, naar Sindsbevægel- 
sen har sat sig. 

HALFDAN. 

Ligedan gaar det mig. Hvilket Tab! En 
saadan Fyrste! 

THOROLF. 

Saa gjæv i Gildesalen! 

HALFDAN. 

Saa rundhaandet Ringebryder! 

THOROLF. 

Men een Feil havde han. Det er ubegribe- 
ligt, at han kunde bryde sig saa meget om 
denne Hj arnes Viser. 

HALFDAN. 

Han var saa ung, Kunsten var ikke gaaet 
op for ham. 

THOROLF. 

Sandt! nu har han nok faaet bedre Smag. 

HALFDAN. 

Nu lytter han i Valhal til Brages Kvad. 

THOROLF. 

Det minder mig om Bragebægret, som vi 
skulde drikke ved hans Gravøl. Jeg haaber da, 
at Rysserkongen holder sit Løfte og sender os 
hans Hoved, at det kan hvile i dansk Jord og 
der kan blive holdt et ordentligt Gravøl. 

HARALD. 

Det vil han nok gjøre — hvis der da ellers 
er Noget om det Hele. 

THOROLF. 

Hvordan det? 

HARALD. 

Man har før hørt at en Mand, der var meldt 
død, er kommen tilsyne igjen. Jeg vil i alt 
Fald vente med mit Drapa, til der er sikkrere 
Efterretning. 

THOROLF. 

Ja, jeg min Tro med. løvrigt saae jeg at 
Budet blev ført til Kongeteltet for at forhøres 
af Høvdingerne, saa det vil snart give sig, om 
han er at lide paa. 

HARALD. 

Hvad om vi imidlertid drak et Mindebæger 
for ham, enten han nu er levende eller død. 

THOROLF. 

Det vil vi! Vi begyndte med at drikke 
Skaller — ha, ha! nu vil vi drikke Skaaler — 
bredfulde Skaaler, det har han ærlig fortjent, 
den gjæve Gut! 

(gaar hen imod Gaardeii.) 

HALFDAN 
(for sig). 

Kommer han først til Bægret, saa gad jeg 
se det Drapa, han skriver imorgen. 

(gaar forbi ham ind i Huset.) 
THOROLF. 

Faa Skam, om jeg ikke skal drikke ham 
saadan paa Pelsen, at han imorgen ikke kan 
rime to Viseord sammen. 

(ind i Huset.) 



KONGETELTET. 

Kong Frode !,sidder i en Armstol tilhøire; paa et 
lille Bord ved Siden af ham ligger Kronen og Sværdet. 
Teltet er urolig belyst af Røgelse-Ild, der brænder i 
gyldne Pander, baarne af høie Trefødder. — Tilvenstre 
et Forhæng, der adskiller en snever, mørk Sidegang fra 
det øvrige Telt. Indgangen i Baggrunden lukket af folde- 
rige Forhæng med gyldne Snore og Kvaster. Barbarisk 
Pragt. 



SJETTE OPTRIN. 

HJARNE 
(kommer frem i Sidegangen tilvenstre og ser forsigtig ind i Teltet)« 

Hans Afmagt varer ved. Eller sover han? 
Drømmer maaske! .... Den Kongeskikkelse, 
der viser sig for mit formastelige, 

indsmuglede Blik — den er kan hænde nu 
en øde Borg, forladt af sin Beboer — 
saaledes ser den ud — og Frode selv 
et sorgløst Barn, hvis Bjælde-Rangle er 
ham mere værd end denne gyldne Krone. 
Hvor sælsomt glimrer den, hvor lokkende! 
Man siger: »Danmarks Krone tung at bære«. 
Naar Frodes Sjæl da vender hjem og vaagner 
i dette Oldinglegem op og griber 
Guldkronen — mon den glædes da ved Byttet? 
Mon ei den ønsker sig sit Legetøi 
og Drømmens Barnesind tilbage atter? 
Men jeg — jeg er et Barn, der gjerne kasted 
min Rangle, denne klingre Strengeleg, 
for Kronen hist, den tyngende, at gribe. 
Odin, vor fælleds Fader! Skjalde-Gud 
og Konge- As! se dette Liv, saa ungt, 
saa rigt paa Krav og Kræfter, som en Glød, 
der med en Stormvind bag sig, foran har 
en uoverskuelig Fyrreskov og fænger 
i soltørt Kvas og harpix-mættet Ved — ! 
og denne Glød forlod jeg for at vorde 
den Smule Flamme hist, der flakker mat 
i brusten Skaal og trues af hvert Vindtræk; 
med Frode bytted jeg for med hans Magt 
at herske blot en Dag, selv kun en Time. 
Ja herske! Svimlende er denne Tanke! — 
Hvor sælsomt! Luften selv i Kongeteltet 
gjør svimmel, og man aander saa beklemt. 

Det er vel denne blaalige Røg, der kruser 

sig knitrende fra hine gyldne Pander — 

nu mærker jeg den først — som Taage breder 

i tynde Lag den sig paa tvers i Rummet, 

vellugtende — ja, men jeg veed ei ret, 

man bliver hjertesyg. Hvi skal der røges 

for Kongen ret som for et Gudebilled? 

Ja, som et Gudebilled ser han ud, 

skaaret i Træ, i brunt, ormstukket Træ, 

med paasat Skjæg og Haar — fast ræddes jeg ; 

jeg havde ikke tænkt mig ham saa gammel. 

Det er den Røg og Dunst, der flimrer mig 

for Øiet og gjør Alt saa hæsligt. — Ah — 

rørte han sig? nei, men han ser herhen — 

han stirrer paa mig, troer jeg, — han er vaagnet — 

(han knæler.) 

Fredsæle Frode! Skjoldungestammens Krone, 

Du, der for os er som en jordisk Odin, 

en Fader, en Beskytter og en Drot! 

Lad ei din Vrede knuse mig, om end 

jeg synes dig formastelig og fræk, 

thi ikke egen Sag har ført mig hid, 

men fremmed Nød, der raabte efter Naade, 

Uskyld, der kaldte paa Retfærdighed 

(han tier og ser ængstelig op.) 

O, Herre Konge, kom din Undersaat, 

din Træl til Hjælp — til Jorden knuger mig 

din frygtelige Stilhed — blot et Blik, 

et naadigt Vink, at du tilgiver mig, 

naar jeg din hellige Ensomhed har brudt 

(lytter og speider.) 

Han hører ikke! var det Blændværk nys, 
at han betragted mig? 

(reiser sig og gaar et Par Skridt nærmere.) 

Han sover trygt. 
Tør jeg da vække ham? Jeg maa — jeg vil! 

(gaar hurtig hen og griber knælende hans Haand.) 

Min Herre og min Drot! 

(springer op og slipper Haanden, der falder slapt ned.) 

I Guder — død! 

(betragter ham — farer sammen med pludselig Rædsel og Afsky.) 

et Lig — et Aadsel — Rædsel! ja, et Aadsel, 
kunstig bevaret mod Forraadnelse — 
skjændigt, afskyeligt Bedrag! 

(idet han træder tilbage, vælter han en af Kandelabrerne, der falder om 

med tung Metalklang og slukkes). 



SYVENDE OPTRIN. 

Svend Oddesøn styrter ind ad en skjult Indgang i Væggen tilhøire; 

ham følge strax efter Brik Raadsnar, Odde, Halfdan hin Vise, 

Rørik hin Kullede og Uffe Krumryg, den sidste med en Fakkel. 



SVEND. 

Hvem der? 
Forræderi! dø Frække! 

(drager sit Sværd.) 

HJARNE 

(griber Kongens Sværd og trækker sig tilbage mod Sidegangen (i For- 
grunden tilvenstre) værgende sig mod Svend og derefter ogsaa mod Erik 

og Odde). 

Tag mit Liv 
men ikke værgeløst og ei forgjæves 

Kong Hjarne Skjald. 4 

spildt — for jeg raaber eders nedrige 
Bedrag for Folket ud, jeg kalder Vagten 
og blotter jer, før Jern har gjort mig stum! 

UFFE KRUMRYG 
(løfter Faklen). 

Ned med ham, før han skriger. 

HJARNE. 

Hjælp ! Drabanter ! 

(river et Drapperi ned, som Erik og Odde hildes i; Hjarne har naaet 
den snevre Sidegang og forsvarer sig der mod Svend.) 

HALFDAN 
(trseder imellem, just som Odde og Erik atter styrte frem mod Hjarne). 

Sværdene ned! 

ODDE. 

Hvad! I beskytter ham? 

HALFDAN. 

Vil I besmitte denne Helligdom 
med Blod? 

HJARNE 

(trodsig). 

Med Lig er den besmittet — tvi jer ! 
Krontyve! I har myrdet Kongemagten! 
Af Danmarks største Konge har I gjort 
en Dukke til jert Brug, et Fugleskræmsel, 
for skjult af det at kunne herske selv. 

HALFDAN. 

Hvem er du, unge Mand? 

HJARNE. 

Hjarne, en Sanger. 

HALFDAN. 

Du taler hastige Ord og har din Dom 
ved Haanden, fældet efter flygtigt Blik, 
som Ungdom har for Skik og Skjalde mest, 
der ældes sent. Dog da din Vredes Strøm 
synes at vælde op af ædelt Muld, 
saa vil min Alder dig til Regnskab staa; 
thi hvad et sindigt Ord i rette Stund 
kan vinde, skal ei Sværdet lægge øde. 

ERIK. 

Betænk — han vil forraade os. 

ODDE. 

Han døl 

HALFDAN 
(med Værdighed). 

Hvad er her at forraade eller skjule? 

(til Hjarne :) 

Kj ender du mig? 

HJARNE. 

Halfdan den Vise kjende 
og ære Alle. 

HALFDAN. 

Trende Aar er ledne 
siden den store Drot, min gode Herre, 
ved rædsom Bratdød, voldet af en Hex 
i Koham, reves bort fra Herredømmet. 
Hans Søn var fjernt i Leding — uvist hvor. 
Da frygted Rigets Stormænd svart, at hvis 
den store Konges Død blev kundbar, vilde 
i Riget alle Tugtens Baand og Tømmer, 
der sammenholdtes af hans Herskerhaand, 
løsnes, og Underkongerne, to-hundred 
og mer i Tal, formastelig bekjæmpe 
den Krone, de var Skat og Følge skyldig. 
I denne Nød fandt vi det ene Raad, 
der har indtil i Dag sin Prøve staaet — 
ei for at herske egenraadig selv 
men for at styre i det kj endte Spor, 
som Frodes kyndige Haand os leded i, 
at selv han kunde herske end, skjøndt død, 
ved os, hans Værktøi, til en Gang hans Søn 
tilbagevendte og af vore Hænder 
tog Riget, som hans Fader efterlod det. 

ODDE. 

Dog nu er Fridleffs Død os meldt. 

SVEND. 

Besvoret 

af Øienvidne. 

RØRIK. 

Ingen Tvivl er mulig. 

ODDE. 
Nu maa den ledige Throne dog besættes. 

HALFDAN, 

Saa mener ogsaa jeg. I trende Aar 

var denne Hemmelighed dybt bevaret 

som bag et Trylleslør; og nu, mens end 

hint Sørgebudskab ringer i vort Øre, 

rives det sønder af en Sangerhaand, 

som var det Kvinde-Tant. Hvo kan betvivle, 

at dette er et Tegn fra Guderne? 

Saa lader nu de Sørgetoner klage, 

som ei i hundred Aar har Gjenklang vakt 

i danske Hjerter: — lader flux de krumme 

Uroxehorn og vundne Muslingsnekker, 

hvis Perlehuler rumme Dybets Brusen, 

Krigstrommer og sværdslagent Skjolde-Malm 

forkynde dette Folk en Konges Død. 

(Uffe Kram ryg gaar ud.) 

Og mens de barske Toner mane os 

om dette Ansvars Tyngde, vil vi raadslaa 

om Frodes Efterfølger. 

ERIK RAADSNAR. 

Vi er En 
for mange her. 

(Odde vender sig med en heftig Bevægelse til Halfdan. Hjarne trekker 
sig tilbage til Teltets Baggrund. Svend, Erik og Rørik i Forgrunden.) 



SVEND. 

Det er betænkeligt! 

ERIK. 

Hvad skal man gjøre? 
først har man skaanet ham, nu maa han føies. 

RØRIK. 

Den Grønskolling! han har os i sin Magt. 

SVEND. 

Vor Hemmelighed veed han; han kan sværte 
eller forgylde os, som han har Lyst. 

ERIK. 

Og er sig det bevidst! hvor kry han svared 
din Fader, Svend! 

ODDE 
(der sammen med Halfdan er traadt hen til dem, — til Halfdan). 

Der har vi Frugten alt 
af eders Mildhed ! Denne usle Gjøgler 
gjør Fordring paa en Plads i Rigets Raad! 

(Vender sig bort, Svend tilvinker ham.) 
RØRIK. 

Og vi maa give Kjøb. 

SVEND 
(til Odde, yderst i Forgrunden tilhøire). 

Medvidner først — 
Medskyldig siden, vi bestikker ham. 

ODDE. 
Ja, ja! det Sangerpak er let tilfals, 
og Folkets Æselsøre staar det aabent. 

HALFDAN. 

Hvad Skade er der sket? for min Skyld maatte 
alt Folket være Vidne til vort Raad. 
Lad denne Sanger, Folkets ægte Søn, 
da staa for Folket selv her i vor Midte; 
da vil vi tale, som om Alle hørte. 

UFFE KRUMRYG 
(kommer ind). 

Lyt! Horn og Malm forkynde Kongens Død. 

HALFDAN 
(hvem de Andre har tilkjendegivet deres Samtykke). 

Hvad du begjærte, Hjarne, er dig tilstaaet. 



Den kongelige Sørgemarsch toner ude fra, indledet ved langtrukne dybe 
Hornraab og enkelte Bækken- og Trommeslag, efter haand en stigende og 
samlende sig, dog bestandig dæmpet og tilsløret; den vedvarer — med 
korte Afbrydelser, kun udfyldte ved monotone Trommeslag — indtil 

Aktens Slutning. 
Høvdingerne stille sig op i en Halvkreds, Halfdan i Midten. Hjarne 

staar i Forgrunden tilvenstre. 

HALFDAN. 

Om Frodes Efterfølger raadslaa vi. 
Herr Odde, lad os høre eders Mening, 
hvorledes dette Kongevalg kan fremmes 
tjenligst og bedst for Land og Folk. 

ODDE. 

Ja Venner 
vi se jo Alle, at der forestaar 
en farlig Tid, svart trues Danmarks Rige. 
Mod Øst har Rysserkongen brudt sit Aag 
og fældet Fridleff; let kan saadant Held 
forlede Andre til at reise sig 
mod Danmarks Krone, allerhelst om ei 
den bæres af en Mand, hvis Krigerry 
med blodig Glans dem skræmmer; Krigerne 
maa vide bedst, hvem de vil freidigst følge; 
lad derfor Hæren raabe Kongen ud. 

HALFDAN 

(stryger sit Sk jaeg). 

Jer Mening, sandelig — ja, der er meget, 
der taler for den — dog, det synes ei, 
at Alle dele den i denne Kreds. 

(med et Blik til Erik.) 

Du, Erik Raadsnar, har et Ord paa Læben. 

ERIK. 

Det Ord: hvad er en Haand foruden Hoved? 
et haandløst Hoved derimod kan let 

udfinde fremmede Hænder til at virke 
hvad det har udtænkt. 

HALFDAN 

(med bifaldende Smil). 

Sandt nok! du vil sige, 
at Kongen ei behøver selv at være 
den største Helt, men vel den viseste 
i Raadet. 

ERIK. 

Ja, en raadviis Mand bør krones — 
men ei en Olding; derved vindes der 
kun Galgenfrist, og Riget kommer snart 
i Kongenød paany. 

HALFDAN 
(formørket). 

Nu, den Tid den Sorg! 

ODDE. 

Ja, det vil mindre sige. 

RØRIK HIN KULLEDE. 

Mindre? Intet! 
Mindre end Intet. Nei Børnlille, nei! 
det gjælder ikke om at se saa langt ud — 
det kan vi ikke ! det er det, de Unge 
altid ta'er feil i. Nei, det gjælder om 
at se, hvorledes nu i Øieblikket 
Sagerne ligger — eller stiller sig — 

ja, stiller sig. — Hvad jeg nu vilde sagt — 

det har jo Odde meget godt bemærket, 

at det er netop nu en farlig Tid. 

Det dreier sig om Frodes Efterfølger, 

det maa vi holde fast paa. Frode var 

en gammel Mand — een Gang var han jo ung 

og hersked dog, men da gik Alting skjævt, 

den Tid vil Ingen ønske sig tilbage — 

ja, I, Børnlille, kjender den jo kun 

af Sagn, men jeg har set det selv altsammen, 

det gik — naa, som det gaar, naar Ungdom raser. 

Men, hvad jeg vilde sagt, tilsidst var Frode 

en meget gammel Mand, til allersidst 

var han endogsaa død — og aldrig har 

han hersket bedre end til allersidst 

— hans Minde være signet! — Derfor kort 

og godt — for megen Tale hader jeg — 

den Ældste herske. — Jeg har talt. — 

SVEND. 

I har tilvisse Ret, ærværdige Fader! 

skjøndt selv ung tør jeg ikke nægte det: 

i Folkets Forestilling sammensmeltes 

just nu de hvide Haar med Kronens Glands ; 

det ser i Oldingens Ærværdighed 

en Borgen for, at Lidenskaben ikke 

faar Overmagt. 

HALFDAN. 

Vel talt! 

RØRIK HIN KULLEDE. 

Den pure Visdom ! 
Kun skal man ikke netop hænge sig 
i Haarene, om Haarene er hvide; 
det er et sandt Ord, man skal ikke skue 
Hunden paa Haarene; men ellers har 
Svend Oddesøn ramt Hovedet paa Sømmet. 

SVEND 
(til Erik). 

Dog ogsaa du har peget paa et Punkt 
af Vigtighed. De Hensyn bør forenes: — 
En Gubbe kaare man, som har en Søn, 
da sikres Thronens Følge uden Strid. 

ODDE. 

Min Søn! ja, du ser klart, du ser til Bunds! 

(Pause.) 

SVEND 

(til Hjarne). 

Du smiler, Sanger. 

HJARNE. 

Ved at se, at Hjulet 
har dreiet sig nøiagtig een Gang rundt 
og er saa vidt som først; — om ei lidt Ændring 
i Retningen gav bedre Fart? Mig tykkes, 
at Manden, som skal krones, ei er Sagen, 
men Kronen, som skal bæres. Hvem der end 

udkaares, var det end den Mægtigste — 
af saadan Fortid stilles han i Skygge, 
han bliver dog kun Frodes Efterfølger, 
og selv den Ringeste vil ikke savne 
det vise Raad, som her er samlet. 

UFFE KRUMRYG 
(en lille forvoxen Mand, der hidtil har tiet ganske stille). 

Talt 
ud af mit Hjerte! vi maa trække Lod. 

HJARNE. 

Jeg har et andet Forslag. 
Det gjælder om, at Kronen lyser klart 
for Folkets Øie, og at Kongemagten, 
som den i Frodes Skikkelse har staaet 
for dette Folk i hundred Aar, forklares 
i al sin Herlighed og bringes Alle 
til fuld Bevidsthed, som al Ordens Baand 
og Rettens Pille, Odins Stedfortræder 
paa Jorden. 

ERIK RAADSNAR. 

Løse Ord og vindig Snak! 
Hvor fører den os hen? 



men hvem? 



ODDE. 

En maa dog herske 



62 



HJARNE. 

En maa beklæde Thronen, ja — 
men herske bør — saa synes mig — de Mænd, 
der hidtil viste sig det Ansvar voxne. 

(med en smigrende Bevægelse.) 
UFFE. 

Vel talt! 

RØRIK. 

Ja, Børn, der har han ikke Uret. 

SVEND. 

Men En maa krones, og vi kan dog ikke 
udraabe En, der Intet vil og kan, 
til Skyggedrot. 

HALFDAN. 

Da vilde Kongemagten 
nedsættes aabenbart for Folkets Blik. — 

HJARNE. 

I sjeldent Fald bør sjeldne Veie følges, 

eller spores op, hvis ikke før de var. 

Hvad, om I stevned Danmarks Skjalde sammen 

til Frodes Gravfærd og lod Folket kaare 

til Konge ham, der kvad hans Drapa bedst, 

og gav den store hedenfarne Skjoldung 

et Eftermæle, der kan aldrig døf 

Saaledes kaared I Kong Frode atter. 

SVEND. 



Et Sangerraad! 



HJARNE. 

I smiler spodsk dertil. 
Troer I, jeg beiler til saa høi en Pris? 



. SVEND. 

Jeg tænker, Danmarks Krone var fuldgod 
en Løn for saadant Raad. 



HJARNE. 

I haaner mig! 
en stakkels Legere! er jeg en Hofskjald f 
bærer jeg Kongers Kjeder, Fyrsters Ringe? 
Mig lykkes vel en Sang, en simpel Vise, 
som Folket ynder dem og helst en skjemtsom; 
Drotkvadets stolte Stil, et Konge-Drapa — 
om sligt jeg voved, sprængte det min Stemme, 
som Svanesang et Drosselbryst. Men om 
I unde mig en Løn for dette Raad, 
som jeg har givet af min ringe Evne 
— enfoldig uden Tvivl, men ærlig ment, 
da tilstaa mig den Bøn, der drev mig hid. 



(Udenfor Keres en dump Larm som af et bevæget Hav; Høvdingernes 

Kreds har opløst sig; Erik og Rørik tale ivrig sammen, hviskende, og 

komme efterhaanden nærmere frem i Forgrunden tilhøire.) 

HALFDAN 

(vinker Hjarne hen til sig). 

Hvad agted du at bede Kongen om 
min Søn — ? 



( Hjarne træder hen til ham og taler med ham, idet de sammen gaa 
hen mod Baggrunden af Teltet.) 



ODDE. 

Hvad skal den Larm betyde? Svend, 
gaa ud og byd dem Tavshed! Siig, vi raadslaa 
om Kongevalget 

(følger Svend til Udmundingen af Sidegangen i Forgrunden tilvenstre og 

hvisker :) 

Føl dig ogsaa for, 
hvor Stemningen gaar hen. 

SVEND 

(sagte). 

Jeg vil forsøge 
at give den et Skub. 



(Han gaar ud. Odde gaar urolig frem og tilbage langs Teltets venstre 
Væg, fra Sidegangens Udmunding til Bagtæppet.) 



Halfdan og Hjarne komme samtalende frem midt i Forgrunden. 

HALFDAN. 

Og han skal hænges 
imorgen tidlig? 

HJARNE. 

Ja, men der er Tid 
endnu. 

HALFDAN. 

Vi tør ei bryde Loven, Søn! 
dog vil jeg skikke Bud, at Straffen ei 
fuldbyrdes foreløbig. Naar en Konge 
er kaaret, kan du føre Sagen frem 
for ham; nykronet Drot benaader gjerne. 

HJARNE 
(beter sig og kysser hans Haand). 

Jeg takker jer af ganske Hjerte ! — 

HALFDAN. 

Siig mig, 
hvem mener du er størst af vore Skjalde? 
Jeg holder meget selv paa Skjaldekunst 
og hørte gjerne, hvad en Kyndig dømmer 

(de sidste Ord tabe sig, idet Halfdan og Hjarne atter gaa tilbage mod 

Baggranden.) 

Erik, Rorik og Uffe ere komne frem yderst i Forgrunden tilhøire. 

ERIK. 

Det bliver Thorulf Digre. 

UFFE. 

Eller Harald 
Menglad. 

Kong Hjarne Skjald. 5 

RØRIK. 

Ja, ingen Tredie ta'er det op 
med dem. Da jeg var ung, da havde vi 
helt andre Folk — 

ERIK. 

Vist saa! men for at blive 
ved disse — de er begge svage Mænd — 

UFFE. 

Ja, hvo af dem der end gaar af med Seiren, 
saa bliver det dog os, der styrer. 

RØRIK. 

Netop ! 
og det er saa at sige Hovedsagen. 
Jeg taler ikke saa af Magtbegjær — 
det veed I nok — Sligt er jeg hævet over — 
men efter Rigets Tarv; det staar sig bedst, 
naar Alting bliver som det er; al Nyhed 
er af det Onde — det er det, de Unge 
aldrig forstaar! Man veed dog hvad man har, 
men ikke hvad man faar; den er en Daare, 
der helder ud det skidne Vand — at sige 
jeg vil just ikke sammenligne os 

(de gaa samtalende tilbage.) 

ODDE 
(som er kommen til Sidegangen i Forgrunden tilvenstre, standser og lytter). 

SVEND 
(træder ind). 

ODDE 

(hurtig og sagte). 

Nu, hvordan staar det? 



SVEND 

(ligeledes). 

Slet! de Fleste nævne 
Halfdan. 

ODDE. 

Fordømt! langt heller saa en Sanger. 

SVEND. 

Ja, om det ogsaa bliver denne Hjarne — 

ODDE. 

Den Nar! 

SVEND. 

Han haaber det. 



ODDE. 

Ham skal vi nok 
faa Bugt med. 

SVEND. 

Lad ham ægte min Alvilde. 

5* 

ODDE. 

Du er en snu Fyr, Svend. 

(hett, vendende sig til de Andre.) 

Hm — jeg maa sige, 
nu jeg har overveiet Sagen, finder 
jeg Hjarnes Forslag ret antageligt. 

SVEND. 

Det vil behage Folket, uden Tvivl — 

HALFDAN. 

Jeg selv har tænkt det Samme. 

ERIK. 

Vistnok har 
en Gud indgivet ham det Raad. 

UFFE. 

Det var 
formasteligt at sætte sig imod det. 

RØRIK. 

Ja, det er det, som jeg har sagt fra først af, 
Børnlille! kortsat Bue skyder snarest — 
ringe Mands Raad er ikke at foragte, 
tidt kommer skjelligt Ord fra skurvet Bælg — 
hovedkuls Raad, hovedkuls Daad, og Intet 
kan gjøres hastelig og vel tillige — 
hvormed jeg her vil sige, man gjør Ret i 

at agte paa hver Mening og se Sagen 
fra alle Sider 

ODDE. 

Altsaa blive vi 
ved dette, som har samlet alle Stemmer. 

HALFDAN. 

Saa være det! 

HJARNE 
(for sig i Forgrunden). 

Ved Odins hellige Vunder, 
de gaa i Fælden! 

SVEND. 

Folket strømmer sammen 
med høilyd Jammer: Vagten mægter næppe 
at holde Sværmen borte; de vil se 
Kong Frodes Lig og hædre ham i Døden. 

HALFDAN. 

En from Begjæring. Aabner Teltet! Vi 
vil staa som Æresvagt om Kongens Lig. 



(Høvdingerne stille sig op om Frodes Lig. Uffe trekker Tæppet i 

Baggranden tilside.) 



HJARNE 
(i Forgranden tilvenstre, med Blikket festet pa« Kronen). 

Kronen er min. Et Vaaben bringer jeg 



7o 

til denne Kamp, som ingen Anden svinger, 
hvad ingen Hofskjald veed, det vil jeg synge 
den døde Hersker feire Hjarnes Kvad! 



(Teltet er aabnet. Bag Vagtens krydsede Landser trænger Folkehoben sig: 
tæt sammen. Hele Pladsen er fuld af Folk, ogsaa Broen er besat. — 
Maaneskinsnat. Klageraab. — Alle søge at se Frodes Lig, Kvinder løfte 
deres Børn i Veiret. Dødssignalet, der har udviklet sig til en Sørge- 

marsch, toner i fuld Styrke.) 



HJARNE. 

Maatte en Gang en saadan Folkesorg 
begræde mit henledne Kongeliv! 



Tæppet falder. 



ANDEN HANDLING. 



Kongeteltet (Forhænget er trukket for). 

Tocke og en aachaiak Sendemand træde ind. 

FØRSTE OPTRIN. 

TOCKE. 

Træd ind, eders Strenghed! her vil I strax 
kunne fremføre jert Ærind om ikke for Kong 
Frode, saa for hans Efterfølger, der har den 
Fordel at være levende, hvis det er en Fordel. 

SACHSEREN. 

Jeg er som himmelfalden ! 

TOCKE. 

Saa sæt jer dog endelig! efter saadan et 
Fald skal I dog ikke staa ret op, som om Intet 
var forefaldet. Sid ned, eders Strenghed! og 
lad min Mildhed brede et Hynde under. 

SACHSEREN. 

Du Skalk har mig tilbedste: en Sanger, en 
gemen Harpeslager f 

TOCKE. 

Med eders nedersachsiske Tilladelse og uden 
den med. 

SACHSEREN. 

Jeg har vel læst, at Julius Cæsar og Scipio 
Africanus og andre Stormænd have med romerske 
Stads Privilegier eller med Guld og Sølv be- 
lønnet dem, der havde æret dem med deres 
Skrift og Monumenter; men dette Folk skulde 
have vederlagt nogle føje Rim med kongeligt 
Spir og Herredømme! 

TOCKE. 

Hvoraf ses, at der er "aldrig saa store Narre 
— saasom de Herrer, hvilke eders Strenghed 
nævnede, og som formodentlig maa være sach- 
siske Berømtheder, da jeg ikke kender dem — 
uden at der jo findes endnu større Narre, 
nemlig hele dette danske Folk, der er saa opsat 
paa Rim og saa galen efter Viser og Sagn, at 
denne Galskab efter min ringe Mening en Gang 
maatte have et Udbrud som en Byld, der 
gaar op. 

SACHSEREN. 

Saa sang altsaa Skjaldene omkap til Frode 
Fredegodes Pris? 

TOCKE. 

Med eders nedersachsiske Tilladelse, en hel 
Dag igjennem. Ja der skulde eders Strenghed 
hørt Drotkvæder, saa lange som herfra til Sachsen, 
rimede baade for og bag og paa kryds og tvers 
og med hver Stavelse talt og veiet, som om 
det gjaldt Halsen. Og saa først Skjaldskabs- 
maalet! saadanne »Fornavne« og »Overladnin- 
ger« og »Kjendinger« baade »overgivne« og »ny- 
gjorte«, »tvekjendte« og »trekjendte«. Kongen 
har ikke simpelthen et Ansigt men »en Dverg«. 

SACHSEREN. 

Hvorledes — en Dverg? 

TOCKE. 

Forstaar sig. Man kan dog i »høi Stil« 
altid sige Dverg i Stedet for Ansigt. 

SACHSEREN. 

Saa — hvorfor det? 

TOCKE. 

Naa ganske simpelt, fordi en berømt Dverg 
hed Lød — ja ham kjender I da nok. 

SACHSEREN. 

Ikke mer end du synes at kjende Julius 
Cæsar. 

TOCKE. 

Naa, dem kan I da ikke sammenligne: 
Lød var jo en verdensberømt Smed! 

SACHSEREN. 

Ja, ja da; men jeg kan alligevel ikke 
indse — 

TOCKE. 

Jo ved »Lød« tænker vi dog særligt paa 
Ansigtsfarven. 

SACHSEREN. 

Naa, det veed jeg da just ikke. 

TOCKE. 

Men jeg be'er — naar jeg siger : »Kongen har 
en frisk Lød« (det kunde man rigtignok tilsidst ikke 
sige om Kong Frode !) saa tænker jeg dog paa An- 
sigtet og ikke paa hans store Taa. Altsaa det er 
ganske ligefrem, at man siger Dverg i Stedet 
for Ansigt. Men nu kaldes Dvergen heller ikke 
simpelthen Dverg men »Holmens Stens Beboer« 
— se det er en tvekjendt Kjending. 

SACHSEREN. 

Utroligt! 

TOCKE. 

Endvidere: Kongen seiler ud — paa Havet 
troer eders Strenghed? Bevares! der kan jo hver 
Pæreskude lade sig vippe. Nei, saadan en høi- 
fornem Kongedrage, den behager at svømme 
paa »Jætters Fjendes Moders Bælte — « 

SACHSEREN. 

Himmel ! 

TOCKE. 

Nei — Havet, som sagt, og hvad Jorden 
angaar, saa oversvømmes den af »Øienlaagenes 
Regn«, da i det kongelige Bryst »Sindets 
Agern« brast. 

SACHSEREN. 

»Sindets Agern« . . .? 

TOCKE. 

Hjertet, med eders Nedersachsiskheds Til- 
ladelse. Kort sagt : Kunst — Digtekunst og Kunst- 
digtning, forstaar I. 

SACHSEREN. 

Hm — det er godt man veed det! Naa 
og denne Hjarne bød vel altsaa de Andre over 
i saadanne halsbrækkende Omskrivninger og 
opskruet Digtersprog? 

TOCKE. 

Paa det Lav! Nei han tog det nu paa en 
anden Bov. For da alle Hofskjaldene havde 
sunget ud og Folk stod og gabede, som om 
de havde hed Grød i Munden — Nogle var da 
ogsaa sovet ind af lutter stille Henrykkelse — 
saa traadte min Ven Hjarne frem — ja for vi 
har stukket mangt et Bæger ud sammen og 
vexlet mange Spidsfindigheder — og gav sig 
til at fremsige en ganske simpel Vise, der lød 
som om enhver selv kunde have lavet den, 
men af saadant Indhold, Mening og Betydning, 
at de Danske førte Kong Frodes Lig tre Aar 
om i Landet. 



SACHSEREN. 

Tre Aar! og det er ikke otte Dage siden, 
at han døde her i Værebro. 



TOCKE. 

Hvad ! har jeg ikke fortalt eders Strenghed 
det? Saa brygger jeg sandelig 01 uden Humle. 
For deri stikker Humlen, at Kong Frode allerede 
i tre samfelde Aar har været død og begraven. 

SACHSEREN. 

Vil du drive Gjæk med mig? død og be- 
graven — 

TOCKE. 

Holdt! sagde jeg »begraven«? da løi jeg 
som en Sachser. 

SACHSEREN. 

Uforskammede Kjøter! 

TOCKE. 
Bliv ikke vred, det er kun saadan en dansk 
»Kjending«: Løgn kalde vi Sachsernes Sprog. 
Men for at bruge en sachsisk Kjending: der 
ligger jo netop Hunden begraven — i den Grav, 
som Frode ikke blev begraven i for tre Aar 
siden, da de nemlig skar hans Lig op og udtog 
»Sindets Agern« og de andre Skovfrugter som 
»Kampstormens Hæggebærtræ« — paa Plat-Dansk 
en Mand — rummer, og i Stedet fyldte det 
runkne Barkhylster med alskjøns rare Urter og 
artige Kryddervæxter. 

SACHSEREN. 

For Himlens Skyld, tal dog Platdansk, 
Mand! Det synes, at de have indbalsameret 
hans Mumie, som Ægypterne fordum gjorde 
med deres Konger. 

TOCKE. 

Nu, »Mumie«, »indbalsamere« og »Ægypter« 
er ikke egentlig Platdansk, men ellers synes 

Eders sachsiske Fiffighed at have truffet det 
Rette. 

SACHSEREN. 

I Guder! hvad er dog dette for et Folk, 
der snart lader sig regjere af en Sanger og snart 
af en død Mand? 

TOCKE. 

Et Folk, med eders sachsiske Tilladelse, 
der ikke lader sig beherske af en levende 
Sachser, men tvertimod tvinger Sachserne til at 
sende Skat snart til en død Konge, snart til en 
levende Skjald. 

SACHSEREN. 

Naa, og denne Vise behagede altsaa Folket 
bedre end Drotkvæderne? 

TOCKE. 

Det havde ikke bedre Smag, eders Streng- 
hed. Selv den tykkeste Dosmerpande kunde 
forstaa, at det maatte være en stor og sjelden 
Drot, hvis dødelige Afgang slet ikke turde 
gjøres Verden bekjendt, og hvis Legem, endnu 
længe efter at Sjælen var faret til Odin, kunde 
holde Landet i Ro og de Undertvungne i 
Lydighed. Fordi dømte Alle som En, at Hjarne 
havde kvædet bedst til Kong Frodes Pris. 

SACHSEREN. 

Havde da ingen af de andre Skjalde nævnet 
dette synderlige Herredømme af en død Konge? 

TOCKE. 

Nei, Herre, og de havde tilforladelig deres 
Grund dertil, da han var den eneste der vidste 
det, ikke uden min ringe Mellemkomst, saa at 
jeg er den egentlige Kongemager. 

SACHSEREN. 

Hør — hvor de raabe derude! 

TOCKE. 

Det maa være Toget, der kommer fra 
Odins Gudehus, hvor Goden har sat Kronen 
paa hans sangerkongelige Hoved. — Fordømt 
ogsaa, at Odde fandt paa at lade mig gjøre 
Kongeteltet i Stand, saa man gik glip af Stadsen. 

(Trækker Teltforhænget tilside; udenfor Teltet ses Frodes Gravsætning: 
bag den, lidt til Siden, Værebro; Broen og hele Pladsen er fuld af 
jublende Folk; kun en Gade holdes af Landsedragere aaben hen til 

Teltet.) 

SACHSEREN. 

Er det Kong Frodes Gravhøi? 

TOCKE. 

Stands Vandrer o. s. v. ! Paa det selvsamme 
Sted, hvor hans Lig sidste Gang holdt Thing. 
Og der læser I med gyldne Runer Slutnings- 

visen af Hjarnes Kvad, der saa at sige er hele 
Digtets Ros og Lov pakket sammen i en Haand- 
bylt, som enhver kan tage hjem med og nyde 
godt af. 

SACHSEREN. 

Den Bylt gad jeg nok tage med, men 
mine Øine ere ikke stærkere, end at Runerne 
løbe sammen for dem som et gyldent Net. 

TOCKE. 

Saa skal jeg gjøre eders Strenghed den 
Øientjeneste. Hør altsaa og mærk jer det: 

Saa bare de Lig tre Aar om Land 

Kong Frode hin Fredegode; 

Vel ønsked hver danis Kvinde og Mand 

Han end for Riget mon raade. 

(Naa, Rimet kunde være bedre!) 

Her ligger begravet den Kjæmpe saa stærk, 

Høit rage de Runestene; 

Under aaben Himmel paa vildene Mark 

Der hviles den Herres Bene. 

(Musik. Folkejubel. Kongetoget kommer over Broen. Forrest: Banner- 
fører, Herolder, Offergoder, Smaadrenge med Kongens Sværd og Skjold. 
Hjarne i Kroningsdragt under Baldakin; han følges af Høvdingerne 
(Halfdan, Odde, Svend, Erik, Rørik og Uffe) samt af Oluf Herse. 
Derefter Hirdmænd. Ved Stensætningen løftes Hjarne paa et Skjold 
og træder op paa Overliggeren. Raab: »Hil Kong Hjarne«. Fanfarer. 

Krigerne slaa paa deres Skjolde.) 

SACHSEREN. 

En statelig Skikkelse! det maa man sige! 

TOCKE. 

Kaaben gjør sit dertil. Hvis eders Streng- 
hed fik den paå, vilde man endogsaa kalde 
eders Strenghed en statelig Skikkelse, troer jeg. 
Men nu er det ikke Tid længer for kaabeløse 
Smaafolk som jeg at være her. 

SACHSEREN. 

Her har du en Sølvskilling for din Snak, og 
sørg saa for, at mine Folk holde sig rede med 
Gaverne. 

(Tocke ud.) 



ANDET OPTRIN. 

Høvdingerne trssde ind i Teltet, hvor Odde, Svend, Erik, Uffe og 
Rerrik komme frem i Forgrunden, medens Halfdan holder sig tilbage 
ved Thronen. Hjarne, der er steget ned af Stensætningen, ses udenfor 
Teltet i fortrolig Samtale med Oluf Herse. Sachseren har trukket sig 

tilbage i et Hjerne af Teltet. 



SVEND. 

Han bærer Hovedet høit. 

ODDE. 

Ja, ja! derude 
blandt Folket gaar det let nok med at kneise; 
her skal han dukke det. 

Kong Hjarne Skjald. 5 

ERIK. 

Ja, lad os vise 
ham strax, hvem han har for sig. 

UFFE. 

Ved Thors Hammer, 
det vil vi! saadan en forløben Sanger! 

RØRIK. 

Ja pas nu paa og sæt strax haardt mod haardt, 
det første Skridt — der gjælder det, Børnlil! 
paa ung Ulv skal man trække Tanden ud, 
og blusser Tag, er det for sent at slukke. 

ODDE. 

Hvad skal det sige, at han underholder 
sig saa fortrolig der med Oluf Herse? 

UFFE. 

Ham ligger Hersedatteren i Hu. 

ERIK. 

Ja saa! det mangled blot, at hun blev Dronning. 

SVEND. 

Det skal hun ikke. 

ODDE 
(sagte til Svend). 

Nei, saasandt Alvilde 
skal blive det. 



Staa nu støt 

UFFE. 

Han kommer. 

ERIK. 

og lad os holde sammen. 

RØRIK. 

Stol paa Rørik! 
mig skal han ikke slippe udenom. 

HJARNE 
(bestiger Thronen). 

Fra denne Throne, som har baaret Døden 
i Kongeskrud og dog behersket Norden — 
saa klart og blændende udstraaler den 
sin egen Glands — fra disse hellige Trin 
som Folkets Stemme bød mig at bjestige: 
mit første Kongeord betyde Liv 
og være Naade! Sachseren, som nylig 
er i Tidsvilde efter Loven dømt 
til Døden, leve og gaa fri for Straf. 

( Bifaldsmumlen . ) 



Hvad nu? 



. UFFE 
(til Svend og Erik). 



SVEND. 

Det er betænkeligt, han handler 

paa egen Haand! 

6* 

ERIK 
(til Odde). 

Bid ikke, men vis Tænder! 

ODDE. 

For denne Gang lad Naade gaa for Ret^ 
Men husk, Kong Hjarne! over Fyrste-Mildhed 
staar Lovens Magt. 

HJARNE. 

Mit første Ord var Naade, 
mit andet være Retfærd. Frodes Lov, 
som lagde Strikken om uskyldig Hals, 
er død og magtesløs, og Loven lyde: — 
Udlænding, som har dræbt en Dansk, skal dø 
i Galgen. — 

UFFE. 

Dø — alene? 

ODDE. 

Herre Konge! 
I vil dog ikke stille dansk Liv lige 
med fremmed? 

SVEND. 

Det var synderlig Vurdering! 

ERIK RAADSNAR. 

Næppe vil Folket vide eder Tak 
for slig Betryggelse. 

RØRIK HIN KULLEDE. 

Nei, nei, min Søn! 
Loven — dens Formaal er det jo — det veed vi — 
at skjærme Landets Børn og yde dem 
al Sikkerhed for Liv og Eiendom — 
af hvilke Livet er det vigtigste. 
Mærk jer nu vel, jeg siger »Landets Børn« — 
— dets egne — se, det maa vi holde fast paa. 
Derfor har Frode saare viselig — 
som Alderdom kun mægter — for han var 
jo godt tilaars, den Gang han gav |hin Lov — 
han har bestemt, at ikke een men tvende 
Udlændinge skal bøde for een Dansk. 
Jeg husker godt — det var ved Juletid 
at den blev thinglæst — at jeg sagde : »Frode« — 
for vi var Venner jo fra Ungdom af, 
havde gjort mange gale Streger sammen — 
for, som man siger tidt bli'er kaadest Plag 
adstadigst Ploughest, — hvorved jeg vil ligne 
Lovgivningen med Ploven, thi den dyrker 
jo Landet og bereder Høsten Vei — 
»Ja Frode!« sagde jeg »den Lov er viis, 
som havde Mimer hvisket dig i Øret.« — 
Hvorpaa Kong Frode skjæmtvis — som det var 
hans Maade, naar han var i Lune til det, 
trak mig i Øret skjelmsk og sagde: »Rørik! 
du veed nok hvem den Øretuder var.« 
Og dermed mente han, min Tro, mig selv. 

HJARNE. 

Min vise Halfdan tier. 

HALFDAN DEN VISE. 

Herre Konge, 
Jeg nægter ei, at denne Lov, der vistnok 
i sin Tid havde Nødens Ret, maaske 
har overlevet sig og bør erstattes 
af en, der stemmer mer med Billighed. 
Dog beder jeg jer gunstig at betænke, 
om ei det klogest var at lade den 
et Skinliv friste end en Stund; jeg frygter 
Ophævelsen af Frodes Lov, mens end 
hans Grav er frisk, vil forekomme Mængden 
en Dadel over ham og kunde let 
dets Ærefrygt for Kongevisdom svække. 

HJARNE. 

I talte sømmeligt, for I var spurgt. 

Jeg svarer jer: Kong Frode var saa stor, 

at han kan taale vel at have feilet 

og rettes i sin Feil. — I Andre, vid: 

Naar for og mod har Holmgang i mit Sind, 

og jeg vil søge Bistand hos jer Visdom 

— og Selvtillid: da spørger jeg jer først 

og veier eders Raad. Uspurgte tie! 

Et udtalt Kongeord er Lov, og Oprør 

det er at ville rokke ved dets Kraft. 

Lovskriver! rist min Lov i Guldskjold ind 

og hæng det op i Odins Helligdom. — 

Jeg ser en Fremmed her; hvad vil du, Mand? 

SACHSEREN. 

Hil jer, KongHjarne! Katzmar, Sachslands Konge, 

har sendt mig hid med Hilsen og med Gaver 

til Frode Fredegod. Tillad mig, Drot! 

at overgive eder dem og bringe 

en Tak i hele Sachserfolkets Navn 

for denne Landsmands Liv, der skjænkes os 

som Førstegrøden af Kong Hjarnes Gunst. 

HJARNE. 

Staa op! din Herres Hilsen og hans Gaver 
modtager jeg med Tak som Frodes Arving. 

SACHSEREN. 

Udenfor Teltet vente mine Svende 
om I tillader, Herre. 

HJARNE. 

Før dem ind. 

(En Smaadreng gaar ud.) 

SACHSEREN. 

Dog prægtigere Gave sender Sachsen 
jer snart til eders Thronbestigelse, 
Kong Hjarne, som den skyldige Tribut: — 
To hundred melkehvide Skimler, faldne 

efter det hellige Stod, der fostres op 
paa bølgeklappet i Nerthus Lund; — 
urørt af Mænd, af Jomfruhænder pleiet, 
det hilser jublende med skinger Hvrinsken 
hver Sol, der gylden bryder Havets Skjød, 
og følger Nerthus' trælletrukne Karm 
naar Foraarsfesten smykker Land og Folk. 
Guldbidslede, silketømmede, purpurdækte 
med ædelstensbesatte Fortøisremme 
skal disse Skimler føres til jer Kongsgaard. 

(Gaverne, — Drikkekar, Vaaben, pelsbesatte Kaaber etc. ere blevne ind- 

baarne.) 

HJARNE. 

Kunde jeg dele mig tohundredfold 
og ride dem paa een Gang 1 (betragter Gaverne o Sæl- 
somt prægtigt! 
Haardt vil det falde Danerkongens Skat 
at sende værdig Gjenskjænk. 

SACHSEREN. 

Herre Konge! 
Gaven bør skattes efter Giveren 
ei efter Kjøbmandsværd. Hvad I end sender, 
det overstraaler dog hvad jeg har bragt, 
som Danmarks Krone overstraaler Sachsens. 

HJARNE. 

I lærer os, at Overbringeren 

med fagre Ord selv Guldets Værd kan øge 

og minder os om hvad vi selv skal gjøre. 
Først ligger for at skikke Bud om dette 
Thronskifte uopholdelig til alle 
Konger og Fyrster, som er Danmarks Banner 
følgagtige. At vælge Mænd, bekvemme 
og kyndige, til saadant vigtigt Ærind 
er eders Visdom overladt. I, Odde!, 
maa bringe dette Bud med Sværdetunger 
til Rysserkongen; andet Sprog skal ikke 
tales af os til ham, før Fridleffs Drab 
er hævnet og han tinger selv om Fred. 
Jeg veed jo, I er dette Sprog helt mægtig. 

ODDE. 

Lang Tid er gaaet, Herre Konge, siden 
jeg talte det, dog haaber jeg at vise, 
jeg har ei glemt det end. 

HJARNE. 

Nu lad mig ene! 
Svend Oddesøn, I sørge for vor Gjæst. 
Herse, et Ord! 

(stiger ned ad Thronen; til Oluf Herse i Forgrunden.) 
OLUF HERSE. 

Min Konge! 

HJARNE. 

Det er Tid — 
alt dette var en Evighed for Hjertet, 
der banker hemmelig mod dette Møde. 

OLUF. 

Jeg sender hende strax til Teltet. 

HJARNE. 

Hjalmar, 
min Smaadreng, leder hende ind. Farvel 1 

(Alle ud undtagen Hjarne.) 



TREDIE OPTRIN. 

HJARNE. 

Ja, jeg er Konge! det er ingen Drøm, 
ei et afsindigt Haab, udklækket i 
en drukken Sangerhjerne 1 Danmarks Drot, 
kaaret og udraabt, hyldet, kronet, thronsat! 
Den Magt, der blænded Ungersvendens Blik 
som Solens Himmelskjold, som Straalens Guld- 
sværd, 
er min, er som et blankt Skjold paa min Arm, 
og i min Haand som et fortryllet Sværd, 
og den skal bruges — Guder, hør mit Løfte ! — 
til Skjærm for Alle, der vil fjæle sig 
bag dette Herreskjold mod Vold og Uret, 
til blodig Trudsel mod enhver, der vover 
at spille Undertrykker her til Lands, 
og mod hver fremmed, væbnet Fjendehaand. — 
Ei! har I skimtet alt min Ørneklo 
I altfor stolte Falke? aner I 

at eders Skrig ei samlet overdøver 
et Gal fra dette Næb, ei tvinger det 
at synge smukt med eders? — Halfdan — ja, 
ham vil jeg skaane, smigre for ham tidt, 
hans Raad har Værd, og han har Folkets Tillid; — 
Odde, den farligste — skal tjene mig 
i Østen fjernt; og faderløs er Svend — 
nu: »oddeløs«, et Festspyd og kan hænde 
endog en nyttig Stav. — Dog nye Mænd, 
hvor faar jeg dem? Jeg tænker Oluf Herse 
er brugbar og han bringe flere med. 
Sachseren Sverting skylder mig nu Livet, 
er ved Taknemlighed forskrevet mig 
med Hud og Haar — man sagde mig, han var 
saa dygtig Kriger som forslagen Kjøbmand. 
Tiden, der bragte mig til denne Thronstol, 
vil bringe Andre til dens Trin. — Hun kommer. 

(Hethe træder ind bag Forhænget tilvenstre.) 
HETHE. 

Vær hilset, Konge! I har kaldet mig 
for eders Throne. 

HJARNE. 

Nei, ved Freias Øine! 
ved Gerdas Arme, der lod Hav og Himmel 
af Gjenskin lyse, saa den unge Freyr 
paa Hlidskjalvs Sæde svimmel greb med Haanden 
fra blændet Bryn til elskovs-stunget Bryst — ! 



9 2 

nei, ikke for min Throne; alle Andre 
for den i Støvet, du alene ei! 
Nei, for mit Hjerte har jeg kaldet dig, 
det sukker efter samme Salighed, 
der gylden kroner mit beruste Hoved! 



HETHE. 

Det kongelige Hjertes Lod er tidt 
Forsagelse. 

HJARNE. 

Men ikke mits, hvis ei 
dits Lod er Vankelmod, hvis ei din Hu 
har siden sidst skudt Ham. — 



HETHE. 

Du selv skjød Ham! 



HJARNE. 

Saa var det Hammen kun, som du var god? 
Sangeren kun, ei Manden? nei, nei, Hethe! 
sligt er dig uligt. Vilde du kun være 
Graad paa min Grav? vær Smil og Fagerhed 
paa Thronen, der saa tidt er Hjertets Grav! 
Til Thronen har jeg kaldet dig, ei for den! 
bestig den ved min Haand! dit Jaord give 
Dronningevind til Hjarnes Kongeskib! 

HETHE. 

Dets Seil maa svulme, fyldte rundelig 
af stærkere Blæst, end mine Pige-Læber 
kan aande — det har mange Skjær at klare. 

HJARNE. 

Ja saa, du frygter Farten, mærker jeg! 

HETHE. 

Min Ven, du staar paa Tinden \ vogt dit Hoved 
for Svimmelhed, der stiger op fra Hjertet! 
Kold maa du sende Blikkets Falkeflugt 
mod fjerne Vidder, mod de mørke Skove, 
ud over egne Ønskers yppige Flor; 
dog da det end af Nattergale- Vane 
hildes i Rosenduft og mættet glemmer 
hvad ny og mægtig Fjederham det axled: 
saa lad mit Lokkeraab da kalde Falken 
tilbage til dens Bane — lad mig føre 
imod mig selv din Kongesag. 

HJARNE. 

Hvem er du, 
Kvinde? du voxer vølve-lig! jeg kjender 
dig næppe mer, men jeg tilbeder dig! 
Ja sandelig, du er en Kongebrud! 

HETHE. 

Var det. 

HJARNE. 

Var, er og bliver. 

HETHE. 

Hør mig, Hjarne! 
En ringe Hersedatter beiler du; 
og se, Svend Oddesøn har sig en Datter 
yngre og fagrere end jeg: en Søster 
har Erik Raadsnar, og en Datterdatter 
blomstrer for Halfdan — alle disse, tro mig, 
og mange fler af dine Høvdinger 
og Rigets Stormænd angle med en Pige 
til Madding ivrig efter Kongens Maagskab. 
Saamange mægtige Slægter vil du nu 
forene mod din unge Magt ved fælleds 
Tilsidesættelse; betænk dig vel! 

HJARNE. 

Hvor havde slig Betænkning gjemt sig, Hethe, 
da Fridleff Kongesøn dit Jaord fik? 

HETHE. 

Han var en Kongesøn, og du er ingen; 

om ogsaa stakket Misfornøielse 

var vakt iblandt de Store ved hans Valg: 

han kunde med et sikkert Smil se til, 

mens deres Panderynker glattedes. 

Du savner hans medfødte Amulet; 

hver Skulen er for dig »det onde Blik«, 

hver Murren skjæbnesvangert Varsel. Ak, 
hvor skjælver jeg for din Skyld! maatte jeg 
dog se dig hævde dig paa Danmarks Throne 
og skrive med uslettelige Tegn 
dit Navn i Kongerækken. Om det kjøbes 
ved hvad jeg mister selv, da vil jeg sige: 
Jeg har min Lod deri, som Ingen kjender, 
og jeg var elsket af saa stor en Mand. 

HJARNE. 

O Hethe, du gjør denne Mand til Skamme! 

HETHE. 

Du er ei Kongesøn; en Kongedatter 

vorde din Viv; beil til den sachsiske 

eller den engelske, hent hende ned 

fra Norge eller op fra Huneland. 

Saa mægtigt Maagskab gjør din unge Throne 

rodstærk, fæstnet til een, der stod sin Storm. 

Ingen af dine Stor-Mænd vilde føle 

sin Slægt tilsidesat ved saadant Valg, 

men glæde sig, naar Datter eller Søster 

i Dronningfølget faar en Hædersplads. 

HJARNE. 

Megen Veltalenhed har du forbrugt 

for ret at overtyde mig, at du 

har ei din Plads paa Thronen ved min Side; 

og modsat naaede du af hvad du vilde. 

Du viste mig, at du har Dronningesind, 

naar i et saadant Øieblik, da ellers 

en Kvindesjæl, i sine Ønskers Kreds, 

for Verden blind, kun hører Hjertets Røst — 

da ser du udad, speidende, og følger 

de fjerne Fremtidsspor af dette Skridt; 

kold veier du imod og for — som om 

dit eget Liv, dit eget Vee og Vel 

ei vented paa dit Valg med Angst og Haab. 

O lad mig nyde denne stærke Aands 

Ledsagelse og Bistand paa min Vei! 

HETHE. 

Slet nytter Du mit første Raad. 

HJARNE. 

For ikke 
at miste hundred andre, fuldt saa gode. 
Nei tro mig! den som egen Kraft har hævet 
paa Thronen, søge ikke ængstlig efter 
et fremmed Herskerhus til Støttepunkt, 
men egen Kraft fuldende eget Værk; 
du er min egen Kraft, min inderste! 
forlad mig ikke nu, jeg frygter Intet: 
Kraft ægger Faren — og betvinger den. 

HETHE. 

Du vil det da? 

HJARNE. 

Vil det med fuldgod Villie. 

HETHE. 

Saa være da min Villie god som din 
og unde dig det bedste, som den eier, 
at de kan vorde een til fælleds Liv! 
Hjarne jeg er din Viv! 

HJARNE 
(omfavner hende). 

O søde Ord, 
der føier Lykkens Krone fast til Magtens, 
tag dette Kys til Segl! 

(leder hende ind til en Løibcnk.) 

Kom Elskede! 
vi pleied længe nok forstandig Raad 
om fælleds Sag og beiled fyrstelig; 
nu lad os sladdre sammen uforstandige 
og ømme Elskovsord, som Fugle kviddre 
i Vaarlund til hinanden: Hethelil, 
jeg elsker dig! 

HETHE. 

Saa høit ei som du elskes, 
thi Kvindehjertet har et større Forraad. 

HJARNE. 

Men jeg har elsket længst. 

Kong Hjarne Skjald. 7 

HETHE. 

Saa se dig for, 
at Kjærligheden ikke slipper op 
før Tiden. 

HJARNE. 

Tiden selv faar Aandenød, 
hvis den vil løbe træt min Kjærlighed! 

HETHE 

(kysser ham). 

Hvor skjøn er du, min Elskte! 



HJALMAR 




(tneder ind). 






Herre Konge! 


HJARNE 




(vender sig). 




Hvad Knægt, hvor vover du 


— ? 



HJALMAR. 

Tilgiv mig Herre! 
Jeg mente blot — der er en Mand derude — 
han kommer langveisfra, helt aandeløs — 
han vilde tale med jer strax. 

HJARNE. 

Hvad strax? 
Troer du, jeg staar paa Pinde for enhver 
Landstryger? 

HJALMAR. 

Men jeg sagde ham jo ogsaa, 
I havde ikke Stunder; men saa greb 
han mig ved Haaret, trak mig hen til. Teltet — 
han havde kvalt mig, troer jeg, hvis jeg ikke 
var gaaet ind at melde ham. 

HJARNE. 

En sær 
og ubeskeden Gjæst. 

HETHE. 

Han maa vel have 
en Sag af største .Vigtighed. 

HJALMAR. 

Han sagde, 
han bragte Tidender, som Hjarne — ja, 
han sagde ei »Kong Hjarne«, men blot »Hjarne« — 

* 

jeg troer han er forstyrret, Herre Konge — 
Tidender, sagde han, som Hjarne vel 
fandt Stunder til at høre, om han laae 
for Døden — Tidender, som vakte Døde 
tillive — ja, han talte helt forrykt. 

HJARNE. 

Vel, før den Galning ind ! han gjør mig hardtad 
nyfigen, skjøndt jeg havde bedre Ting 

at tænke paa, og lifligere Galskab 
at skjænke Tiden til. 

(Hjalmar ud.) 
HJARNE. 

Gaa Hethe, siig 
til Oluf Jarl — du kjender Oluf Jarl? 

HETHE. 

Nei Hjarne! 

HJARNE. 

Jo! 

HETHE. 

Nei, jeg forsikkrer dig! 

HJARNE. 

Han var, til dette Ord forlod min Mund, 
Herse i Værebro. 

HETHE 

(omfavner ham). 

Min kjære Husbond! 

HJARNE. 

Siig ham, at han skal gjøre alting rede 
og byde Alle, der er samlet her, 
til Bryllup; snart skal Goden signe Pagten, 
og Danmark faa sin Dronning inden Aften. 

HETHE. 

Du haster. 

HJARNE. 

Saa gjør Lykken. 

HETHE. 

Sorgen med. 
O Hjarne 1 gjord dig med dit Sværd, ifald 
den Fremmede er vanvidslagen — eller 
hvo veed — jeg aner intet Godt! Farvel! 

(ud tilvenstre. Hjarne g**r hen til Thronen og omgjorder sig med sit 

Sværd.) 



FJERDE OPTRIN. 

Ingild træder ind fra Baggrunden og bliver staaende. 

INGILD. 

Hjarne! 

HJARNE 

(vender sig). 

Hvo er du, Mand? Siger dig ei 
det Sted, hvor du har søgt mig, at mit Navn 
er Konge? 

INGILD. 

Kjender du mig ikke mer? 

HJARNE. 

Jeg kjende dig! Hvad, er det muligt! Nei — 
dog j°» J°J Ingild? Ingild! er det dig? 

INGILD. 

Mig selv; jeg ser, at Kronen er dog ei 
en Lysehætte til bekvemt at slukke 
Erindringen om gammelt Venskab. 

* 

HJARNE. 

Ingild ! 
Saa megen Mistro rummer du? fornem 
af dette Favntag da, hvor høist velkommen, 
du er mig! Ja, nu ser jeg, Guderne 
ville mig vel, da de en Ven har sendt mig, 
— hvor trængte jeg dertil! O, du skal være 
min første Mand. 

INGILD. 

Nei, Hjarne, men din sidste! 

HJARNE. 

Hvad siger du? Saa mørk? Det tykkes mig, 
du viser ringe Glæde ved min Lykke? 

INGILD. 

Min Ven, det smerter mig at bringe dig 
et Bud, der river Kronen af dit Hoved, 
ret som en russisk Snestorm river Hatten 
af Vandreren. 

HJARNE. 

Du raser! Rive Kronen 

O, du veed lidet kun, hvor den er tung. 

INGILD. 

Hvad, tynger den dig alt? saa meget bedre! 

HJARNE. 

Dens Tyngde er mig kjær og dyrebar! 
om saa du sagde mig, at Fridleff lever — 

INGILD. 

Han lever, Hjarne! 

s 

HJARNE 

(farer tilbage). 

Ah! nei, nei, det veed 
vi bedre — nei, det er umuligt! Budet, 
der bragte Efterretningen, blev skarpt 
forhørt: Han havde selv set Fridleffs Hoved, 
afhugget, paa et Spyd, i Rysserleiren. 

INGILD. 

Jeg veed det vel: de havde blandt de Faldne 
fundet en Mand, hvis Ansigt ligned Fridleffs, 
fortrukket fælt i Dødskamp, som det var. 
Dog maatte snart de sande, at han leved, 
da deres Glædesrus ved Fridleffs Gravøl 
blev ædru ved hans Kampskrig, og hans Sværd 
veied Kong Dage, hvem et kongeværdigt 
Ligbaal vi gav udaf hans faste Stad, 
Poletsko. — Paa dens Tomter, rygende 

endnu, forlod jeg Fridleff, for at bringe 
Seirsbud til Frode. 



HJARNE. 

Har du talt til Nogen 



om dette? 



INGILD. 

Nei. Jeg landed først idag 
ved Morgengry og hørte rædselslagen 
den sære Nyhed. Uden Ophold ilte 
jeg hid, bevarende min Hemmelighed 
for dine Øren. 

HJARNE. 

Du har handlet snildt 1 
Jeg takker dig. Du indseer, mærker jeg, 
at denne Kundskab maa forblive vor 
og ikke rygtes. 

INGILD. 

Ikke rygtes? Hjarne! 



HJARNE. 

Hvad andet? Viser ei din Tavshed klart, 

at du har villet overgive Kongen 

— som sandelig det var din Pligt — saa farlig 

en Tidende, at han kan gjemme den 

bag Tavsheds Slaa og lønne dig. 

INGILD. 

Saa give 
mig Guderne en arg Forræders Løn, 
om andet med en Tanke faldt mig ind, 
end at det var din Ret at vælge selv 
den bedste Tid og Fremgangsmaade, naar 
du afstaar Riget til dets rette Eier. 

HJARNE. 

Hvad! rette Eier? Eier? Ved du ei, 

at Danmark ikke er en livløs Ting, 

der falder villieløst som Faddergave 

i Skjødet paa et nyfødt Barn? Ei Fødsel, 

men Folket kaarer Danmarks Drot, om end 

dets Stemme alt for egenraadig tolkes 

af Høvdinger og Sinder. 

INGILD. 

Sandt! dog stedse 
kaaredes Kongens Søn, naar Nogen fandtes. 
Fem Aar var Frode kun, da han blev Drot. 

HJARNE. 

Nu vel, han kaaredes af Høvdinger, 
der haabed i hans Mindreaarighed 
at suge Landet ud, og gjorde det. 
Han havde deres Stemmer, saa har jeg 
af samme Grund: Et Sangerbarn de mente 
at sætte op paa Thronen, der var vant 

til Skyggekonger. Nei — ei deres Stemmer 
alene — hele Folket kaared mig 
som Dommer. 

INGILD. 

Et bedraget Folk. 

HJARNE. 

Bedraget ! 

INGILD. 

Ja, ei af dig; jeg veed det, du er skyldfri 
til nu — o bliv det stedse! 

HJARNE. 

Aldrig viger 
jeg Fridleff Thronen. 

INGILD. 

Saa, farvel! 

HJARNE. 

Farvel ? 
Saa snart og koldt? Troer du, jeg giver slip 
saa rolig paa en Ven, hvis Venskab er 
saa dyrebart? 

INGILD. 

Jeg maa forlade dig. 

HJARNE. 

Først sværg mig Troskab, sværg mig Tavshed. 

INGILD. 

Troskab 
som Ven — ja, ei som Konge, Tavshed mindst I 

HJARNE. 

Ingild! jeg gjør det gamle Ord til Sandhed: 
Din Tavshed bliver Guld. Forlang af mig, 
Alt hvad du vil. Der gives under Thronen 
slet intet Trin, der er din Fod for høit. 









INGILD. 




Jeg 


tør 


ei, kan ei, 


vil ei. 

HJARNE. 

Vil du 


ei? 




( 


Drager sit Sværd 


og setter Ingild det for Brystet.) 


Saa dø 


1 

• 












INGILD. 








Hjarne ! 







HJARNE. 

Ja dø! Og sladr i Graven 
til Orme om din Fridleff, ei til Mænd; 
dø, eller sværg! 

INGILD. 

Med Mord vil du besmitte 
din første Kongedag? 

HJARNE. 

At ei den bliver 
min sidste! Veed du, hvad en Kongedag 
betyder? Hvad jeg maa som Konge, vil jeg. 

INGILD. 

Mit Liv er i din Haand, saa stød mig ned. 

HJARNE. 

Ved Nornerne, det gjør jeg, om du trodser! 
Men hør mig, Ingild: Kast ei Livet bort, 
du tør ei, siger du, tør ei? Saa frygter 
du Fridleffs Hævn, hvis han beseirer mig? 
Hvad kan han mer, end dræbe dig? Og Døden 
er her din Lod, hvis ei du føier mig. 
Men overlever jeg mit Nederlag 
— om Nederlag er mig af Nornerne 
bestemt — da vil jeg vidne, at du tvungen 
har hyldet mig. 

INGILD. 

O Feigheds Skjændsel! 

HJARNE. 

Feighed ? 
Har ikke Fridleff hundred Gange set 
dig kaste Livet ind blandt Fjendevaaben, 
som agted du det ikke mer, end Drengen 
agter den Boldt, han kaster ind blandt Tjørne. 

INGILD. 

Ja, i hans egen Tjeneste, og nu — 
nu skulde jeg forraade ham! 

HJARNE. 

Forraade? 
Hvorfor? Saa vidt gaar ei din Pligt mod Fridleff, 
at uden Gavn for ham du skulde spilde 
dit Liv; den Mand, der ikke frygter Døden 
paa Valen, kan man ikke skjælde feig, 
fordi han skyer den blege Straadød eller 
værgeløst Mord, fordi han gruer for 
at slagtes som et Dyr. O Ingild! Ingild! 
kast disse Skrupler bort og jeg vil være 
din Skyldner alt mit Liv, fordi du har 
befriet mig fra et Mord, der er min Sjæl 
en Gru, og dog maa plette den, hvis ei 
du giver efter. 

INGILD. 

Vel, saa tag min Hird-Ed. 

HJARNE 

(da Ingild ikke legger Hunden paa Sværdet, som Hjarne bestandig 
holder frem med Odden rettet imod ham). 

Du tøver, Ingild? 

INGILD. 

Ilde er du kjendt 
med Hirdskraa, naar du troer, at det er Skik, 
at Kongen rækker Sværdet saa til Ed. 

Paa Guld der sværges, ei paa Jern; man rører 
ved Knappen, fatter Hjaltets Hammertegn — 

HJARNE. 

Ah! Usling! nedrige Forræder — ! 



INGILD. 



Hvad! 



HJARNE. 

Ja, det var dig bekvemt, om du fik Hjaltet 
i Haand og kunde løbe Odden gjennem 
mit værgeløse Bryst og springe ud 
og raabe: »Fridleff leve!« 

INGILD. 

Det var fjernt 
fra mig at tænke Sligt! 

HJARNE. 

Du lyver, Frække! 
Din Rødmen røber dig. Nu har jeg Ret 
at dræbe dig — dit Spøgelse tør ikke 
forfølge mig, dog — Naade gaa for Ret! 
Kom, sværg paa dette Sværd, paa Frodes Sværd, 
helligt som Freyrs, læg høire Haand paa Klingen, 
med venstre grib om Odd og Egg — ret saa — 
forsværg dig nu til Jernet som dets Eie. 

INGILD. 

Høihellige Kongesværd! Dig vier jeg 
min Tjeneste, min Troskab og mit Liv! 

Eggj ta g m i n Eed, agt, hvad jeg sværger, Sværd ! 
Jeg hylder jer Kong Hjarne, og min Tavshed 
skal tjene jer. 

HJARNE. 

Tavshed? Nei siig: jeg lover 
aldrig ved Ord, ved Mine eller Blik, 
at røbe Fridleffs Liv. 

INGILD. 

Jeg lover, aldrig 
ved Ord, ved Mine eller Blik at røbe, 
at Fridleff lever end. 

HJARNE. 

Nu Slutningssproget. 

INGILD. 

Egg, drik mit Blod, Odd, kryst min Hjerterod, 
Jern, gjør mig kold, hvis falskelig jeg svoer. 
Er du tilfreds? 

HJARNE. 

Tilfreds? Kom til mit Bryst, 
Ingild! Jeg tænker ikke mer derpaa, 
vil ganske glemme det! En Fristelse 
betog dig — dog du synded kun med Tanker — 
maaske du havde dog betænkt dig end — 
tilgivet være det og glemt! 

(omfavner ham.) 

Aa jeg 
vil vise dig og alt mit Hof, hvor høit 

jeg skatter dig, jeg vil for Alle Andre 
udmærke dig. Jeg feirer just idag 
mit Bryllup; du skal være Brudefører. 

INGILD. 

Jeg takker eder, Herre Konge! 

HJARNE. 

»Eder«? 
Nei, ikke saa! Siig »Du«, du er min Ven 
— ei sandt — min Broder, som i gamle Dage? 

INGILD. 

Din Villie er min egen. Hvo er Bruden? 

HJARNE. 

Du kjender hende: Hethe Olufsdatter. 

INGILD. 

Hethe? Nei Guderne forbyde! 

HJARNE. 

Ingild ! 
Hvad nu? 

INGILD. 

Saa veed du ei, at hun og Fridleff 
har byttet Troskabsløfte? 

HJARNE. 

Da jeg beiled, 
var Fridleff død for os. 

INGILD. 

Og nu? 

HJARNE. 

Det er 
en afgjort Sag, staar ikke til at ændre. 

INGILD. 

O siig det ei — gjør ikke dette Skridt, 

bryd ikke Broen af, Fridleff vil aldrig 

tilgive dette Pigerov. Du har 

ei røvet Riget end, bestandig staar 

det i din Magt at give det tilbage, 

naar han forlanger det, og hvis dit Sind 

forandres. 

HJARNE. 

Det forandres ikke! Lær mig 
bedre at kjende. 

INGILD. 
Vel, behold da Riget; 
jag ham med Vaaben fra dets Grændse bort, 
ifald du kan, men vold ham ei saa svar 
en Uret. Riger vinder han sig hvor 
han lyster. 

HJARNE. 

Piger med. 

INGILD. 

Nei, Hjarne, nei, 
for denne Mø er voxet ham til Hjertet. 

Kong Hjarne Skjald. 8 

Tidt har jeg hørt, naar vi var leirede 
i Steppegræsset under Stjernehimlen, 
eller grov os ned i Sneen medens Ulve 
hyled omkap med Stormen — jeg har hørt 
ham mumle hendes Navn, som om han kaldte 
sin Fylgje, ofte har hans ædle Hjerte 
udøst sin Længsel og sit Haab i mit — 
hør mig, min Konge! 

HJARNE. 

Hælvten af mit Rige 
gav jeg dertil, at ei hun kjendte ham! 

INGILD. 

du er rørt, giv efter! 

/(Hjalmar træder ind.) 
HJALMAR. 

Herre Konge!*. 

HJARNE 

(vender sig). 

Er Gjæsterne alt komne? 

HJALMAR. 

Oluf Herse, — 
Jarl — er med flere Høvdinger derude 
og ønsker Foretræde strax. Han siger, 

1 venter dem. 

HJARNE 
(til Hjalmar). 

Javel! Før dem herind! 

(Hjalmar gaar.) 
(til Ingild.) 

Følg med! saaledes kan du ikke gaa 
til Bryllup. 

INGILD 

(advarende) . 

Hjarne ! 

HJARNE. 

Ser du ikke selv, 
at jeg kan ikke træde nu tilbage — 
det var at røbe Alt og miste Riget. 

INGILD 

(for sig, idet han følger Hjarne). 

Jeg ser, din Skjæbne har dig i sit Garn! 

(de gaa nd tilhøire.) 



FEMTE OPTRIN. 

Teltet aabnes. Oluf Jarl træder ind med flere Bryllupsg jester; han 
nnderholder sig med Halfdan; Rørik, Erik og Svend komme frem 
i Forgrunden. Udenfor Sammenstimlen af Folk i Uro og paafaldende 

Sindsbevægelse. 

ERIK. 

Vil I, Svend Oddesøn, at eders Datter 
skal bære denne Hersedatters Slæb? 

8* 

SVEND. 



Aldrig! 



ERIK. 

Saalidt som hun skal Eriks Søster! 
Før maa hun gaa med Tiggerposen. 

RØRIK. 

Hel 
Da tør jeg vædde, Halfdans Datterdatter 
vil bære hendes Slæb og kysse Sømmen, 
for han er meget klogere end I. 

UFFE 

(træder hen til dem). 

Hvad dette Bryllup angaar skal I ikke 
forivre jer — for det har gode Stunder. 



ERIK. 

Hvad? 

SVEND. 

Gode Stunder 



UFFE. 

Ser I ei derude, 
hvor Folket løber sammen? Hør, de raabe — 
og ikke Bryllupsraab. 

RØRIK. 

Hvad er i Gjære, 
Ven Uffe? I ser helt fortumlet ud. 

UFFE. 

Saa har I ikke spurgt, at der er kommet 
et Bud fra Ryssland; han er nu hos Kongen. 
Saameget veed man af hans Blik og Miner, 
han bringer svarligt Nyt om Nederlag 
og Farer. 

(Harald M englad og Thorulf Digre er traadt hen til dem.) 

HARALD. 

Ja, man siger mig forvist, 
en ryssisk Flaade krydser ved Bornholm. 

THORULF. 

Bornholm? de har gjort Strandhug alt paa Møen. 

SVEND 

(for sig). 

De harehjertede Rygter, jeg har udspredt, 
de løbe snelt og yngle som i Martsluft. 

(Odde gaar over Broen, fulgt af Krigere og Bannerfører. Han hilses af 

Mængden med jublende Tilraab.) 

ERIK 

(til Svend). 

Din Fader! hør, hvor jublende han hilses! 

HARALD. 

I ham ser Folket Værn og Værge nu. 

(Hjarnc træder ind fra høire, falgt af Ingrid, der er festlig klædt.) 

HJARNE. 

Velkomne, kjære Gjæster, til mit Bryllup! 
Min ædle Svigerfader, Oluf Jarl, 
omfavn din Konge og din Søn. 

OLUF 

(omfavner ham). 

Den Pagt, 
der sluttes nu, velsigne Frigg og Thor! 
Din Naade hæver mig til Jarlerang: 
kan undersaatlig Hyldest og en Faders 
kjærlige Raad fortjene den — uværdig 
skal den ei Oluf finde. 

(Odde træder ind, fuldt bevæbnet, med Spyd i Haanden.) 

HJARNE. 

Ei, Herr Odde! 
I kommer tungt paaklædt til Bryllupsfærd. 

ODDE. 
Jeg kommer i den Dragt, som Tiden kræver 
og ønsker at se jer i samme Skrud, 
som er for Leding, ei for Bryllup skaaret. 
Der svæver svare Tidender i Luften, 
og hele Folket ser med Angst og Haab 

hen trl sin unge Drot; det vilde undre 

sig høilig, om det saae ham stige nu 

i Brudeseng og ei paa Dragedæk. 

Vel har I overdraget mig det Hverv 

at tugte Rysserne, og rede staar jeg 

til Farten alt; men det er gammel Sæd, 

at Dannerkongen selv er Hærens Hjerte. 

Dog nygift Helt bringer kun halvt sin Hu 

til Hilds Leg, og hans Fod er træg af Hjemlyst. 

Lad derfor Brudesengen vente jer 

som Seierherrens Løn og følg med os. 

HØVDINGERNE. 

Til Kamp ! Før os, Kong Hjarne ! Kamp og Seir ! 

HJARNE. 

Saa er det Rysserne, som Folket frygter? 

ODDE. 

Tilvisse. 

SVEND. 

Og med Grund. 

FLERE STEMMER. 

Til Garderike! 

HJARNE. 

Da lad din Sønnesøn kun ride Kjæphest 
paa dette Spyd, og hæng din Brynje op 
paa Knagen, Odde. 

ODDE. 

Spotter I mig, Herrer 

HJARNE 

(peger paa Ingild). 

Se her en Bryllupsgjæst, ubuden vel 

men kjær — Herr Ingild, Fridleffs Vaabenbroder; 

byder ham dobbelt Velkomst, thi han bringer 

godt Nyt fra Ryssland : Seiersbud og Fredsbud. 

Vor brave Hær, til Raseri opirret 

ved Fridleffs Fald, har hævnet ham : Kong Dage 

er falden, og hans faste Stad Poletsko 

brændt; alle Rysser er os underlagt. 

Tal Ingild! 

INGILD. 

Ingen Fare truer østfra. 

(Høvdingerne omringe Ingild.) 

ODDE 

(tvært). 

I seirer, før I drager Sværdet, Drot. 

HJARNE 

(haldsalig, legger Haanden paa hans Skulder). 

Ei er mig Sværdet derfor mindre værd. 

(til Harald og Thorulf.) 

I, mine Skjalde! stemmer eders Harper, 
og byder eders Kunst at ruste sig 
paany til Væddestrid; det gjælder ei 
en død Drot men en ung Brud at besynge, 

og om end Danmarks Krone ei er Prisen — 
en gylden Armring er vel Kampen værd. 

HARALD. 

Kong Hjarne! jeg vil synge til jert Bryllup, 
som om jeg kjæmped end med eder selv. 

THORULF. 

Ved Bragebægret, ja! det vil vi, Herre. 



(Festlig Musik udenfor, der efterhaanden nærmer sig. Hjarne under- 
holder sig med Gjesterne i Baggrunden af Teltet. Erik, Svend, Uffe 

og Rørik i Forgrunden.) 



UFFE. 

Ham følger Lykken synlig! 

RØRIK. 

Ja, Børnlille! 
saa gammel som jeg er, saa maa jeg sige: 
det har jeg aldrig før set Mage til. 
Det nytter lidt kun, I gjør sure Miner; 
nei, gamle Halfdan veed nok, hvad han gjør. 
I er kun unge Mænd og kjender Lidet 
til Verdens Gang. Nei, I faa dukke jer, 
den Mand er jer forstærk, (tu Erik.) I er for »raadsnar « , 
min gode Ven! den »Tiggerpose« maa 
I æde i jer, om den saa var fuld 
af oret Skofte! I faa dukke jer! 

HJARNE. 

Nu kalder Sækkepibe, Hakkebræt 

og Strengeleg til Fest og lystig Tidkort. 

I otte Dage vil vi drikke Bryllup; 

god Tørst jeg ønsker Alle og glad Rus. 

Alt venter Bruden — r ædle Gjæster, kom! 

(Idet de gaa od mod Baggrunden, falder Tæppet.) 



TREDIE HANDLING. 



Udenfor en Fiskerhytte ved Stranden under Klitter. 
Tidlig Foraarsmorgen. 



FØRSTE OPTRIN. 

Ingild og Piskeren. 
INGILD. 

Jeg betaler dig mer end ti Drætter ind- 
bringer dig — 

FISKEREN. 

Ja, naar blot den Hvalp ikke var gaaet ud 
med Baaden. Jeg sagde ham jo, han fik ikke 
en Torsk idag. 

INGILD. 

Men Jollen der? 

FISKEREN. 

Den suger Vand som et Sold. 

INGILD. 

Ligemeget ! Forsøg. 

FISKEREN. 

Tak! nei jeg trænger ikke til at komme i 
Saltlage. 

INGILD 

(giver ham en Ring). 

Der, tag det for din Jolle — jeg vil selv. 

FISKEREN. 

Stop! Det falder mig ind, der er landet 
Vikinger i Vigen omme bag Bøgeskoven. 

INGILD. 

Vikinger, siger If 

FISKEREN. 

De var der ikke igaar Aftes, da jeg satte 
Reiegarn ud. Men da jeg stangede Aal inat, 
kom jeg tæt hen til dem; det var klart Maane- 
skin, og jeg talte tyve Drager. 

INGILD. 

Viis mig Vei! 

FISKEREN. 

Følg blot Stien og hold tilvenstre. (ingua hen 
mod venstre.) Hans Hast er nok ikke af det Gode. 

En høitstaaende Mand: hans Tøi er ligesaa fint 
som det er tilsølet. 

INGILD 

(kommer tilbage). v 

For sent! der er Ryttere mellem os og 
Skoven. Fordømte Sachser-Øg, dem rider Ingen 
fra. Hurtig, Fisker! skjul mig. 

FISKEREN. 

Ja, hvad Skjul har jeg? 

INGILD. 

I en Sildetønde, om det skal være — og 
lyv mig over til Vikingerne. Kom ! (ind i Hytten.) 



ANDET OPTRIN. 



FRIDLEFF 



tneder etØieblik efter frem paa Brinken yderst tilvenstre; Styrbjørn og 
Bbbe lenger tilbage. Han har en nyudsprungen Begegren i Haanden). 

Ja, det er Danmark! det er Fødelandet 
og Arveriget! svæver nok saa vidt 
mit Blik, det finder intet Fremmed mer. 
Det følger Kystens Bue, hvor den spænder 
sig nordpaa, til det frodige Sjælland møder 
det golde Skaane. Se de hvide Brinker 
mellem det lysblaa Sund og Foraarsgrønt 



126 



af Bøgeskovene, der krandse dem — 

velkj endte Farver, længe savnede! 

Hvor har jeg sukket efter Sundets Bølger, 

naar Tømmerflaaden bar os ned ad gule 

lerede Floder, og i endeløse 

Barskoves tørre Mørke drømt om dig, 

du silkebløde, dunede Bøgeløv, 

hvis unge Farve lyser Haab i Øiet — 

saa har jeg mellem brune Rysserpiger 

med brede Kindben og med Lueblik 

under sort og stridig Haarbusk smægtet efter 

min Hethes lyse Smil og kjøle Slankhed. 

Hist — hvilket Syn af Markerne, der vexle 

med Rugens spæde Grønt, med saftigt Enggræs, 

spættet af Køer, med Plovens brune Spor 

— et yppigt Tæppe for en Hersker-Fod! 

O, fagre Land! jeg kunde falde ned 

og kysse ømt din Jord — jeg selv, din Herre > 

dog mer din Søn! 

Raab 

(bag Scenen). 

Hallo! hov! 



FRIDLEFF. 

for Raab! jeg hører Hestehove. 

EN STEMME. 

Hvad har I der? 



Hvad er det 



Hei da! 



127 



EN ANDEN STEMME. 

Hans Hest, Høvding! den er styrtet her i 
Krattet. 

FØRSTE STEMME. 

Ser I Seil paa Sundet? 

TREDIE STEMME. 

Et! en Fiskerbaad. 



FØRSTE STEMME. 

Fordømt! Saa er han undsluppen. Hvor? 

TREDIE STEMME. 

Hist — under den skaanske Kyst. 

FØRSTE STEMME. 

Saa langt kan han ikke være naaet. Ved 
Nerthus' hellige Karm, vi fange ham. Sid af, 
Folk! og lad os faa den Hytte undersøgt. 

FRIDLEFF. 

Det lyder lidet fredeligt, jeg tænker 
her er det bedst at være forberedt. 
Styrbjørn! hent mig en Snes af vore Mænd; 
de hugge Grene af til Brændsel, forrest 
i Skoven. Hold jer rede paa mit Vink. 

(Styrbjørn ud.) 

SVERTING 

(kommer ned ad Brinken bag Fiskerhytten, fulgt af sex Ryttere ; de ere 

klsedte i pragtfalde hvide, pelsbnemmede Kofter, med en rød Løve paa 

Brystet; Sverting har en kort Kappe, Goldkjede og Armbaand). 

Og er han ikke der, saa til Skovs. Den 
kan han ikke komme ud af uden at ses af vore 
Folk. Nu hurtig, støv mig Alt igjennem lige til 
Svinestien. 

(Rytterne ind.) 

FRIDLEFF 

(til Ebbe). 

En raptungetKarl! hvor troer du, han hører 
hen, Ebbe? 

EBBE. 

I Galgen, Herre! tag ham med, naar vi 
gaar til Søs, han er et Middel mod Drukning. 

FRIDLEFF. 

Men ikke mod Søsyge — for han ækler 
mig. — 

SVERTING 

(ser op). 

Hei, I deroppe! har I ikke set en Mand, 
der saae ud til heller at ville være andre Steder, 
end hvor han var? 

FRIDLEFF. 

Det kan jeg ikke sige. I er aarle paa 
Menneskejagt ! 

SVERTING. 

Aarle opstaa, 

hvo der vil Andens 
Liv og Løsøre vinde; 

sjelden faaer liggende 

Ulv sig et Laar 
eller sovende Mand Seir. 
Den Morgensang har min Herre lært mig. 



FRIDLEFF 

(til Ebbe). 

Nu mærker man først ret, man er kommen 
hjem, Ebbe, da man hører et godt dansk Ord! 



EBBE. 

Det løb ned i mig, Herre, som gammel 
Mjød, den jeg ikke har smagt paa halvfjerde 
Aar, siden vort sidste Anker slap op i Lifland. 

SVERTING. 

I kunde gjerne komme og hjælpe med. 
Strandskoven skal undersøges. 

FRIDLEFF. 

Hjælpe jer kunde jeg nok. Men først siig 
mig, hvem I er, og med hvad Ret I jage denne 
Mand. 

Kong Hjarne Skjald. 9 

SVERTING. 

I er nok fremmed her, at I ikke kjender 
Kongens hvide Ryttere. Deres Anfører er jeg, 
Sverting den Sachser. 

FRIDLEFF. 

Det er godt, saa er jeg til eders Tjeneste. 
Kong Frodes Fjender ere ogsaa mine. 

SVERTING. 

Kong Frodes — ? Ha, ha! Hvor har Vind 
og Vover haft jer henne i det sidste Aar, siden 
I ikke veed, at Frode er død for mer end 
halvfjerde Aar siden, og Kong Hjarne snart et 
Aar har hersket i Danmark? 

FRIDLEFF 
(med undertrykt Bevægelse). 

Det var svart Nyt! . . . Hjarne, siger du? 
Jeg vidste ikke af, at Kong Frode havde en Søn 
af det Navn. 

SVERTING. 

Trolig nok! nei, Frodes Søn — han er 
falden i Ryssland. 

FRIDLEFF. 

Ei, hvad vi alt faar at vide her, Ebbe! 

EBBE. 

Det er Løgn i jer Hals! 

SVERTING. 

Hvad er I for en grov Kjæft? 

EBBE. 

En, der bider værre end den gjøer. 

FRIDLEFF. 

Stille Ebbe. Altsaa Fridleff Frodesøn er 
falden? 

SVERTING. 

Ja lovet være Wotan! de stak hans Hoved 
paa en Stage i Rysserleiren. 

FRIDLEFF. 

Har han gjort dig noget Ondt, siden du 
priser din Sachsergud for hans Død? 

SVERTING. 

Aa jo, han havde nok hængt mig, hvis 
han var bleven Konge. 

FRIDLEFF. 

Muligt nok! 

EBBE. 

Sagde jeg ikke, den Fyr hører hjemme i 
Galgen — han kjender sig selv. En rigtig 
pyntet Røvertamp ! man kan nok mærke, at den 
gode Kong Frode har sluppet Tøilerne. 



x 32 



SVERTING. 

Forresten, Landet trængte til en Konge som 
Hjarne. Han sparer ikke de store Herrer, han 
styner Toppene, at de ikke kvæler Revl og Krat. 
Den Landstryger Fridleff duede nok ikke til 
andet end til at ligge og bakses med Birke- 
barks-Ædere og saadant Pak. 

EBBE. 

Skal jeg gaa ned og vride Halsen om 
paa ham? 

FRIDLEFF. 

Endnu ikke! 

EBBE. 

Tvi dig! skal du tale slig om Frode Frede : 
godes Ætling, du Spyttegøg! 

SVERTING. 

En Gøg, der hvis I spørger den om Varsel, 
ikke galer eder mange Livsaar til. 

EBBE. 

Ikke ga Nu saa skal jeg 

(hæver sit Spyd.) 

FRIDLEFF 
(holder ham tilbage). 

Stille. Siig mig endnu, min Ven! Jeg har 

i sin Tid kjendt en Sanger og Harpeslager her 
paa Sjælland ved Navn Hjarne. 



SVERTING. 

Saa kan I prise jer Lykke, hvis han vil 
kjendes ved jer endnu, for det er den samme, 
der nu behersker Danmark. 



EBBE. 

En Sanger! — Ha ha! her finde vi Hare 
i Bjørns Leie. — 

SVERTING 

(ser ind i Hytten). 

A ha, Fisker! det er en stor Gjedde, I har 
der i jert Hyttefad. Jeg kan tænke, I har gjemt 
den til Kongens Taffel, han vil nok betale jer 
Uleiligheden. — Ædle Herre! I har redet jert 
Hors for stærkt, I faar sidde op hos en af mine 
Folk og prøve et sachsisk Øg. 

(Rytterne shebe Ingild og Fiskeren bundne ud.) 



EBBE. 

Ingild — saa sandt jeg har Øine! 

FRIDLEFF. 

Ingild — skal vi gjenses saadan? 

INGILD. 

Fridleff, min Herre! jer har minFylgje ledet 
hid idag. 

EBBE. 

Der kommer Styrbjørn med vore Folk — 
de liste sig bag om Bakken. 

FRIDLEFF. 

Bedst om vi kunde fange hele Rudlen. 



SVERTING 

(der har talt med Rytterne). 

Naa, saa afsted ! Jeg hører, det er en Kjen- 
ding af jer, min gode Mand. Forhaabentlig har 
I nok af dem, for han her vil snart være et 
Hoved for kort til at kjende Nogen. 



FRIDLEFF. 

Troer I? det bliver man ikke saa let, naar 
man har mig til Ven, og jeg er ved Haanden. 

(Stiger, fulgt af Ebbe, hurtig ned ad Brinken, blæsende i sit Horn. De 
angribe Rytterne. Raab og Kamplarm paa Bakken ; et Par Ryttere tnenges 
ud ad Krattet over Hytten og falde. Styrbjørn og hans Mænd, væbnede 
med Øxer, komme ned i Forgrunden. Fridleff befrier Ingild. Sverting 
og hans Ryttere trænges kjæmpende ud tilhøjre.) 

INGILD. 

O lad mig favne dine Knæ, min Herre 
og Fyrste. 

FRIDLEFF 

(reiser ham). 

Og din Ven! 

INGILD. 

Og Redningsmand. 
Du kom som Livet selv til mig, der alt 
var Dødens. 

FRIDLEFF. 

Hvad har du forbrudt mod Hjarne, 
at han forfølger dig saa haardt? 

INGILD. 

Slet intet 
mod ham, men meget mod dig selv. 

FRIDLEFF. 

Mod mig? 
Jeg træder her som i et Væv af Gaader. 
Min Fader død halvfjerde Aar forleden, 
skjøndt ei et Aar er gaaet, siden sidst 
jeg hørte fra ham, at han reiste om 
i Landet med sin Hofleir. Hjarne Skjald, 
hjem jeg forlod som ringe Sangfugl, voxet 

til Kongeørn, du selv en Due, jaget 
til Døde af hans Falke, og endda 
skyldfri mod ham og brødefuld mod mig 
— saa siger du. Løs mig den Gaade først. 

INGILD. 

Jeg kom til Danmark, Fridleff, just da Hjarne 

var kronet; med hans Sværdsodd paa mit Bryst 

lod jeg mig true til at sværge ham 

en Sindes Troskab, og med dyre Eder 

lo ved jeg ham — thi Døden var mig vis, 

ifald jeg afslog — ei med Ord, ja ei 

med Miner eller Blik at rokke Rygtet, 

som løi dig død. Saaledes — trælle-feigt — 

forraadte jeg min Herre og min Ven. 

FRIDLEFF. 

Dit eget Liv var dig det nærmeste 

og — som du ser — du tav mig ei ihjel. 

Hvad jeg end dengang havde dømt, nu priser 

jeg denne Falskhed, der bevared mig 

et Liv, som end kan tjene mig, imens 

en altfor trofast Død for stedse havde 

berøvet mig min bedste Mand. 

INGILD. 

O Fridleff! 
din Naade overvælder mig! Du vender 
med mildt og skaansomt Vid Alt til det Bedste. 

FRIDLEFF. 

Gudernes Vid har vendt det saa, ei mit. 
Men hvilken Handling har du da begaaet, 
der vakte Hjarnes Vrede? 

INGILD. 

Ingen, Herre! 
med mindre det er Handling, at jeg vidste, 
hvad han og jeg kun vidste her tillands, 
og tav. Dog i min Tavshed hørte han 
sin egen Mistro hviske, og hans onde 
Samvittighed saae sig i Speil i min 
— at være sligt et Kongespeil er farligt! 
Saa pludselig — det er en Uge siden 
det først kom mig for Øre — spøged der 
blandt Folk et Rygte, at du leved end; 
hvorfra det kom, det veed et nyfødt Nap 
bedre end jeg, jeg tænker at det fløi 
med Foraars-Østen eller seiled hid, 
indskibet paa den første Flage Is, 
der løsned sig fra Rysslands frosne Havne. 
Dog Hjarne — som det var naturligt — mente 
at jeg var Hjemmelsmanden; Speidere 
belured mine Skridt, hans mørke Blik 
varsled mig Ondt — da flygted jeg inat. 

FRIDLEFF. 

I rette Tid! — men dette Rygte — vakte 
det Glæde eller Sorg? Haab eller Frygt? 

INGILD. 

En Del, hvem Hjarnes Herredømme lidet 

har gavnet — mægtige Mænd og mange Ældre, 

der var din Faders Sinder — hørte Rygtet 

med hemmelig Glæde, som kun Tvivl forgifted; 

dog er i Folket Hjarnes Tilhæng stort, 

og Hyldningseden binder mange Sjæle 

med Trolddom til hans Banner; svar vil Kampen 

om Riget vorde dig. Vel fire tusind 

velvæbnede Krigsmænd er forsamlet nu 

ved Leire, og fra Jylland, hvor hans Sag 

er folkekjær, er flere underveis. 

FRIDLEFF. 

To tusind følge mig — og fler vil snart 

om Fridleffs Banner flokkes. Følg mig, Ingild! 

ombord, naar du er pleiet vel — thi du 

er træt og fastende — vil Alt vi drøfte 

og efter sindig Overveielse 

lægge vor Plan. Da skal du mig berette 

Alt efter Orden, som det foregik, 

og kaste Lys paa meget Gaadefuldt. 

Kun dette ene siig mig strax, thi Hjertet 

har længe som et egensindigt Barn 

skreget sig træt paa dette lille Spørgsmaal: 

Har du min Hethe set? er hun ved Helsen? 



INGILD. 

Ja, Herre! 

FRIDLEFF. 

»Ja« — det første gode Nyt, 
herlige Nyt! — og det i denne Tone, 
med bortvendt Blik — ? 

INGILD. 

Min Fyrste, det er tungt, 
at være den, der bringer dette Bud: 
ung Hethe var dig ikke mere tro 
end Land og Folk. 

FRIDLEFF. 

Ei trofast? Ingild! Ingild! 
vår dig, at ikke du forgifter mig 
med Folkesnak og løse Tungers Sladder — ! 

INGILD. 

Nei, Fridleff! hun staar aabenlyst og stolt 

for Alles Blik: hun er Kong Hjarnes Dronning! 

FRIDLEFF. 

Dronning — ha, ha! ja, det er let at gjætte! 
tungnemme Dosmer, ser du ei, at Hjarne 
faaer Alt af Guderne, hvad der var dit! 
Dronning — det vilde hun jo være — dertil 
stod hendes Hu! jeg taabelige Dreng, 
der troede hendes Kjærlighed gjaldt mig 
og ei min Kappe! Nei! — om Vaaben vil 

vi tale, ei om Elskov, mønstre Mænd 

ei savne Kvinder; mindes Krigerpligt 

og Herskerkald, og glemme Hjertedrømme. 

Kom, Ingild! ved de fulde Drikkehorn 

og Fade vil du gjense mangen Ven 

og prøvet Fælle; Sligt gjør Hjertet varmt! — 

Sandt er det gamle Ord: Mand er Mands Gammen. 

(Alle ud.) 



FJERDE OPTRIN. 

HAL I KONGSGAARDEN I LEIRE. 

Hallen er aaben ud mod et sjællandsk Landskab i 
Aftenbelysning. — Fjord og Skove. Enkelte Gaarde ses. 

Hjarne ved Arnen tilhøire. Ossure, tilhyllet, med Hænderne for 
Ansigtet, ved en Der til venstre. 

HJARNE. 

Kom nærmere! Frygt ei! træd helt herhen. 
Saa ubevægelig — lamslaaet — hvad? 
er Kongens Aasyn dig saa skrækkeligt? 

(stiger ned og nænner sig.) 

Lad se, om dit forfærder mig saa meget, 
det synes ei at trænge til det Skjul, 
du giver det i dine brune Hænder — 

(tager Hænderne fra hendes Ansigt.) 

Opløst i Graad — Ah — er det dig, Ossure! 
Hvad fører dig vel hid, mit smukke Barn? 

Er Dronning Hethe vred og truer dig 

med Straf — og nu maa Kongen gaa i Forbøn? 

De sammenknebne Læber kan ei tale — 

mon de kan kysse, naar jeg lover dig 

min Hjælp? det er dog billigt, for i Sandhed 

det er ei let at tale Ternens Sag 

hos Hustruen, naar Ternen er saa smuk 

som du, frisk som et Skovbær, modnet frit 

i Solen 

OSSURE 

(kaster sig paa Knæ). 

Herre Konge! lad mig ligge 
for eders Fod og fatte Kjortlens Søm! 
jeg er en søllig Trællekvind og vover 
at nærme mig med Klagemaal mod En 
af Rigets Mægtigste. 



HJARNE. 

Jeg ser paa Klagen 
og ei paa Klagersken, skjøndt hun, ved Freia! 
fortjener vel at ses. Imod en Mægtig 
fører du Klage? Ingen er saa mægtig, 
at denne Haand. ei kuer ham. Hvis Nogen 
har krænket dig, saa skal han give Bod. 



OSSURE. 
Ak, Herre Konge, skaf mig Hævn! 

HJARNE. 

Du vil 
ei Bod, men Hævn? — Hævn er en kostbar Vare. 
Jeg haaber for din egen Skyld, at du 
har ikke Raad til at betale den. 
Dens Pris er blodig Uret; har du den, 
da er du kommen til den rette Kjøbmand, 
fuldvægtig vil han maale dig den til. 



OSSURE. 

Blodig? o, hundredfold og mer — for hvert 
et Slag var blodigt, og i hundredvis 
de faldt, da Tocke døde under dem. 



HJARNE. 

Forfærdeligt! — din Broder — Tocke — ja! 
jeg kjendte ham, han var et kløgtigt Hoved, 
men mundkaad ofte; jeg kan tænke, han 
har tirret sine Overmænd, og de 
har dræbt ham. 

OSSURE. 

Ja, en altfor dristig Spøg 
med bitter Brodd opirred Tockes Herre, 
Odde. Men Herre Konge ! var det Ret 
for slig Forseelse at lade Staklen 
prygle ihjel? 

HJARNE. 

Hvad! prygle ham ihjel? 
Hør Pige, se dig for! en Konges Vrede 
er frygtelig, er morderisk, naar den vækkes, 
men vække den letfærdigt — ve enhver, 
der vover det! — 

OSSURE. 

Ak, Herre, vredes ikke 
paa mig, jeg taler sandt. 

HJARNE. 

Staa op, Ossure! 
Se mig i Øiet, tænk dig om. Herr Odde 
slog ham i Vrede med sin Stok — han er 
jo raa og hidsig, — slog ham haardere 
maaske, end selv han tænkte, og din Broder 
døde af Slagene. 

OSSURE. 

Nei, nei, Kong Hjarne! 
Saaledes gik det ikke til, det har 
jeg ikke sagt. 

HJARNE. 

Hvad? jeg forstod dig saa. 

OSSURE. 
Nei, det var ganske anderledes — Odde 
lod Tocke gribe — flere Timer efter — 

og Svendene befoel han saa at slaa ham 
med Svøber og med Stokke, til han døde; 
selv saae han til, det Afskum! og han trued 
En af dem — der fortalte mig det selv — 
trued ham med sin jernbeslagne Stok, 
fordi han medynksfuld lod sine Slag 
paa Jorden falde, ei paa Tockes Ryg. 
Saaledes blev han dræbt, saa sandt jeg lever! 

HJARNE. 

Nok, mer end nok! gaa Pige — du har lagt 
din Sag i Kongens Haand, du skal faa Hævn. . 

(Ossure kysser hans Haand og gaar ud tilheire.) 

HJARNE 

(raaber ud mod Baggrunden). 

Hjalmar! er mine Sinder samlede, 

saa før dem ind, jeg venter dem. Nu kjølig 

mit Blod! hvi syder du? slaa fast og stadig 

mit Hjerte, som en trolig Ambolts-Hamrer, 

ei som en oprørsk Kjøllesvinger ! Nei, 

grib mig dog ei saa kvælende om Struben, 

du galdenærede Vrede! Aa, jeg veed det: 

saaledes var det eders Vane længst 

i mine Afmagtsdage, naar jeg saae 

den værgeløse Uskyld krympe sig 

under en Voldsmands Hæl, og maatte vende 

mig bort for spæd til Hjælp, for svag til Hevn. 

Læg nu den Vane af, den er forgjemt! 
Har I da glemt at jeg blev Magten selv? 
Giv jer tilfreds! Nu er den Time kommen, 
da I skal faa jert Offer blodig bragt — 
og ingen vrede Guder faar et bedre! 



FEMTE OPTRIN. 

Hofeinderne træde ind, deriblandt Odde, Svend, Brik Raadsnar, Half- 
dan den Vise, Rørik hin Kullede, Uffe Krumryg og Oluf Jarl. 

Den kongelige Livvagt besætter Indgangen og staar opstillet udenfor. 

HJARNE 
(der har besteget Thronen). 

Vær hilset gode Mænd og fuldtro Sinder! 
En, som stod nær min Throne — thi min Gunst 
udmærked ham for Fridleffs Skyld, hvem han 
har trofast tjent — vil eders Blik forgjæves 
søge i denne Kreds; han udelukked 
sig selv. Det være eder vitterligt, 
at Ingild hemmelig flygted bort, saaledes 
bekræftende — desværre — klart den Mistro, 
han havde vakt om Svig og hemmeligt 
forrædersk Rænkespil mod Danmarks Krone. 
Man er ham alt paa Spor, og som jeg haaber 
vil end idag han føres fangen hid. 

ERIK RAADSNAR. 

En anden — Sachseren — er heller ei 
tilstede. Bedst, om ogsaa han blev borte. 

Kong Hjarne Skjald. 10 

HJARNE. 

Hvad, Erik! Sverting har jeg selv sendt bort; 
Hvi stikler I paa ham? tæm eders Avind! 
Jeg lider ikke, at I spreder grundløs 
Mistanke ud. 

SVEND. 

Dog selv med Fare for 
at vække eders Mishag taler Troskab: 
Lad Ingild lære eder, Herre Konge! 
at I har hidtil sat for megen Lid 
til nye Mænd. 

ODDE. 

Ja, der er Flere her, 
som steg for hurtig, og som ei har hjemme 
i Kongens Raad, det være sagt frit ud 
som Krigsmænd tale. 

OLUF. 

Skal det gjælde mig? 
I sigted hid med Blikket, dog Jarl Oluf 
tør staa for Skud selv for en gammel Krigsmand. 

HJARNE. 

Stille! ei skal min Svigerfader svare 

den Mand, der selv skal staa til Ansvar nu 

for Thronen. 

ODDE. 
Jeg? Anklaget? 

HJARNE. 

Ja, I, Odde! 
Man siger mig, at I har nylig ladet 
en Træl dø under Svøben for en ringe 
Forseelse. — 

ODDE. 

Hvad »ringe« ? er det ringe 
Forseelse, at han med bitter Spot 
har haanet mig, sin Herre? 

RØRIK. 

Sandt er Ordet: 



» 



Sjelden er Trællen Ædling huld og god« — 
thi maa de aves dygtig, og — min Tro — 
som gammelt Mundheld siger — og jo ældre 
Mundheld des bedre, netop som med Mænd 

HJARNE. 

Ti! spurgte Nogen jer om eders Mundheld? 
Her har I lidet Held med eders Mund, 
var den saa gammel end som Jættevølvens I 
Lad være, han fortjente Straf — dog ikke 
Døden, og mindst saa grum en Død; det var 
en smudsig Plet paa Hjarnes Kongeære, 
gik Sligt ustraffet hen. Hvad har I mer 
at sige til jert Forsvar? 

ODDE. 

Intet, hvis 
det ei er nok. 

10* 

HJARNE. 

Drabanter, griber ham 
før ham til Galgebakken ud og hæng ham. 

(Almindelig Bestyrtelse. Drabanterne omringe Odde.) 

ERIK. 

Uhørt! 

SVEND. 

Umuligt! 

RØRIK. 

Nei, da maa jeg sige, 
saa gammel, som jeg er — 

HALFDAN. 

Betænk, Kong Hjarne, 
Mandens Fortjenester af Land og Rige ! — 

ODDE. 

Hvi blegner du min Søn? hvi skjælve I, 
Venner — og rynke Brynene og strække 
bedende Hænder ud til Forbøn? Ha — 
Kong Hjarne ler jer ud, let-skræmmelige 
Sjæle, at I saa slet forstaa hans Spøg! 

HJARNE. 

Ei ei! I kjender bedre Kongens Sind, 
Odde? ei sandt, I narres ei saa let? 

Jer huer Hjarnes Skjemt desbedre kun 

jo ræddeligere Mummedragt den svøber 

sig i? ja, ja! I faar vel have Ret. 

Nu vel! saa hør, hvordan Kong Hjarne spøger! 

Jeg har en Spas for, netop nu, med Odin; 

som Kongegud og Skjalde-Fader staar 

den gamle As mig dobbelt nær, han elsker 

mig som en Søn, og han besøger mig 

tidt; i den stille Midnatstime træder 

han ind i Hallen, som en simpel Vandrer 

at se til, i sin foldeside Kaabe, 

med Stav, bredskygget Hat og Forraadspose. 

Spørg Vagten kun, den kjender ham og veed, 

»den gamle Taler«, som de kalde ham 

— de tro det er en Slægtning eller Ven, 

som jeg om Dagen ei vil kjendes ved — 

han har frit Indpas; selv de bidske Hunde 

behøve ei at gjennes bort, de krybe 

med ængstlig Piben, logrende til Side, 

med deres drømmeriske, dunkle Sands 

fornemmende en Guddoms Nærhed. 



ERIK. 

Hvad — 
holder han os for Nar? 



SVEND. 

Hvor vil han hen? 

RØRIK. 

Hm — der er Noget om det! unge Mænd 
bliv først saa graa som jeg, saa vil I Intet 
forsværge. 

UFFE. 

Jeg har selv forleden mødt 
Vandreren. 

EN HOFSINDE. 

Tys! — ja, der gaar sære Rygter. 

HJARNE. 

Saa sidder han ved Arnen her og giver 

mig gode Raad, der gjør selv Halfdans Visdom 

til Skamme; lærer mig at fylke Hær 

og Flaade paa en ny og sælsom Vis, 

som Odde ei har drømt om; megen Galder 

nemmed jeg alt af ham; at døve Sværd, 

at synge mine Venner frelst' af Slaget, 

og kvæde, saa at Fjer og Bolte springe 

af Arm og Fod, om man har bundet mig. 

Sidst sagde han, han kunde galdre Rim, 

saa hængt Mand steg af Galgen ned og gik 

og talte med ham. 

ERIK 

(sagte). 

Mærk: nu dreier Roret! 

UFFE. 

O ve! der rykked Galgen ganske nær. — 

HJARNE. 

Jeg har min Tvivl; jeg troer den Gamle praler, 
og gjerne satte jeg hans Kunst paa Prøve. 
Om nu jeg klynger op en simpel Tyv, 
en Landeveis-Helt, en sulten Punge-Tømmer, — 
det var for meget ventet dog, at Odin 
skulde uleilige sig for Sligt; ei heller 
var saadant Selskab sømmeligt for ham. 
Du Odde! var jo allen Stund en vældig 
og gavmild Odinsdyrker; mangen sort, 
bredhornet Tyr du ved hans Blot-Sten slagted, 
og mange Fjender skikked du ham: Hunner, 
Rysser og Vender, Gother, Engelskmænd, 
Hybernere og Sachsere — hvo tæller 
dem alle? saa det staar vel til at haabe, 
han vil for din Skyld vise hvad han kan. 
Forstaar du, Odde, saadan Spøg? Nu skal det 
kjendes hvad stærkest er: Kong Hjarnes Galge 
eller As-Odins Galder. — Før ham bort! 

(Alle staa som Umslaaede. — Odde feres ud. — Kort Pause. — Sverting 

træder ind og bøier sig for Kongen.) 



Bringer I Ingild? 



Og undslap? 



HJARNE. 
SVERTING. 

Fanget var han, Herre. 

HJARNE. 



152 



SVERTING. 

Blev os voldelig frakjæmpet 
af Vikinger. 

ALLE. 

Vikinger? — 

RØRIK. 

Siden Eriks 
og Rollers Dage, den Gang jeg var ung, 
har Ingen hørt om Strandhug her i Danmark. 



HJARNE. 

Hvor er det sket? 



SVERTING. 

Ved Stranden ud for Hveen. 

HJARNE. 

Og deres Flaade saae du? 

SVERTING. 

Vel en Snes 
Drager, og velbemanded' synes de. 

ERIK. 

Ved Thor! en dygtig Styrke. 

HJARNE. 

Saa blev Ingilds 
Forræderi kun altfor aabenbart. 

(Stiger ned ad Thronen. Sverting nssrmer sig ham. Hofstaderne tale 

ivrig og sagte indbyrdes.) 

HJARNE 
(hviskende til Sverting). 

Og deres Høvding — hvordan saae han ud? 
talte han Dansk? — har Ingen raabt hans Navn? 

SVERTING. 

Da Ingild saae ham, brød han ud, som naar 
man ser en gammel Ven: »Fridleff!« hans Ansigt 
straaled af Glæde, og han kaldte ham 
sin Herre! 

HJARNE. 

Ah! godt at du tav med dette. — 
Det var et aftalt Spil. 

SVERTING. 

Saaledes saae 
det ikke ud. 

HJARNE. 

Jeg siger dig, det var det. 

HALFDAN 

(nærmer sig). 

I ubeleilig Stund, Kong Hjarne! just 

da farlig Leding banker paa med Jernklo, 

henretter I den gamle seiersvante 
Krigsøverste, der slog Kong Frodes Slag. 

SVERTING. 

Odde? nei, det forbyde Guderne! 

ERIK. 
Veed I det ei? han føres just til Galgen. 

RØRIK. 

Ja og med ham al Krigskunst, List og Snuhed, 
som kun de gamle Rævebælge rumme! 
Graa Haar i Pelsen, snilde Raad bag Panden; 
men altfor røde Ræve gaa i Saxen. 

SVERTING. 

Han var mig aldrig god, dog beder jeg 
for Landets Skyld: skaan ham! 

SVEND. 

Kong Hjarne, se 
her ligger jeg for eders Fod og griber 
om eders Knæ: benaad min Fader! han 
vil jage jer de frække Vikinger 
med blodige Pander søleds. Hver Blodsdraabe 
i mig — gid den i edret Sot maa raadne, 
om ei jeg glad udgyder den for jer, 
og falder eller lægger for jer Fod 
den fremmede Høvdings Hoved, om det saa 
var Fridleff Frodesøn — ! 

HJARNE. 

Fridleff? hvad falder 
jer ind? 

ERIK. 
Et Rygte gaar, han lever end. 

HJARNE. 

Som Ingild spredte ud. — 

SVEND. 

Og er det sandt, 
til Løgn gjør jeg det atter. Naade! 

ALLE. 

Naade ! 

HJARNE. 

Nu vel, jeg skjænker dig din Faders Liv. — 
Han søge Vaabendød, og sender Odin 
ham frelst af Slaget, er hans Brøde sonet. 
Hjalmar, bring mit Benaadningsbud. 

(Hjalmar ud; et Hornsignal lyder.) 
ERIK. 

Et Horn — 
hvad melder det? 

DRABANT. 

Kong Hjarne, en Herold 
begjærer Foretræde. 

HJARNE. 

Før ham ind. — 

(En Herold træder ind). 
HEROLD. 

Hil dig, Kong Hjarne! Fridleff Frodesøn 
hilser dig. — 

HØVDINGERNE. 

Fridleff! — 

HJARNE. 

Skræmmer jer et Navn? 
Har vi ei ventet dette? Ingilds Træskhed 
fik skarpe Veer og fødte dette Barn, 
og Løgn stod Fadder! — Nu dit Bud, Herold? 

HEROLD. 

Min Herre veed dig Tak, fordi du dygtig 

forvalted ham hans Fædrene-Arv, det danske 

Rige, og uformindsket, som hans Fader 

har efterladt ham det, vil overgive 

det i hans Haand. Thi som I høre nu, 

var Rygtet, der beretted jer hans Død, 

falsk, hvorfor Hjarnes Kaaring ingenlunde 

fortørner ham, men han godkjender Alt 

og vil at Alle føle sig forvisset 

om hans bevaagne Gunst. Dig, Hjarne Drot 

— som Kongens Stedfortræder bærer du 

endnu med Rette dette Navn — og eder, 
I Høvdinger og Mænd af- Kronens Raad 
venter min Herre nu ombord paa Dragen 
for der at tage eders Troskabs-Ed. 

HJARNE. 

Siig den Bedrager, som har udsendt dig: 

du fandt den danske Konge trofast mod 

det Folk, der kaared ham, og som er ham 

tro; thi det kj ender ingen anden Herre 

end ham, det valgte selv; ja var end Fridleff 

ilive nu, hvad vi jo fuldtvel veed 

han er ei, veg jeg ham dog ikke Thronen. 

Siig dette og føi til: hvassere Svar 

skal svungne Spyd og Sværd og hurtige Pile 

bringe, hvis ei han rømmer Landet flux. 

SVEND OG FLERE SINDER. 

Hil Hjarne Drot! vort Blod for Dannerkongen ! 

HEROLD. 

Saa blev min Hilsen vendt til Feidebud! 
og hver Dansk vide : Fridleff Frodesøn 
alene — 

HJARNE. 

Ti! Tir mig ei længer! bort! 
Heroldens hellige Ret har og sin Grændse, 
jeg farver Grændsestenen med dit Blod, 

ifald du overskrider den! Drabanter! 
bort med ham fra mit Aasyn! 



(Herolden, der vil tale, overdøves afRaab og Vaabenlarm og trænges ud 

af Drabanterne.) 



HJARNE. 

Mine Mænd! 
nu være Hurtigheden Modets Vinge! 
Vi er i Overmagt, og raadsnart Angreb 
gjør denne Orlov kort og sikrer Seir. 
Vi bryde op ved Hanegal. Jeg selv 
vil føre jer, dog Odde er min første 
Befalingsmand, paa hans rodfæstede Bul 
indpoder jeg frisk Kundskabs unge Skud 
til frodig Væxt paa Valens blodige Grund 
og saftig Freds-Frugt. — 

(faar Øte paa Hjalmar, som er traadt ind og er bleven staaende ved 

Indgangen.) 

Nu? 

HJALMAR. 

Ak, Herr Konge! 
jeg kom for sent: Herr Odde hang i Galgen. 

HJARNE. 

I ser, det var de høie Guders Villie, 

at Mildhed ikke skulde gaa for Ret, 

men Brøden straffes strengt. Dog skal hans Lig 

ei føde Ravne; men hans Slægt maa tage 

det ned og stede det til Jord. — Bereder 

jer alle nu til aarle Opbrud, Dagen 
helder, og Morgendagen — ufødt end — 
venter os snart ved Gryets Tærskel, hungrig 
efter at. mættes af vor Haand med Daad 
saa rigelig, at den kan voxe stor 
blandt alle andre. 

OLUF. 

Dine Ord, Kong Hjarne, 
styrke os mer end hellig Seid og god 
Galder og skjenker sikkert Haab om Seir. 
Gid vore Ønsker sende til din Pude 
en sund og rolig Søvn og ved din Vaagnen 
saa freidigt Morgensind, som det der bruser 
kamplystent i vort gamle Bjarkemaal, 
hvis »Sol er oppe, suse Hanens Fjedre« 
skal vække Leirekjæmperne. 

HJARNE. 

Jer Alle 
ønsker jeg det — god Nat! 

HØVDINGERNE 

(g«a hilsende ud). 

SVERTING 

(for sig i Forgrunden). 

Mig tykkes dette Felttog slet begyndt. 
Hængt Høvding varsler ringe Vaaben-Held; 
jeg tænker Lykken vender sig til Fridleff. 



i6o 



HJARNE 

(der er steget ned fra Thronen og har nærmet sig). 

Sverting ! 

SVERTING. 

Min ædle Konge! 

HJARNE. 

Hold et Øie 
med Svend og Oddes Frænder, at de ei 
til Fjendens Leir gaar over. Mærker du 
Forræderi, saa hug dem ned. 

SVERTING. 

Vel Herre! 
din Fjende er og min. 

HJARNE. 

Det bør han være. 

SVERTING. 

Vel mindes jeg, jeg skylder eder Alt: 
mit Øies Lys og Guldet om min Arm. 
Som Øiet Lyset og som Armen Ringen, 
er J e g J er ^ r °y Kong Hjarne! 

HJARNE. 

Ja, jeg veed, 
du er mig tro. Vær paa din Post, at Andre 
maa være det, der heller var mig utro. — 
»God Nat« jeg ønsker dig, men ei »Sov vel« 

SVERTING. 

Jeg, som skal vaage, ønsker eder begge. 

(ud.) 
HJARNE. 

Han, som jeg tog fra Galgen, er mig mer 
til Gavn, end nogen Hængt kan skade migl 



SJETTE OPTRIN. 

HETHE 

(ind fra høire). 

O Hjarne, Hjarne! 

HJARNE. 

Hethe — kjære! har 
du hørt det alt? du kommer jo som jaget 
af Aander — 

HETHE. 

Er det sandt, -man siger, Fridleff 

HJARNE. 

Fridleff er landet. 

HETHE. 

Fridleff, siger du? 
Han selv? jeg mente, at en Eventyrer — 

Kong Hjarne Skjald. 1 1 

HJARNE. 

Saa troer jeg selv, naar jeg til Folket taler; 
dog du, min Hustru! hører ei til det. 
Dig vil jeg tale til som til mit Hjerte: 
det er ham selv. 

HETHE. 

Jeg Ulyksalige! Ve migl 

HJARNE. 

Fortryder du? 

HETHE. 

Ak, ser du ei min Nød? 
Du møder ham med Vaabenf 

HJARNE. 

Jeg er Drot. 

HETHE. 

Jer ser jeg kjæmpe, som har delt mit Hjerte. 

HJARNE. 

Hvo der end falder, lever dig en Elsker. 

HETHE. 

Hvo der end seirer, fældes mig en Elsket. 

HJARNE. 

Tvende er een for mange: een maa bort. 

HETHE. 

Du er min Husbond, og mit Liv er dit; 
men kan jeg glemme, at han var mig kjær? 

HJARNE. 

Saa bed for os til Guderne, at jeg 
maa seire, og at han maa undfly frelst. 

HETHE. 

Nei, I maa ikke kjæmpe, ikke I — 

to ædle Sønner af et ædelt Land. 

Har ikke Danmark stillet mig, sin Datter, 

imellem jer, dets vrede Sønner — mig, 

høit elsket af jer begge, at min Haand 

kan lægge eders sammen, hindrende 

vanhellig Borgerkrig, der væbner Broder 

mod Broder, Søn mod Fader, Maag mod Maag. 

Send mig til Fridleff. 

• 

HJARNE. 

Ørkesløst Forsøg 1 
Ei viger jeg for ham, han ei for mig. 

HETHE. 

Saa skal I dele — han vil overlade 

dig Skaane eller Jylland, der har været 

to Konger før i Danmark — sværg ham Troskab 

som Underkonge, vær ham blot følgagtig 

i Krig — 

HJARNE. 

Jeg ham! er jeg ei Kongen? 



HETHE. 

er Frodes Søn. 



Han 



HJARNE. 

Jeg Frodes Efterfølger. 
Og Frodes Rige skal jeg sønderstykke? 
Ikke en Fodsbred Jord afstaar jeg ham. 
Ei krænker jeg saa groft min Kongepligt. 
Hvad! give dem til ham, der kaared mig 
til deres Leder, deres Værn og Værge! 
Hvad veed jeg om hans Vilje, om hans Kløgt? 

HETHE. 

Du kjender ham. 

HJARNE. 

Kj endte ham! fem Aars Leding 
i fremmed Land forvilded mangt et Sind, 
og tidt fornægtet Kongen Kongesønnen. 
Kun Faa veed, hvad han fører i sit Skjold, 
hvad han vil bære under Kronen, Ingen. 
Vil han beskytte Duerne mod Høgen? 
Vil selv den Mindste finde aabent Øre, 
og vil han aldrig trykke Øiet til 
selv for den Størstes Brøde? vil han rykke 

fordærvelige Love op med Rode 

og plante nye til Velsignelse? 

Mit Kongeværk er grundlagt, skal jeg lade 

hans plumpe Fod nedtrampe denne Grundvold? 

Ja, til min Gravhøi stampe han den sammen, 

hvis evige Magter vil min Undergang! 



HETHE. 

Din Herskerlyst tolker til Gunst for sig 
din Herskerpligt, og jeg forstummer, jeg 
fortvivler. 

HJARNE. 

Nei, fortvivl ei, Hethe! kom 
din Dronningepligt ihu og gjør dig stærk. 
Og hvi fortvivle? ser du end kun mørke 
Veie, der aabne sig til rædsomt Valg, — 
du skal ei vælge, valgløst føres du — 
kan- hænde ad en Sti, der bryder lys 
af Mulmet ud, hvor mindst du venter det. 
Vor Skjæbne væves alt af ufrie Hænder 
i strenge Norners ufortrødne Lad; 
vi kan fortrøste paa, at det er den, 
der egner sig for os, og derfor god. 
Nu siig mig fro et trøsterigt Farvel ! 
du maa til Jylland, der er Sikkerhed; 
en trofast Vagt skal Sverting give dig 
af prøvede Folk. Farvel! 

HETHE. 

Farvel, min Husbond! 
tungt er mit Sind, dog var det tungere, 
hvis Anelse ei sagde mig, vi ses 
igjen, vort Afskedskys er ei det sidste. 

(ud.) 



(Udenfor ensformig Musik af Horn og dæmpede Trommer, samt forbi- 

dragende Fakkellys.) 



SYVENDE OPTRIN. 

HJARNE. 

Min arme Viv! — Nei, Blikket fremad, vendt 

mod Fridleff. — Hvor afskyelig de tude, 

de Horn — som Ugleskrig. — Hei, Hjalmar! 

HJALMAR 

(fra Baggrunden). 

Herre ! 

HJARNE. 

Hvad er det for en ful Musik? jeg vil 
ei høre denne Lyd! 

HJALMAR. 

De føre nu 
Herr. Oddes Lig til Graven. 

HJARNE. 

Hm — saa er 
det halve Leire vel paa Benene? 

HJALMAR. 

Kun faa — hans egen Slægt ; det regner stærkt, 
langt borte tordner det. 

HJARNE. 

Et Foraarsuveir — 
det letter Luft og sætter Støv, saa kjæmpes 
der flinkere, og man ser Slaget bedre. 
Uveir — ah! lad gaa Bud til Helligdommen: 
Thorsgoderne skal følge med imorgen, 
jeg byder dem at galdre Uveir: Lyn 
skal slaa i Fjendens Fylking ned og Hagl 
pidskes dem snefogs-tæt i Øinene . . . 

(Hjalmar ud. Hjarne uger Plads ved Arnen.) 

Blot dette Uveir ikke standser ham! 
nei, han gaar trøstig gjennem Tykt og Tyndt, 
min gammel Thorkild Sanger, Vandreren, 
min Odin — ha, ha, ha! de troede det, 
troede det halvt om halvt — hvad maa da 

Mængden 
tro? og hvorfor ei tro? bedrages den? 
Thorkild, min gode Fa'erbro'er! du har lært 
mig Rimets Kunst, Fodmaal og Harpeslæt, 
da jeg var ung; nu tjener du mig tro 
og rastløs i det Stille; hvilken Løn 

skal jeg vel give dig? du vil jo ingen! 
Og slig en Troskab skulde ikke være 
et Under, som for Mængdens sløve Sands 
bør billigt staa i hellig Guddomsdragt ! 

(Hjarne reiser sig og gaar hen til Thronen, Vandreren viser sig i Bag- 
grunden, ved Indgangen til Hallen, belyst af et stærkt Lyn. Det er fold« 
stsendig mørkt; kan Lynene og det svage Skjer fra Arnen oplyser Hallen.) 

Før Midnat kan jeg ikke vente ham; 

godt, at det just er Maanedsdagen nu! 

Det er mig magtpaaliggende at vide 

hvad Sprog der føres Mand og Mand imellem 

i Gaard og Hytte; ved en saadan Krig 

afhænger Alt af Folkestemningen, 

ifald den skulde trække sig i Langdrag. 

(Vandreren gaar hen til Arnen (ligeoverfor Thronen), setter sig paa et af 
de lave Sæder ved den og tørrer sin Kappe over Gløderne. Hermere 

Torden. ) 

HJARNE 

(staaende ved Thronen, støttende sig til dens Arm, uden at bemærke 

Vandreren). 

Sandt Hethe, frygtelig er Borgerkrig! 

det er en Ynk, at de, der i dit Hjerte 

er Brødre, skal paa Valen krydse Sværd 

i blodig Kamp; dog det er Nornens Bud, 

og svare Ting begjære svare Fødsler. 

Man siger, Slangen bliver ikke Drage, 

før den har slugt en anden Slange, — vel: 

Kong Fridleff hedder Slangen, som Kong Hjarne 

skal sluge; da først ligger tom i Græsset 

min skudte Ham, den brune Sangerkofte, 

og gyldenskjællet, purpurvinget, hæver 
jeg stolt mod Lyset, blinkende af Guld 
og Ædelsten, et krone-kammet Hoved, 
og bærer seirrig Norden i min Klo! 

(Vender sig og farer sammen, idet han opdager Vandreren.) 

Ah, er du kommen, Thorkild! godt, du naaede 
itide under Tag; dog blev du vaad 
og kold paa Knæene; ja kast en Knude 
paa Gløderne — saa vil jeg lade varme 
en Kryddervin . . . Gad vide, om du har 
saa meget Nyt som jeg . . . Men — er det 

Thorkild — f 

(Han har nærmet sig og standser pludselig, som grebet af Skræk.) 

VANDRER 

(aden at se op). 

Glemte at glamme 

Geirrøds Hunde, 
logred med løs Hale: — 

Leire-Kongen 

kj ender Lidet, 
ser ei, hvor Dyr drømme! 

HJARNE. 

Hvo er du, sære Gjæstf — gjør du mig Ære, 
saa nævn dit Navn, at jeg kan hædre dig. 

VANDRER. 

Ygg og Alvis 

og Eneøie nævnes jeg, 

Vandrer kalder mig Verden; 

Gavnraad gjæsted 

den gamle Jette; 

i Søkmimes Sal 

Svidr de hilste, 
hed jeg hos Geirrød Grimner. 

Med eet Navn 

nævntes jeg aldrig 
siden jeg blandt Folk foer. 

(reiser sig.) 

HJARNE 
(bortvendt). 

Hvad hedder du hos Hjarne? Ond eller God? 
Kom du for ei at gjøre mig til Løgner? 
Valfader hedder du, Seirfader er du! 
Mærker du mig til Valen med dit Blik, 
som nu jeg føler — skjøndt jeg ser det ei — 
hvast fra dit ene Øie tegne mig 
som Øxe-Eggen mærker Træ til Skovhugst. 
Er det et Tegn, Valkyriens Spyd skal finde, 
naar over jerngraa Skyer af Kampens Veir 
fra Hestens Ryg hun speider efter Rov? 
eller signer mig dit Gudeblik til Seir? 
Varsler du Held mig eller Undergang? 

VANDRER 

(gaar langsomt til Udgangen og vender sig der). 

Veed du at lytte, 
Veed du at lyde, 

da er der vel varslet! 

Gammelt er i Gaarde 
Gjenganger-Raad. 

Nyde hvo Nyt nemmed. 

(Gaar ad. — Stærk Torden.) 



HJARNE 
(efter en kort Pause, farer op). 

Lys, Lys ! — Ha, hvad var dette ! — Hjalmar, hei ! 

(Trælle ind med Fakler, som de fæstne paa Væggene.) 

hvor er du? 

(Hjalmar ind.) 

Hurtig — løb til Dronningen! 
siig, jeg maa tale strax med hende, strax! 

(Hjalmar nd.) 

Jeg ræddes, tvivler, hun maa tyde det; 

hver Mand er halvt en Troldkarl, og hver Kvinde 

halweis en Vølve. — Var det kun et Syn, 

en Ringen for mit Øre, der blev Ord — 

Ah — her — her ! Dryp af Kappen — Slæbets 

Spor — ! 
Rolig ! hvad kvad han sidst ? » Gj enganger-Raad ? « 
et dødt Raad, der med Skin af Liv, kun træder 
i udtraadt Spor, hvor Fortid snubled alt. 
At klamre sig til Thronen fast, er det 
et saadant Raad? At give Afkald frit 
paa Magt og Glands og forekomme Skjæbnen, 
er det det »Ny«, jeg nemmed for at nyde? 
Ja, Ja! — Nei! Nyt er Mod, der trodser Verden 
og Guder selv, om Guder trodse det, — 

og Mismod er et Hverdags-Spøgelse, — 

det være fjernt fra mig! Og derfor, hvis 

jeg taber Slaget — jeg fortvivler ei 

og søger ikke Døden i dets Bølger, 

men redder mig, skibbrudden vel, dog ikke 

knust, men med Haabets Seil til nye Farter. 

Og ingen Vei saa ny, saa sælsomt kroget 

fører tilbage til min Thrones Trin — 

jeg sporer den jo op; thi dybt jeg føler 

at ingen Hverdagsskjæbne forestaar 

den Mand, hvis Arnebænk har baaret Odin; 

hvo Alvis nævned Drot, skal ikke fældet 

som Krontyv kastes hen til Ulveføde, 

men gravsat nyde evigt Kongery. 

(Hjalmar ind.) 

Hvad vil du? 

HJALMAR. 

Dronningen er alt til Sengs; 
hun kommer snart. 

(Hornsignaler.) 

HJARNE. 

Hvad? — Rigtig! — nei, saa siig, 
at det er ufornødent, jeg vil ikke 
forstyrre hende. — Hvad er det for Horn? 

HJALMAR. 

Jeg veed det ikke, Herre! 

HJARNE. 

Denne Nat 
er fuld af skarpe Lys og vilde Lyd. 
Stod Fridleff ei saa fjernt, jeg vilde tro, 
at det var ham, der stormed Leire natlig, 
som Adils, da Hrolf Krake faldt. Forhør dig 
hvad det betyder. 

(Høvedsmand ind.) 
HJALMAR. 

Se, der kommer Bud. 



Hvad Nyt? 



} 



HJARNE. 



HØVEDSMAND. 

Jeg har at melde, Herre Konge: 
trehundred jydske Heste skibes ud 
ved Leire Bro. 

HJARNE. 

Ah, høist velkomment Nyt. 

(til Hjalmar.) 

Skynd dig til Dronningen, hun trænger til 
at hvile. — (tu Høvedsmanden.) Der, tag Bud-Løn. 

(stryger en Ring af sin Arm og kaster den til Høvedsmanden.) 

HØVEDSMANDEN. 

Gylden Løn! 
Jeg takker jer, Kong Hjarne Ringebryder! 

(begge ud.) 

HJARNE. 

Jeg vented dem og havde dog ei Tid 
at bie dem. Saa tyder Varsel Varsel: — 
Ved mine Heste skal jeg seire; Fridleff 
har kun Havheste med. Paa Sletten slaar 
jeg ham. Kamp raaber disse Horn og Seir! 
Saa skal jeg nyde som jeg nemmed Nyt: — 
ny er jeg selv i Leire Kongsgaard, ny 
er jeg imellem Drotter, ny, som Fridleff 
gammel, en Skygge af sin Faders Liv. 
Ny er den Kongekamp, der staar tilbage; 
blæs Lurer, blæs! nu bliver Slangen Drage. 

(ad.) 

Tæppet falder. 



FJERDE HANDLING. 



FRIDLEFFS TELT. 
FØRSTE OPTRIN. 

Svend Oddesøn med Følge knælende for Fridleff. — Ingild, Ebbe 

og flere Høvdinger bag Fridleff. 

FRIDLEFF. 

Staa op som mine Mænd og værer mig 
Velkomne! — Nu til Sagen. Skal vi bie 
ham her paa Sletten eller vove selv. 
et Angreb mod de Høider, han besætter? 

INGILD. 

Vi er vel faae til Angreb. 

SVEND. 

Sandt! men her 
paa Sletten finde Hjarnes Ryttere 
frit Spil, og derpaa bygger han. 

INGILD. 

Stor Skade, 
at vi har ingen Heste! 

EBBE. 

Med Forlov, 
vi entred mangt et Dæk Een imod Tre. 

FRIDLEFF. 

Saa Angreb! og det hurtig, før hans Hær 
kan komme ud af Skovene og frem 
imellem Bakkerne. 

(Et Horn blæses.) 
INGILD. * 

Hør! er alt Fjenden 
paa Benene? 

EBBE 

(ser ud). 

En Rytter sprænger ind 
i Leiren. 

EN HØVDING 
(ser ad). 

Ved Ing-Freyr! en pragtfuld Skimmel. 

SVEND 

(ser ud). 

En af de hvide — Hjarnes Yndligstrop. 
Han føres hid. 

INGILD. 

Et Fredsbud vel! 

FRIDLEFF. 

For sentl 

RYTTEREN 

(meder ind og bøier Knæ). 

Min Herre Sverting hilser jer, Kong Fridleff, 
og hylder jer som Danmarks rette Konge. 
Ei vil han føre Sværd mod jer, skjøndt end 
han er i Hjarnes Hær, thi derved troer han 
at tjene eder bedst. Saasnart der blæses 
til Rytter-Angreb paa den høire Fløi — 
midt under Slaget sker det først — vil han 
med hurtig Svingning føre sine Folk 
til eders Hær og kaste dem tilbage 
mod Hjarnes jydske Rytteri. 

FRIDLEFF. 

Saa fik 
vi Heste dog. 

INGILD. 

Og det de bedste. 

SVEND. 

Vår jer, 
Kong Fridleff! Det er Krigslist; denne Mand 
skylder Kong Hjarne Liv og Velfærd; han 

Kong Hjarne Skjald. 12 

kan ei forraade Hjarne; alle andre, 
men ikke han, det var for sort en Daad. 



FRIDLEFF. 

Saa dømmer du, fordi du kjender kun 

dansk Troskab; hvis din Norne havde kastet 

dig ud — som mig — blandt Fremmede paa Togt, 

for snart i Forbund, snart i Leding grundig 

at lære udenlændisk Tankesæt 

og Handlemaade, som er ulig vor, — 

du tvivled ei, at Sverting visselig 

sviger sin Drot. Det er den første Rotte, 

der svømmer fra hans Kongeskib til mit, 

sporende forud alt, at hint vil synke, — 

endog kan hænde vel, det synker kun, 

fordi hans Tand har gnavet det en Læk. 

Dog — da Forsigtighed er Høvdingdyd, 

saa gjør jeg dig, Svend Oddesøn, til Svertings 

Vogter — han stilles under din Befaling. 

SVEND. 

Jeg kjæmped heller midtveis for at møde 
Kong Hjarne — dog jert Bud har hædret mig. 

(Raab udenfor.) 
FRIDLEFF. 

Hvad Raab og Larm er det? 

INGILD 

(ser ud). 

Hvad — ser jeg ret! 
de føre Dronning Hethe fangen hid. 

FRIDLEFF. 

Et kostbart Bytte! — 

RYTTEREN. 

Ikke fangen, Konge! 
men overgiven — Sverting sender hende. 

FRIDLEFF. 

En ivrig Tjener! 

EBBE. 

Høist fortjent af Galgen. 

FRIDLEFF. 

Saa tage vi mod dette Slag paa Sletten. 
Før Hæren ud og fylk den tæt ved Leiren 
i trende Hobe, som jeg alt befoel. — 



(Høvdingerne hilse, idet de gaa ud, paa Hethe, der føres ind af 
Vagten, som fjerner sig; Teltet lakkes efter den.) 

ANDET OPTRIN. 

HETHE 

(knæler). 

FRIDLEFF. 

Saa lig sig selvl o bittersøde Syn! 
Staa op, min Dronning — min, og dog ei min; 
min Dronning dog, hvis Hjarne kaldes Konge, 
jeg Undersaat. Staa op! ei sømmer sig 
den Plads for jer. 

HETHE. 

Den sømmer sig for Fangen. 
Bønfaldende maa vælge denne Plads. 

FRIDLEFF. 

Der var en Tid — et Døgn kun er den fjernet — 
da troede Fridleff ikke, at han maatte 
krigsfange Hethe for at skifte Ord 
med hende! Nei, staa op, jeg kan ei se det I 

HETHE 

(reiser sig). 

Der kom en Tid, da troede jeg at vorde 
Hels Fange, før jeg skifted Ord med Fridleff. 

FRIDLEFF. 

Den Tanke sørged du ei længe ved. 

HETHE. 

Jeg var for ung at vie mig til den Døde. 

FRIDLEFF. 

Jeg havde bedre Tro til Kvindehjerters 
Bestandighed — og synderlig de danskes. 

HETHE. 

Dog var jeg tro — 

FRIDLEFF. 

— Sandt! du var Kronen tro, 
den maa du have elsket høit. — 

HETHE. 

Nei, Kronen 
var mig tro, Fridleff, for den gik fra ham, 
jeg elsked bedst, til ham jeg elsked næst. — 

FRIDLEFF. 

Dit Hjerte, sandelig, er dronningligt, 
for det har mange Rum som et Palads, 
men mit er som et Leirtelt. 

HETHE. 

Vandrelystent? 

FRIDLEFF. 

Og rummer dog kun En. — Men nu, kan hænde 
vi skifted. Hjarne flytted over i 
det bedste Rum. 

HETHE. 

Han er der, hvor en Husbond 
bør være. 

FRIDLEFF. 

Ja, og jeg? 

HETHE. 

Hvor Hjertets første 
ungdommelige Drøm et Gravsted har. 

(Hornsignaler.) 
FRIDLEFF. 

Men denne Drøm fik atter Kjød og Blod 
og Knogler, og i Blodet Drift og Villie — 
ond Villie og god Villie, Mælk og Galle — 
og om sit Kjød koldt Jern til mandig Skjærm 
og hvast Jern i sin Haand til blodig Fordring; 
og tusind andre Sværd, der lyde dettes 
Blink, ere dragne nu — hør hvor de kalde! 
Jeg maa forlade dig og møde Hjarne; 
Hærfader kaster Lod imellem os. 

HETHE. 

Gaa, for jeg mægted ei at holde ham 

end mindre dig. Og hvad er Hethes Skjæbne? 

FRIDLEFF. 

Hvad Krigens Ret fastslaar; du er mit Bytte. 
Du føres til mit Skib, og hvis jeg flygter 

fra tabt Slag, søger jeg den aabne Sø 
med dig og holder Bryllup med min Fange. 

HETHE. 

Ve mig! skal Skjændsel, Frue-Æres Tab 
og Slegfred-Liv paaføres mig af Fridlefif! 

FRIDLEFF. 

Nei, vrid ei dine Hænder, som du tidt 
har foldet om min Nakke, fold dem ei 
til Bøn og vrid dem ei, det er forgjæves. 
Arg var mig Lykken: hvad den endelig 
har undt mig, vil ei taabelig jeg slippe. 

HETHE. 

Jeg veed, Mandsvillien er en Bue, tung 

for Kvindehaand at spænde og umulig 

for Kvindeblik at standse, naar den krummet 

til Spring af Pilens Hager spores alt; 

men er vort Hjerte mellem den og Maalet, 

da skal det gjennembores visselig. 

Dog vil jeg bede end — nei vend dig ikke 

bort, du har aldrig elsket mig, nei aldrig, 

ifald du afslaar dette! det er Hjarne, 

jeg beder for, med mig gjør hvad du vil! 

men seirer du, forskjøn din Seir ved Mildhed! 

Spar Hjarnes Liv, hvis Kampen skaaner det, 

og hvis han flygter, lad ham ei forfølge, 

ei jage som et vildt Dyr i det Land, 
som han behersked! 

FRIDLEFF. 

Kvinderaad ! 

HETHE. 

Ja, Fridleff! 
et Kvinderaad — foragt det ikke raa, 
saasandt du selv er kvindefødt og died 
en Kvindes Bryst I 

FRIDLEFF. 

Ja, sandelig, det har jeg, 
og blandet altfor megen Modermælk 
i Vikingeblodet: det forraader mig 
til dig. Vel! hav mit Løfte, tag hans Liv, 
hvis Slaget giver det i mine Hænder. 

HETHE. 

Det lønne Guderne dig, Fridleff! 

FRIDLEFF 

(raaber ud). 

Vagt! 
Før Dronningen ombord. 

(Vagten træder ind ved Indgangen af Teltet, Hethe gaar ud og følges 

af den. Stærke Hornsignaler.) 

Kamphanen galer! 
Glad skingrer Skriget fra dens Kobberstrube; 

min Livsang! bliv min Dødsang ogsaa du, 
sker det ad Aare, eller sker det nu! 

(ad.) 



Toppen af en Høi. Midt foran en gammel Eg, 
bredgrenet, Kronen lynslagen. Foran den Kongestolen; 
paa Stammen derover et Skjold. Lige ved, tilhøire, Offer- 
alter med lidet Baal; Offerpræster derom; en slagtet Buk 
paa Altret. Foran dette undersøge Præster Indvoldene. 
En Gode mumler Besværgelser over Ilden. 



TREDIE OPTRIN. 

Hjarne paa Kongestolen. Ved Siden af ham Oluf Jarl og Erik Raad- 
snar, Bannerfører og Lurblæsere, flere Befalingsmænd og Hof- 
skjaldene, blandt hvilke Harald og Thorulf. Bueskytterne, længer 
tilbage, sende deres Pile ud tilvenstre; Slyngekastere og andre Be- 
væbnede bag Egen. Tilhøire, i Baggrnnden, andre Bakker bevoxede 
med Krat og Skov — tilvenstre, bagest, Havet. — Uveirsskyer, Hagl, Torden 
og Lyn (efterhaanden aftagende) — fjernt Kampbalder, Raab, — for- 
skjellige Horn (dumpe Tyrehorn, Metaltrompeter, Piber og Trommer). 



OLUF. 

Kampen er staaende. 

HJARNE 

(vender sig). 

Alff Hærdebred! 
lad Stage-Slyngekasterne gaa frem 
paa Bakkehældet. 

(En af Høvdingerne gaar tilbage. Man hører hans Raab. Slyngekasterne 

rykke over Scenen tilvenstre (bag Egen) og forsvinde ned ad Bakken bag 

lavt Krat.) (Hjarne til de Goder, der andersøge Indvoldene.) 

Nu, i fromme Goder, 
Hvad varsler Offerbukkens Indre os? 



FØRSTE PRÆST. 

Gode Varsler! hellige Vartegn! 

ANDEN PRÆST. 

Hammer i Lever, Thorsrune i Lunge. 

TREDIE PRÆST. 

Meget Blod i Hjertet. 

ALLE. 

Blodig Kamp, — kostelig Seir. 

ERIK. 

Er ikke Tiden kommen, Herre Konge, 
for Rytterne? 

HJARNE 
(ryster paa Hovedet). 

Send Bud til Humble Jarl, 
at Midterfylkingen trækker sig tilbage 
og støtter sig til Høiene. 

ERIK 
(træder tilbage og taler med en Mand, der' iler bort). 

HJARNE 
(til Goderne bag Altret). 

Lad se, 
I fortner eders Uveirsgalder bedre. 
Kalder I dette Hagl? med slige Korn 
mader man Kyllinger! 

(kaster en Haandfuld Hagl, som han har taget fra sit Skjød, hen paa 

Altret.) 

GODE. 

Vaadt Ved — fed Flomme — Røg beruser Sky — 
Ild mader Lyn — Hlorride und os Løn! — 

(De kaste Ved og Fedt paa Ilden, der blusser stærkt op.) 

HJARNE. 

Hvem er den bedste Bueskytte her? 

FLERE. 

Hrolf Fynbo. 

HJARNE. 

Hrolf, ser du den høie Mand 
i gylden Ringsærk — ved det grønne Banner, 
tilvenstre for det — paa en blakket Hest, 
nu holder han den an. 

HROLF. 

Vel, Herre Konge! 

« 

HJARNE. 

Skyd mig ham ned, saa faar du Fyn til Len. 

HROLF. 

Tak, Herre Konge. 

(skyder.) 
HJARNE. 

Takken kom for tidlig. 

GODE. 

Thor, ag ei hjem til Trudvang ! bliv her, Tordner ! 

(Hrolf skyder.) 
HJARNE. 

Feilet igjen. — 

HROLF. 

Den Karl har Odin givet 
sit Blik: det møder Pilen midt i Luften 
som Falken Heiren, at den falder plat 
til Jord. Jeg vinder ikke Fyn idag. 

HJARNE. 

Ham spared Guderne til dette Sværd. — 
Hvad er mon det for Smaafolk hist, der kjæmpe 
med mine Skaaninger — i Barke-Pandsre, 
Træstubbe lig? de huje jo som Drenge. 

ERIK. 

Det er de Ryssere, der følge Fridleff. 

HJARNE. 

De storme hidsig løs, men mattes snart. 

OLUF. 

Uveiret trækker bort. 

ERIK. 

Det gaar til Søs 
som andre Tordenbyger. Vi faa liden 
Nyttp af det. 

HJARNE 

(trender sig mod Goderne). 

Jo, I er mig de rette 
Besværgere! er det jer hele Kunst? 
Veirmagere ei — Vindmagere I ere, 
vidløse Blæsebælge. Trygle kan I 
til eders Thor, ei tvinge ham ved Trolddom! 
tvi jer, I Pralere! 

EN PRÆST. 

Ak, Herre Konge, 
skjæld ei saa hårdt, for vi er sagesløse; 
jeg vidste det jo længst, det er omsonst. 
Den fremmede Bedrager fører med sig 
tre finske Troldmænd; de har vakt et Modveir, 
der driver vort ud over Sundet; Alt, 
hvad vi kan gjøre, er at standse deres, 
at ei det pidsker Hagl i Øinene 
paa dine Stridsmænd. 

GODE. 

Hugger Grene af 
den hellige Eg — rister ind Runer, ryster 
dem over Offerbollen — speider i Blod. 

HJARNE. 

Paa Sværdet vil vi lide, ei paa Galder. 

(farer op.) 

Hør! Hvad er det for overmægtigt Brøl 
og Hylen, som om vilde Tyre kjæmped 
med Ulveflokke? 

ERIK. 

Det maa være svenske 
Bersærker, som jeg hører tjene Fridleff; 
de hyle under Skjolderanden; dér 
tilvenstre ser I dem — i Bjørnekofter. 

OLUF. 

De trænge dine brave Jyder haardt. 

HJARNE. 

Med Ondt skal Ondt fordrives — Unatur 
mod Unatur! mod Vilddyrvordne Mænd 
jeg sender mine Vildmændvordne Piger; 
lad se om hines Grumhed ei forstummer, 
naar Kvindeblidhed viser dem sin Maske 
krænget til blodgridsk Kamplyst. Hei, Guns 

Døtre! 

(slaar med sit Sværd paa Skjoldet, der henger paa Træstammen.) 

Skovkvinder frem af Skjulet, Skjoldmøer hid ! 
Til Leg, til Kamp, til Død! 

SKJOLDMØER 

(styrte ind fra høire). 

Hil dig, Kong Hjarnel 

EN SKJOLDMØ. 

Du kaldte os, hvor sender du os hen? 

HJARNE. 

Hør Vildtet hyle, raske Jægersker — 
Valdyr vil eders Jomfrukraft bestaa. 

SKJOLDMØER 

(lytte). 

Bersærker brøle. Heida — Skjoldmø-Skrig! 
Hallo! Guns Glæde! Hildes Leg! Hallo! 

(de storme ad.) 
GODE. 

Vaer dig, Kong Hjarne! Edder er i Blodet, 
Trøske i Træet — Ulve udi Mosen — 
Vaer dig, Kong Hjarne! Faren vakler frem. 

HJARNE. 

Den vakler for at falde mod min Lykke. 

OLUF. 

Nu er de der, som Bjergets Fos mod Stene, 
saa styrte dine Skjoldmøer mod Bersærker. 

HJARNE. 

Og som en Storm skal mine Ryttere 
nu feie Sletten ren. Blæs, Thorer! blæs, 
som var du Heimdal selv, der løfted høit 
det gamle Gjallerhorn mod Sky og goel 
mod Ragnarok. Blæs s"aa din Tinding-Aare 
svulmer og sortner som en Egegren; 
blæs rappe Heste ud af disse Skove 
at stampe Brynjeskjæl som Kiselsten. 
Jeg lønner med en Guldring dig hver Tone. 

(Lurbl jeseren blæser et Signal, der snart efter besvares langt borte.) 

Frem Stander! løft mit Banner høit og følg! 
nu skal min Stridsvogn med de hvasse Segle 
meie en vægtig Høst af Viking-Kroppe 
som modent Korn og pløie Danmarks Rige 
af blodige Strømme ud, som Gefion pløied 
igjennem Havets Fraade denne 0. 
Er Hestene paa Sletten? 

OLUF. 

Kun de jydske, 
de hvide Ryttere er ei at se. 

HJARNE. 

De hente i et Nu de andre ind, 
Odins Valkyrjer ere ikke bedre 
beredne. 

(Skjoldmø ind med Kjæmper, der føre en bagbunden Bersærk ; to holde 
ham i et Reb til hver Side, en tredie følger med en Løkke om hans Hals. 

Et Par Mænd bære hans Jernkølle.) 

SKJOLDMØ. 

Hil dig, Drot! vi sende dig 
en Bersærk, som vi klemte mellem Skjolde 
en bunden Bjørn, at du kan se den nærved. 

HJARNE. 

Fagrere Skue nød jeg tidt. Dig ser 
jeg heller paa, du ydske Mø; for skjøn, 
for skjøn er du til blodigt Vaabenværk. 

SKJOLDMØ. 

Naar saae du fule Kvinde-Aasyn hjelmed' 
og faldne Bryster bjerge sig i Ringsærk? 
Os lyster det at se, naar Brynden tændes 
i Mandens Blik, men kjølnes mod vort Jern. 

HJARNE. 

Du er jo saaret, Pige. 

SKJOLDMØ. 

Var jeg her, 
hvis jeg var karsk? Naar Goderne forbinde 
mit Saar og galdre over det, saa kan 
jeg atter kjæmpe med. 

HJARNE 
(til Bersærken). 

Er der Bersærker 
ogsaa paa venstre Fløi af Friedleffs Hær? 

Kong Hjftrne Skjald. 1 3 

KJÆMPE. 

Svar, Kongen spørger dig. 

(stader til Bersærken med Spydet, Bersærken knurrer.) 

SKJOLDMØ. 

Han brummer kun, 
før brølte han, nu er han tammere. 
Bersærkegangen slapped ham. Men spørg 
ham ikke mer, for det er spildt Umag; 
hans Pande er for tyk, den kan kun stange. 

OLUF. 

Kom, Herre Konge — se I 

HJARNE. 

Hvad feiler dig?! 

(Gaar hen til Oluf og ser ud.) 

Forraadt, forraadt! de ædle Sachser-Skimler 
paa Fridleffs Side I 

GODEN. 

Edder er i Blodet! 

ERIK. 
Mindes I nu, jeg vared jer for Sverting! 

HJARNE. 

Forraadt af ham! jeg reddede hans Liv — 
min første Kongegjerning og min bedste — 
Til Løn har du, forræderiske Sachser! 

gjort mig til Konge nu — helt, fuldtud Konge ! 
en ægte Drot skal intet Hjerte have, 
skal Ingen elske, Ingen foretrække 
og Ingen stole paa, men styre Alle 
beregnende, ved deres egne Lyster 
og Laster, til et Maal, som han kun veed. 
Du rev et Hjerte ud af dette Bryst, 
hvor det var farlig Gjæst, og kasted det 
under de stolte Sachserskimlers Hove. 
Ja, træd det sønder, Hjarne Drot er karsk! 
Erik, bestig min Stridsvogn, jeg maa ile 
til høire Fløi og standse dette Angreb, 
der krydser alle Planer. Staar miri Hest 
i Hulveien? 

SVEND. 

Ja, Herre! 

HJARNE. 

Hvilken? 

SVEND. 

Nerthus, 
som I befoel mig, Herre Konge. 

HJARNE. 

Tvi 
alt Sachserblod i Bæster som i Mænd! 
jag den til Fridleff. Skaf mig flux en anden. 

13* 

OLUF. 

Min jydske Ravn staar sadlet jevne den; 
jeg vover ham, han er af godt dansk Blod. 



HJARNE. 

Saa skal den bære mig, hvor dansk Blod sprøiter 
den purpurrødt om Bringen . . . Ædle Skjalde! 
slaar Harpestrengen lydt med Héltehaand 
og syng, naar Kampens Bulder raser vildest, 
min Slagsang, at den danske Hær til Seir 
opflammes af sin Konges Aand, og Skjaldskab 
formaar hvad Galder mægted ei. 



HARALD. 

Saa fjernt 
I rider ei og kjæmper ei saa hedt, 
at eders Kvad af Kjæmpestemmer baaret 
jo naaer til eders Øre. 



HJARNE. 

Oluf Jarl 
hold Høien her, saalænge Sværd formaar det; 
men maa I vige dog — fortvivler ei! 
thi ei er det min Lod idag at falde 
— det varsled Odin mig — men denne Kamp 
er enten seirrig eller ei min sidste! 

(ad mod Baggrunden.) 

ERIK. 

Jeg slaar fra eders Stridsvogn, som I selv! 

(følger ham.) 



FJERDE OPTRIN. 

HARALD 
(til Bersssrken, der har kastet sig ned paa Jorden). 

Nu vil nok Fridleff lønne dig, som det 
en ægte Konge sømmer: du er jo 
den første, hvem det lykkedes at trænge 
til Kongehøien frem. 

THOROLF. 

Behager det 
dig ei at hvile dig paa Kongesædet? 
det har du vel fortjent, og du er træt. 

BERSÆRK. 

Jeg tørster. 

SKJOLDMØ 

(løser et Bind af Armen, lader Blod løbe i Hjelmen og sætter den for 

hans Mand). 

Der — drik Jomfrublod, Bersærk. 

BERSÆRK. 

A — hal Thor lønne dig din Drik, den læsked. 

KJÆMPE. 

Spild ei dit Blod paa dette vilde Ubæst. 

SKJOLDMØ. 

Spot ikke fangen Mand. Forbind mig, Goder! 

(Hun sætter sig ved Foden af Alteret; Goderne forbinde hendes Saar. 

Bersærken trækkes ud.) 

Har mine Vaabensøstre Fremgang? ser 
I dem? 

OLUF. 

Bersærker drive de paa Flugt 
igjennem Skoven, Rysser ile dem 
til Hjælp. 

SKJOLDMØ. 

Paa dobbelt Vildt er lystig Jagt. 
Bjørne og Ulve bedes sammen bedst. 

BUD 

(fra venstre). 

Forstærkning! Vikinger, af Ingild ført, 
har omgaaet Høiderne og trænge vore 
tilbage, 

OLUF. 

De skal finde Mænd paa Høien, 
der før har entret Dæk og bordet Drage. 
Ulf Sidskjæg — her er Blod for dine Øxer. 

ULF. 
De skal faa se, vi kjende Vikinge-Art. 

(Ud til venstre med sin Skare.) 

SKJOLDMØ. 

Hvad times Vore midtveis? 

OLUF. 

Fridleff gaar 
i Svinefylking frem: hans Spyd i Venstre 
og Sværd i Høire baner blodig Vei 
som Ornens Huggetænder mellem Hunde. 
Frem, Bueskytter, freml at I paa nært Hold 
kan overregne Fjenderne med Pile. 

(Bueskytterne storme over Scenen ttlvenstre ned mod Baggrunden.) 

SKJOLDMØ. 

Er Hjarne Drot paa Sletten? 

OLUF. 

Hei! nu 'fik du 
din Løn, du falske Sachser 1 Kongens Sværd 
styrted dig brat fra Skimlens Bag. — Der sprænger 
Svend Oddesøn mod Hjarne frem — de kjæmpe — 
Hestenes Bringer tørne mod hinanden 
— ja, ja! i Nærkamp vover jeg min Ravn! 
ah, Kampens Bølger rev dem fra hinanden, 
men som to Viking-Drager, kløvende 
de stridige Søer, mødes de paany — 

(nært Kampbulder.) 

FLYGTNING 

(fra venstre). 

Hjælp! Hjælp! Vikingerne faa Overhaand. 

OLUF. 

Følger mig, Hirdmænd 1 Liv og Blod ForHjarne! 
I Skjalde, frem! og syng os Seiren ind! 

(ud tilvenstre med sit Følge.) 



(Skjaldekoret med Harald og Thorolf i Spidsen uger Plads midt paa 
Høien og slaar Harperne, i hvis Toner der blander sig Hornsignaler samt 
Lurklang og Bekkenslag fra Alteret, hvor Goderne synge monotone Be- 
sværgelser.) 



SKJOLDMØ 
(vil reise sig). 

Det sortner for mig! usle Kvindeblod, 
forraader du mig? 

(synker tilbage.) 



THOROLF. 

Saa — stem i, begynd! 



(Skjaldene synge for; de tilbageblevne Krigere paa Randen af Høien 
stemme med i og Sangen forplanter sig videre blandt de Kjaerapende, 

svulmende til et Massekor.) 



Vide nu ad Vindsti 
Valkyrjerne ride, 
Spærrystersken speider, 
Spydmø kaarer Val; 
Siger alt fra Saddel 
Seierfaders Piger: 
»Ham til Seierherre — 
hin til Odins Sal.« 

Hil jer! som en Høstskovs 
høitsusende Siljer 
Kjæmper hilse Krigens 
kjække Diser tre; 
gjerne Seier-Gildet 
gjæste hos Kong Hjarne, 
heller af Einherjer 
hilset Odin se! 



Fly! Alt er tabt. 



FLYGTNING 

(fra Baggrunden). 



EN ANDEN 

(ligeledes). 

Kongen er falden, fly! 

EN TREDIE 
(ligeledes). 

De storme Høien. 

EN FJERDE 
(standser paa Randen af Høien og holder den Anden fast). 

Kjæmp, hvad kjæmpe kan. 



SKJOLDMØ. 

Nu er ei Stund at ligge saaret mer! 

(Springer op og blander sig i Kampen i Baggrunden, hvor Hjarnes Folk 
paa Randen af Heien gjør Modstand mod de nedenfra Anstormende. 
Goderne flygte. Skjaldene kaste deres Harper og deltage i Kampen, stedse 
syngende. Fra venstre trænges Hjarnes Krigere ind paa Scenen. Oluf 
viger tilbage for Ingild og standser midt i Forgrunden.) 

t INGILD. 

Stræk Vaaben, Oluf Jarl ! din Datter er 
i Fridleffs Vold. 

OLUF. 

Min Datter, ikke jeg. 

INGILD. 

Min Konge vil dig naadig Livet skjænke. 

OLUF. 

Ei skjænker dig min Konge dit, Forræder! 
Tag Løn af Jern og dø ! 

(saarer ham.) 

* . INGILD. 

Saa vis mig Vei! 

(render ham sit Spyd gjennem Livet og styrter selv ved hans Side. Fra 
Baggranden trænges Hjarnes Folk ind paa Scenen, hvor Skjoldmøen falder.) 



FEMTE OPTRIN. 

Fridleff kommer op fra Baggrunden med Skjoldet paa Ryggen, Spydet i 
venstre og Sværdet i heire Haand, fulgt af mange Krigere. 



KRIGERE. 

§eir, Seir! 

FRIDLEFF 

(giver Spyd, Sværd og Hjelm til en Kriger). 

Kampen var hed og Seiren dyr. 

Ingild, min Vaabenbroder, tapre Ven! 
Hvor ofte har du kjæmpet ved min Side 
eller Ryg mod Ryg med vilde Rysser-Horder 
og ligger fældet nu af danske Sværd. 
Og Hethes Fader, brave Oluf Herse — 
J e g gav en for dette ene Liv! 



(Fra alle Sider strømme Fridleffs Folk ind; Vikinger med Øxer, Bersærker 

med Jernkøller, Rysser og Finner i Birke- og Fyrre barks Brynjer; fangne 

Skjoldmøer og Slyngekastere. Erik Raadsnar blandt de Fangne.) 



SVEND 

(kommer med Følge af hvide Ryttere;. 

Hil dig, Kong Fridleflf! Hjarnes Ryttere 
er spredt. 

FRIDLEFF. 

Han selv er undflyet? 

SVEND. 

Ja, uvillig; 
han reves med af sine Folk, men vendte 
sig om imod mig, hævende sig høit 
i Sadlen, og slog ud med Haanden: Hils 
din Herre, raabte han, og siig, at han 
og jeg vil atter mødes. 

FRIDLEFF. 

Guderne 
forbyde det! 

SVEND. 

Dog har jeg mærket ham 
saa dybt i Bryst og Hærder med mit Sværd r 
at han kan let faa Forfald. Eller ogsaa 
kan hænde bringes han som Fange hid, 
for vore Ryttere er bedst beredne, 
og de forfølge skarpt. 

FRIDLEFF. 

Det maa ei ske! 
Forfølgelsen skal standse overalt. 

(Der blæses et Signal, som gjentages lenger og Isenger borte.) 

Men du er saaret selv, Svend Oddesøn 1 
du vakler! 

SVEND 

(synker i Armene paa et Par Mend). 

Hjarnes Sværd har bedre fundet 
sin Vei, end- mit. Læg mig paa Græsset her 
— jeg troer, at jeg har kjæmpet sidste Gang — 
min Stemme svigter, nei — end kan jeg raabe 
Hil Danmarks Konge, Fridleflf Frodesøn ! 

(deer.) 
Raab. Fanfarer. 



Tæppet falder. 



FEMTE HANDLING. 



KONGSGAARD VED KATTEGAT. 

Forhal med Søilerække ud mod Gaardspladsen. 1 
Gaarden en Brønd og Linned paa Bleg. Tilhøire Indgangen 
til Badstuen, som et Par Trin fører op til; ligeoverfor, 
tilvenstre, Indgangen til Fruerstuen. Trælle i Arbeide. I 
Baggrunden Havet. 



FØRSTE OPTRIN. 



EN TRÆL 
(kommer ad fra Badstuen tilhøire). 

Mer Brænde! hvad tænker I paa? 



ANDEN TRÆL 

(ved Huggeblokken). 

Der ligger en Favn fuld — jeg har ikke 
mer at spalte. 

TREDIE TRÆL 

(kommer slæbende med Bnende). 

Her har I til et helt Offerbaal. 

FJERDE TRÆL 

(bærende Vandspande i et Aag fra Brønden i Gaarden møder den femte 
Trxl, der kommer med tomme Spande fra Badet). 

Nu maa det snart være nok. 



FEMTE TRÆL. 

Nok? Karret er kun halvt fyldt. 

(videre, hver til sin Side.) 

ANDEN TRÆL 

(ved Huggeblokken). 

Jeg undrer mig blot over, at Nogen gider 
krybe i saadan et Kar med hedt Vand, i 
Stedet for at gaa i Stranden, som vi. 

TREDIE TRÆL. 

Ja, Badet skal gjøre godt idag. 

SJETTE TRÆL 

(der banker Tæpper). 

Det Bad er ogsaa snart det eneste, de har 
ladet os beholde af Hjarnes Velgjerninger. 

SYVENDE TRÆL 

(ligesaa). 

Ja Kosten er knappere. 

FJERDE TRÆL 
(kommer ud igjen med Spandene). 

Og Middagsluren kortet en Time af. 

(videre.) 

ANDEN TRÆL. 

Badet lader de os nok beholde — at vi 
ikke skal smitte dem med Utøi. 

FØRSTE TRÆL 

(i Badstuedøren). 

Er Saltet ikke kommet endnu? 

FEMTE TRÆL 

(kommer fra Brønden). 

Jeg saae Saltvælteren komme ind i 
Gaarden nu. 

(ind.) 

FØRSTE TRÆL 

(raaber) . 

Aa, bring det Linned fra Blegen. 

SJETTE TRÆL 

(ved Tæpperne). 

Hvis Hjarne blev Konge igjen, saa gav 
han nok alle Trælle Frihed, som Kong Gram 
gjorde. 

SYVENDE TRÆL 

(ligesaa). 

Det skulde ogsaa nytte stort! Hvem gav 
os saa Sul? Hug fik vi alligevel. 

SJETTE TRÆL 

Saa huggede man igjen. 

FØRSTE TRÆL. 

Ja, hug du blot løs paa dit Tæppe; vi 
maa snart have det lagt paa. Dronningen kan 
komme hvert Øieblik. 



ANDEN TRÆL 
(ved Huggeblokken). 

Hjarne lader nok være med at komme igjen 
— uden som Gj enganger. 



FJERDE TRÆL 

(med Spande fra Brønden). 

He, troer du ogsaa paa den Historie?! Det 
er blot Noget, de har spredt ud. 

FEMTE TRÆL 
(med tomme Spande fra Badstuen ). 

Ja, for at Dronningen med mere Anstand 
kunde ægte den nye Konge. 

(begge videre ) 



SYVENDE TRÆL. 

For hende var Byttet godt nok, det kan 
hun maale sig til paa sit Belte. 

FØRSTE TRÆL. 

Hei, rap dig, Saltvælter! hvad staar du og 
gloer efter? 

SALTVÆLTEREN 
(med sine Poser fra Gaarden). 

Her er til Badet, — det andet er Kjøkken- 
salt og Bordsalt. 

(setter sig paa Gulvet.) 
TREDIE TRÆL. 

Du — vil du heller ikke idag med i 
Vandet? 

SALTVÆLTEREN. 

Jeg har nok at gjøre med Saltvand foruden. 

ANDEN TRÆL. 

Fy, for et utoet Svin! 

FEMTE TRÆL 

(med Spande). 

Saa, det er de sidste. 

(ind.) 
SYVENDE TRÆL. 

Nu kan det være nok, lad os faa det 
lagt paa. 

(Sjette og Syvende Træl uge Tæpperne ned og bsere dem ind i Bad- 

. stuen.) 

FEMTE TRÆL 

(kommer ad igjen). 

Nei, hvad Hjarne angaar, det veed jeg 
bedre; han er i Norge. 

Kong Hjarne Skjald. 14 

TREDIE TRÆL. 

I Norge? der kom du jo fra for et Par 
Uger siden, Saltvælter! Har du hørt Noget 
der om Hjarne? 

SALTVÆLTEREN. 

Hjarne f det er vel en Saltvælter? 

(Latter.) 

SJETTE TRÆL 
(paa Trinene til Badstuen, som han strammer et Tæppe nedover). 

Er han det, saa tro mig, han salter dem 
Suppen endnu 1 

SALTVÆLTEREN. 

Jeg kjendte En i det Trondhjemske, hed 
Arne; kanske det er en Broder til ham. 

ANDEN TRÆL. 

Hvor er det Salt, du selv mangler? 

SALTVÆLTEREN. 

Det — det har jeg ikke. 

FJERDE TRÆL. 

Ja, enten det er i Norge eller i Sachsen, 
vist er det, at han gaar om og synger for Døre. 

SJETTE TRÆL. 

For Døre! du er vel ikke rigtig klogl ved 
Hofferne synger han — og hvad for Sange? 

Galder, Broerlil ! Han galdrer alle Lydkongerne 
lige fra Dyflin til Finmarken op mod Kong 
Fridleff, at de skal sætte ham selv paa Thronen. 
Se, det er det han gjør. 

TREDIE TRÆL. 

Kan han virkelig galdre saadan? 

SJETTE TRÆL. 

Om han kan? he! Var det kanske ikke 
Galder han kvad, da Alle som En gav ham 
Prisen? 

SYVENDE TRÆL 
(kommer ud fra Badstuen). 

Ja, og Elskovsgalder kvad han for Dron- 
ning Hethe, for hun elskede den Gang allerede 
Fridleff, det veed jeg fra den smaa Ossure. 

ANDEN TRÆL. 

Jeg har ogsaa hørt sige, han kunde galdre 
Hængte ned af Galgen. 

FJERDE TRÆL. 

Han kunde allenfals galdre dem op i den, 
som mindst havde drømt om saadan Ophøielse. 

SYVENDE TRÆL. 

Ja og det var en dum Streg af ham. Jeg 

spørger blot, hvad nyttede det, at han lod Odde 

14* 

hænge? Havde det ikke været meget bedre 
at han havde ladet ham betale Søsteren Mande- 
bod? Saa havde Tøsen da nu haft en anstæn- 
dig Medgift. — 

OSSURE 

(der er kommet ind fra Baggranden med K jakken urter i "sit Forklede). 

Hvad kommer det dig ved, Grim? Dig 
havde hun dog ikke taget. 

SYVENDE TRÆL. 

Ei, eil saa knipsk, min Glut! det er du 
ellers ikke altid. 

FØRSTE TRÆL 

(i Badstuedøren). 

Stille! Dronningen! — 



ANDET OPTRIN. 

Dronning Hethe, fulgt af sine Terner kommer fra Fruerstuen, hvis 
Indgang er til venstre, Ugeoverfor Badstuen. Da hun ser Ossure, 

standser hun. 



HETHE. 

Hvad har du der, Ossure? 

OSSURE. 

Jeg var nede 
i Kjøkkenhaven og har hentet Urter. — 

HETHE. 

Ei, hvilke prægtige Roer! Se, der kommer 
de just fra Bagerset, som kalded'; hent mig 

et Brød (Et Par Trælle, der kommer fra høire med frisk Bred paa 
store Bakker, standse. Hethe tager et Brød og spiser deraf og smager 

påa Roerne.) Roen er god og saftig nok 
men fersk; havde jeg blot lidt Salt. 

ANDEN TRÆL. 

Naa, rap dig 
Saltvælter! Dosmer! kan du ikke høre, 
Dronningen vil ha'e Salt. 

(Saltvclteren kryber, uden at reise sig, hen til Hethe og byder hende 

den mindste Pose.) 

HETHE. 

Hvi kryber han 
saa uselig hen til mig som en Hund? 

SYVENDE TRÆL. 

Han viser jer sin Hyldest, ædle Dronning! 
det er et ret enfoldigt Menneske 
og uden Levemaade. . 

HETHE 

(der dypper Roen i Saltet, farer sammen). 

Græder du? 
hvad har de gjort dig, Mand? 

OSSURE. 

Hans Øine rinde, 
troer jeg; de blive bidt af alt det Salt, 
han staar og sigter. 

HETHE. 

Man skulde ikke lade ham bestandig 
forrette saadant Arbeid, der kan skade 
hans Syn. 

SYVENDE TRÆL. 

Det er det eneste han du'r til. 



ANDEN TRÆL. 

En dvask og treven Tølper, lidet værd, 
at Dronningen bekymrer sig om ham. 



HETHE. 

Hvad er du selv værd, hjerteløse Skalk, 
der dømmer saa foragtelig din Medtræl? 

(til Hjarne.) 

Min gode Mand! jeg vil erindre dig, 
inat naar Kongens Hoved kroneløst 
søger mit Bryst til Pude; — Herskersorger 
og Kongetanker om det Stores Fare 
har han da afført sig som tunge Smykker 
og ubekvemme Vaaben; da kan selv 
den mindste Nød hans aabne Øre finde, 
har den blot Tunge til at naa det med; 
den skal den faa ved mig! Vid Alle det: 
har Nogen Overlast og haard Behandling 
at klage over, klage han for mig, 
og Kongen skal erfare det. Kom Terner. 



215 

SALTVÆLTEREN 
(kysser Sømmen Af hendes Klædning.) 

SJETTE TRÆL. 

Guderne skjærme jer, vor høie Dronning! 

(Trællene beie sig manilende. — Idet Hethe betræder Tærskelen til Bad- 
stuen, urer han tilbage og synker med et Skrig om i Ossnres Arme.) 

FLERE. 

Hvad er der sket? 

OSSURE. 

Hjælp! Dronningen er syg. 

KONG FRIDLEFF 

(kommer fra Baggranden). 

Hvad hører jeg for Raab? 

HETHE. 

Nei ikke ind 
i Badet — Rædsel! 

OSSURE. 

Fat jer, ædle Dronning! 

FRIDLEFF. 

Min Hethe! — er du syg? — 

HETHE. 

Nei, kjære Husbond! 
nu er det ovre — dog i Badet gaar 

jeg ei idag. En uforklarlig Rædsel 

greb mig paa Tærsklen, som om Damp slog mig 

imøde fra Hels Hule. 

FRIDLEFF 
(til første Tr*l, der er kommet ad fra Badstuen). 

Dosmer! du 
har fyret altfor stærkt, eller uagtsomt, 
og bedsk Røg, blandet i den hede Dunst 
har voldet hende Hjerteondt. 

HETHE. 

Nei, nei 
det var en Angst af anden Art — en Skygge 
faldt over Sjælen — ret som Skyggen af 
et ledt Uhyre, hvilket selv jeg saae ei, 
og kjendte dog; den havde isnet alt 
mit Hjerte — skjøndt med mindre Magt — den 

Gang 
den stakkels Træl krøb hen imod mig. 

FRIDLEFF. 

Hvem? 

FLERE. 

Saltvælteren — han dér. 

HETHE. 

Nu veed jeg det: 
ja, jeg har drømt inat. 

FRIDLEFF. 

Hvad har du drømt, 
min Ven? 

HETHE. 

Ja, kunde jeg kun huske det! 
jeg veed kun: frygteligt var hvad jeg skued. 
De var i Drømmen, trper jeg. 



Hvilke, Hethe? 



FRIDLEFF. 
HETHE. 

Trællen og Badet. 

(skjclver.) 



• FRIDLEFF. 

Kjære Hustru! ryst 
de mørke Tanker af dig; for dit Sind, 
der i din Svagheds-Tilstand altfor let 
bevæges og i varigt Oprør sættes 
af hvad der ellers vilde flygtig kun 
dets Speil forstyrre — det har Ro behov: 
velsignet er dit Liv med Danmarks Haab, 
og derfor skaan dig selv. Lad dine Terner 
forlyste dig med Sang og Brætspil eller 
med Sløgder: sy i Ramme, væv i Lad, 
dog ei for ivrig! husk, alt det er Leg 
og Tidkort nu; men hvad der i dit Indre 
af sarte Traade væves alt til Liv 
og menneskeligt Billed — det er Alvor. 

HETHE. 

Og hvad der vævedes af Drømmetraade 
til Varsels-Billed, det var mer end Alvor! 
ak, stirre maa jeg for at se det atter 
og gruer dog derfor! 

FRIDLEFF. 

Kom, Hethe, kom! — 

(Leder Hethe ind i Fruerstuen ,' Ternerne følge. Trællene sprede sig til 
forskjellige Sider. — Saltvælteren bliver staaende som i en Des og stirrer 

efter Hethe.) 



TREDIE OPTRIN. 

SALTVÆLTEREN. 

Saa dybt, saa dybt fornedret! har du tømt 
Ydmygelsen til Bærmen, syge Sjæl! 
En saaret Orm for hendes Fod — saa endte 
en Slanges Dragedrøm! en ussel Gjenstand 
for hendes Lede og for hendes Medynk, 
hvis Stolthed og hvis Hjertelyst jeg var! 
Nei, smudsige Træl! er det din Sag at flæbe 
over en Konge-Skjæbne? flink, tag fat 
og slid og slæb! dog aldrig vinder du 
saa meget Salt af solfordampet Havvand 
som det, der maatte græde Hj arnes Øine 
blinde, hvis Taarer skulde toe og ætse 
Sporet af denne Stund ud af hans Sjæl. 

Dog — det er ei dit Hverv! Han sagde nylig, 
den plumpe Træl, et sælsomt Ord : »VarHjarne 
Saltvælter, salted han dem Suppen end.« 
Ja, ved min Sjæl! og brændende. Dog hun 
maa ikke søbe af det Saltmads-Fad! 
Aa, hvorfor sparked hun mig ikke bort! 
Saa skjøn, saa god, saa troløs! Hethe! Hethe! 

OSSURE 

(der har nærmet sig fra Baggranden, berører hans Skulder). 

Hjarne! — Nei, bliv ei ræd! vel er I kjendt, 
men ei af En, der vil forraade jer. — 

HJARNE. 

Og hvorfor ei forraade mig? 

OSSURE. 

Fordi 
I skaffed Hævn mig, da I var ved Magten. 

HJARNE. 

Taknemlighed er jeg forlængst hørt op 
at regne med. 

OSSURE. 

Saa lær at regne med den 
paany. 

HJARNE. 

Hvi skulde jeg vel tro dig bedre 
end Sverting? 

OSSURE. 

Har jeg ikke hjulpet jer 
med hurtigt Vid, da eders rørte Hjerte 
forraadte fast den Maske, som I bar? 



HJARNE. 

Hvad vil du? 

OSSURE. 

Hjælpe jer fremdeles, Herre! 

HJARNE. 

At sigte Salt! 

OSSURE. 

At vinde Thronen atter, 
med Rette er den eders. 

HJARNE. 

Hjælpe mig 
til Thronen, og det mener du at kunne?! 

OSSURE. 
Jeg trøster mig at skaffe Leilighed, 
selv maa I nytte den. 

HJARNE. 

Hvad har du for? 

OSSURE. 

Inat vil Dronningen med Fridleff tale 

om jer — nei: om den ynkelige Træl, 

Saltvælteren, hvis Øine rinde, ætsed' 

og bidt af Salt, som hendes Hjerte troer. 

Men jeg vil snildt forføre hende til 

at bringe det paa Tale efter Nadver, 

naar Kongen som sædvanlig hviler sig 

i Fruerstuen, og de lege Tavlbræt; 

saa skal hun bede ham, at lade eder 

hente, at selv han kan faa Syn for Sagen. 

Her er et Løg, tirr eders Øine dygtig 

med det, og saa, naar Kongen kun har Sands 

for det betændte Øienlaag, for Vandet, 

som Øiet svømmer i, ei for dets Blik 

— han er helt ubevæbnet og har ingen 

Ringbrynje paa, det veed jeg vist, — da hav 

et sikkert Blik, en snar Haand og ved Haanden 

en hvas Kniv. 

HJARNE. 

Ti! hvor lavt! et Trælleraad! 

OSSURE. 

Ja Trælleraad — og givet til en Træl; 

det er I, til I nytter det, og da 

er I ei længer Træl, min Herre, Drot! 

HJARNE. 

For hendes Øine! myrde ham! nei! nei! 

OSSURE. 

Hvad vil I da, naar ikke I vil det? 

HJARNE. 

Ja, jeg vil dræbe ham, men ikke saa — 

ei naar han stiller selv sig værgeløs 

hen for min Kniv, naar han — som Hethe nys — 

bøier sig ned og blotter sig, idet 

han gjør mig Godt ; — og ei i Hethes Bur ! 

OSSURE. 

Har I da Tid at vrage Leiligheden? 
naar kommer der en ny? 

HJARNE. 

Om jeg maa bie 
i Maaneder, ja Aar — 

OSSURE. 

Aar? og et halvt 
er nu for længe. Saae I ei, hvor ivrig 
hun spiste mine Roer, og aner ikke, 
hvorfra den Hunger stammer? Hørte I 
ei Fridleffs Ord saa varmt af Faderhaab? 

HJARNE. 

Ah! ham et Barn, og mig blev Intet undt! 
Var hendes Elskov lunken i min Favn 
og leved op i hans, den Førstefødte 

i hendes Hjerte — saa var han den rette, 

og jeg kun som en Skifting 

at agte, nei foragte! Eller Frigg — 

er det mon Frigg, der kun velsigner Frodes 

Æt? Fik hun ei sit Offer rundelig? 

For ham en Arving alt, for mig kun Goldhed! 

en Søn, det bliver visselig en Søn! 

mig havde hun en Datter født, ifald 

hun havde født! 

OSSURE. 
Og I vil vente end? Er Drengen født, 
hvad nytter Fridleffs Drab? de løfte Barnet 
paa Skjold, og er det kun et Maaneds-Nap, 
der vræler ynkelig, det høres ei 
for Skjoldegny og Lurklang, naar han kaares. 

HJARNE. 

Nei, nei! Jeg vil ei standses af et Barn. 
Jeg vil ei heller bryde mig om Hethe 
— hvad var jeg hende, hun har aldrig elsket 
mig ret — har hun sin Husbond fulgt, var hun 
mig tro — ? 

OSSURE. 

Hun løb til Fridleff. 



HJARNE. 

Ja, hun vilde 
kun være Dronning — jeg vil være Konge! 

Jeg river hende af mit Hjerte — har jeg 
et Hjerte? men jeg har en Pande; hed 
af Feber brænder den, til Kronens Guld 
har kjølet den paany — ! 



OSSURE. 

Først kjøle Jern 
hans Hjerte! Dertil vil jeg skaffe Raad. 
Farvel, jeg maa til Dronningen, at ei 
hun savner mig. 

(gaar tilvenstre ind i Fruerstuen.) 



HJARNE. 

Sjelden var Trællen Ædling huld og god — 

saa sagde gamle Rørik. Jeg har gjort mig 

til Træl, og denne Træl har Ondt i Sinde 

mod Ædlingen i mig: han trykker ham 

en Morderkniv i denne Haand, der svang 

et Sværd. O, var det bedre ei, at vende 

dens Odd mod dette Bryst? var Graven ei 

et værdigere Hvilested end Thronen? 

et roligere er det ganske vist! 

og jeg er træt, saa træt! — Nei ! det er Feighed I 

Saa vil jo Livet: Livet er en Skat, 

Skatte er Dragers Eie. Saa lad Slange 

da sluge Slange; han mig eller jeg 

ham! List og Mod vær mine Gufler nul 

ti alle milde Magter i mit Bryst! 

FJERDE OPTRIN. 

OPSYNSMANDEN 
(gaar forbi ude i Gaarden; han ser ind og opdager Hjarne). 

Hei, Saltvælter! stikker du der? Afsted 
med dig! det er Badetid. 

HJARNE. 

Strenge Herre! jeg kan ikke gaa i Bad. 

OPSYNSMANDEN 

(kommer ind). 

Jo, den Snak kjender jeg; men idag slipper 
du ikke. 

HJARNE. 

Men jeg siger jer, jeg bliver syg af Salt- 
vand. Hvem skal saa forrette mit Arbeide? 

OPSYNSMANDEN. 

Det faa vi se. Kom! — 

HJARNE. 

Mine Øine kan især ikke taale det, de er 
betændte. 

OPSYNSMANDEN 
(griber ham i Kraven). 

Jeg skal vise dig, hvad jeg ikke taaler, 
din gjenstridige Slyngel! 

Kong Hjarne Skjald. 15 

KONG FRIDLEFF 
(kommer ind fra Gaarden). 

Hvad er der, Opsynsmand? Hvorfor griber 
du saadan fat i ham? 



OPSYNSMANDEN. 

Naadige Herre Konge! det er rigtig en 
stridig Knegt. Han gjemmer sig altid, naar 
Trællene skal i Vandet. 



HJARNE. 

Jeg bliver syg af Søbad, Herre Konge. 



FRIDLEFF. 

Min Badesvend har længe ikke kunnet 
svømme sammen med de Andre. Du kan be- 
rede mit Bad idag, saa faar han fri. Gaa ind, 
han vil vise dig, hvad du har at gjøre. 

(Hjarne bøier sig med Armene krydsede over Brystet og gaar ind i 
Badstuen. Opsynsmanden ad mod Baggrunden.) 



FRIDLEFF. 

Var det ikke den Træl, som Hethe talte 
om? Der er en Hemmelighed ved ham! jeg vil 
dog spørge hende, hvorledes det kom sig, at 
han nærmede sig hende. Der faldt som en 
Skygge over hende, sagde hun. Og en Drøm 

talte hun om. Ei skal man agte slige Anelser 
ringe. 

(ind i Huset tilvenstre.) 

(Trællene komme ind i Gaarden fra venstre med Badehaandklasder og 

Tei i Bylter. Latter og Raab.) 

ANDEN TRÆL. 

Saltvælteren er her heller ikke idag. 

TREDIE TRÆL. 

Han har hyttet sit Skind, den Vandskrækker. 

ANDEN TRÆL 
(peger ind mod Badet). 

Stakkels Skakke, der maa staa og svede 
inde i Badstuen. 

(gaar videre.) 

FØRSTE TRÆL 

(Badsvenden Skakke, kommer springende nd fra Badstuen og svinger sit 

Haandklæde). 

Hei da, tag mig med! 

FLERE. 

Skakke ! 

FØRSTE TRÆL. 

Ja, idag skal vi svømme omkap. 

SJETTE TRÆL. 

Hør, lad os muntre os med en Sang. 

SYVENDE TRÆL. 

Ja, men en, som vi Alle kan synge med i. 

15* 

FØRSTE TRÆL. 

Saa lad det være Hjarnes gamle Vise om 
Dronning Syreds Bad. 

ANDEN TRÆL. 

Ja, den viser allenfals, at der er mer Moro 
ved at gaa ud i den salte Strand, end ved at 
bade i saadan en ophedet Kasse. 

FØRSTE TRÆL. 

Altsaa: Struberne stemte og rede til at 
falde ind. 

(synger.) 

»Dronning Syred hun lader den« 

SJETTE TRÆL. 

For dybt, hvor vil du hen, Skakke! hvor- 
dan skal jeg komme ned paa »hvæs«?! 

FØRSTE TRÆL. 

Ja, ja da. — 

(synger høiere.) 

Dronning Syred hun lader den Badstue hede. 

CHOR. 

— Hvæs, Blæsebælg, hvæs! 

hvæs! — 

SJETTE TRÆL. 

Ja, saadan gaar det godt. 

FØRSTE TRÆL. 

Hold Mund! 

(synger:) 

Kong Omund han vil sig de Hjorte bede. 

CHOR. 
Sadlen paa Øg, Hundedreng høi! 

Blæs, Horn, saa det skratter! 



FØRSTE TRÆL. 

»De Trælle har hedet mig Stuen i Brand 

CHOR. 

— Skjælv, Trællepak, skjælv! 

skjælv! 

FØRSTE TRÆL. 

Idag faar jeg bade fra aaben Strand. 

CHOR. 
Til Jagten godt Held.« »Min Frue, Farvel, 
forkjøj dig blot ikke paa Stranden.« 



FØRSTE TRÆL. 

Dronning Syred hun træder paa Strandbreddens 

Græs. 

CHOR. 
— Plask, Bølgelil, plask! 

plask! — 

FØRSTE TRÆL. 

Der gynger den Vikingedrage bag Næs. 

CHOR. 
»Ankeret op, Seilet ved Top! 
Velkommen, Fru Syred, velkommen!« 

FØRSTE TRÆL. 

Kong Omund han standser sin Ganger paa Strand. 

CHOR. 

— »Staa, Kræ, vil* du staa! 

staa! — 

FØRSTE TRÆL. 

Hvem kysser om Bord der den fremmede Mand?« 

CHOR. 

»Jeg kysser min Skat. 

Min Husbond, god Nat! 

Dronning Syred lod Badstuen hede. « 

(De gaa ud mod Baggrunden, syngende.) 



FEMTE OPTRIN. 

HJARNE 

(træder ud fra Badstuen, og bliver staaende i Døren, seende efter de 

bortdragende Trælle). 

Du lette, kaade Sangfugl! er det muligt 
at du engang er flagret dunet ud 

fra denne skumle, solforladte Bjergskov, 

hvor Fossen buldrer mellem Lindorm-Hulen 

og Ørne-Tinden, og hvor Vinterstormen, 

evindelig i brungrøa Skyer svøbt, 

med Elvens Røg sin Snefogs-Hvirvel blander! 

Det var en anden Verdens-Tid! da smiled 

den samme Egn i Sommervarmens Lys 

med vindbevæget Løv og Kildespring, 

som Blomster nikked over. Nei, flyv bort! 

hvad vil din Kvidren her? nu bugter Ormen 

sin Ringelkrop; hidset af Storm og Sne 

sig Fossen styrter sandsedøvende 

fra Dyb til Dyb, sin Vinge skager Ørnen 

og gjælder lydt og speider efter Rov. — 

Kongeørns-Tid ! Drage-Tid ! Storm-Tid ! Mord-Tid ! 



Nu, Træl! 



FRIDLEFF 
(kommer fra Fruerstuen). 



HJARNE 

(bøier sig). 

Badet er rede, Herre Konge! 



FRIDLEFF. 

Er Luften hed og dog ei brændende? 

HJARNE. 

Jeg haaber, I vil finde den tilpas. 

FRIDLEFF. 

Du haaber, Knegt ! hvor kan du prøve Varmen, 
naar du er pakket saadan ind til Hagen? 
Træk Koften af og prøv saa selv derinde, 
om det er passeligt. 

HJARNE. 

Vel, Herre! 

(vil gaa ind.) 

FRIDLEFF. 

Nei! 
Træk Koften af herude, jeg vil se det; 
du vil bedrage mig. 

HJARNE 

(tøvende). 

Men, Herre Konge — 

FRIDLEFF. 

Træl! naar jeg byder, er jeg vant at lystres. 

(Hjarne trækker sin Kofte af med Ryggen vendt til Fridleff og vil saa 

gaa ind.) 

FRIDLEFF. 

Du har kun ringe Levemaade ! troer du, 
det skikker sig at vise Kongen Ryggen 
og ei at vende sig, selv naar man gaar? 
Vend dig! — 

(Hjarne vender sig. Bryst og Skuldre ere falde af Ar.) 

Hvad har du der paa Bryst og Skulder? 
Hvad fæle Ar og Skrammer? Er det Saar 

af Svøber, har din Herre handlet nedrig, 

ja helt udanisk-grumt: Mandsbrystet er 

en Tavle vel for Sværdets Æres-Runer, 

men ei for Svøbens Smædeskrift. Dog er 

de ei af Egge hugged!? Visselig! 

hvor kommer du, en ringe Træl, til Sværdsaar, 

saa mange og saa dybe? nei, hvor kommer 

en Helt, saa skrammet, som jeg nogen Tid 

har set, til Sod og paltug Trællekofte? 

Saa var det derfor, at du ikke vilde 

med Trælle gaa i Bad, for ei at røbes 

af Ar, som er en Frimands Pryd og Stolthed, 

men skjælde dig en Løgner! Sikkert nok 

ei for dét Godes Skyld! hvad vil du Ondt? 

Hvad søger mummeklædt og grimet Svig 

i Kongens Gaard? Hvo er du, Mand? 

HJARNE. 

En Kronhjort, 
som Hundene har »stillet«, og som byder 
dem hornet Trods — dem og den heldige Jæger. 
Du sagde sandt, at jeg er ingen Træl: 
Kong Hjarne er jeg, vel er Navnet kjendt. 

FRIDLEFF. 

Hjarne! en ukjær Gjæst! 

HJARNE. 

Vel sandt, ei buden, 
selvbuden dog, saa ventet bør jeg være. 

Har ei Svend Oddesøn min Hilsen bragt? 
jeg spored ham helt hvast, dengang jeg sendte 
ham bort, kanske han styrted underveis; 
dog har hans Sværd udrettet nu hans Ærind 
og talende ved disse gamle Vunder 
meldt mig, før selv jeg havde det i Sinde. 

FRIDLEFF. 

Du hilste mig, vi skulde mødes end; 
bedst for os begge, var det aldrig sket! 

HJARNE. 

Jeg maatte jo dog se med egne Øine, 
hvordan min Efterfølger herskede! 
det er et Skuespil, der sjelden skjenkes 
en Drot, thi bør det heller ei forsømmes, 
naar Leiligheden byder sig. 

FRIDLEFF. 

Hvad saae 
du da, o Hjarnef 

HJARNE. 

At han ikke vil 
fordunkle mig saa helt. De Store ere 
tilfreds med Fridleff. Smaafolk sukke tidt: 
»Ak, gid den gode Hjarne kom tilbage!« 

FRIDLEFF. 

Jeg er de gode Mænds, de Fries Konge. 

HJARNE. 

Hjarfte var Alles Konge. — 

FRIDLEFF. 

Og anden Hensigt har du ikke haft? 

HJARNE. 

Min Hensigt, Fridleff! var at dræbe dig; 
her stod jeg alt ved Tærsklen til mit Maal, 
thi dette Bad var blevet dig det sidste. 

FRIDLEFF. 

Du svarer mere ærlig, end jeg ønsked. 

Saa stod du mig saa listig efter Livet, 

endskjøndt jeg ei fortjente sligt af dig. 

Thi da du flygted fra det tabte Slag, 

lod jeg dig ingenlunde skarpt forfølge, 

men kaldte Rytterne tilbage strax, 

saalunde givende dig Leilighed 

til Flugt og Bjergning af dit Liv, som hver Mand 

næstefter ærligt Rygte sidst vil miste; 

og tabt Slag skjænder ingen Mand, der bærer 

saa drabelige Saar derfra, som du. 

Fortjente saadan Gjerning saadan Tak? 

HJARNE. 

Naar du har handlet saa — hvad jeg først nu 
erfarer — thi jeg mente, at min Hests 
Udholdenhed og Snarhed og min egen 

List havde ladet Fjenden langt tilbage — — 
vel, du har handlet ædelt — dog det var 
ei eget Raad, men Hethes, tør jeg sige. 

FRIDLEFF. 

Ja, det var Hethes Raad. Men er ei Hethe 

en Del af mig og hendes Raad en Stemme 

i mit og ei den ringeste? thi jeg 

har elsket hende fra mit Hjerte vidste 

at elske, og jeg skjøtter ikke om, 

at det skal voxe til at elske Fler. 

Dog dette, at formummet falskelig 

du sneg dig hid for svigefuldt at fælde 

en Mand, der liden Uret voldte dig, 

det havde ikke været Hethes Raad, 

var hun forblevet din. 

HJARNE. 

Hun blev min Fjendes. 
Jeg fik vel hjælpe mig med eget Raad, 
saa slet det var. Det bragte mig i Fælden. 
Saa kald din Livvagt, Leiredrot, og lad 
den rødne Geirsodd i mit Blod; thi ledet 
er Hjarnes Liv, og lidet var det værd. 

FRIDLEFF. 

Saa vilde du da handle, dersom du 

var mig, og jeg stod for dig, som du staar 

for mig her? 

HJARNE. 

Hvad jeg vilde eller ei, 
der ligger liden Vægt paa det. 

FRIDLEFF. 

Dog gad 
jeg vide det, thi jeg er i Beraad 
med egen Hu, og ikke er det tjenligt, 
at Hethes Stemme høres denne Gang: 
vi Mænd faa klare denne Sag alene. 

HJARNE. 

Jeg vilde lade Seierfader veie 
os to imod hinanden paa den Vægt, 
der har til Skaaler Skjolde og til Tunger 
to hvasse Sværd. 

FRIDLEFF. 

Velan! jeg tilstaar dig 
en Enekamp, den frygtéd Fridleff aldrig. 

HJARNE. 

Tak, Fridleff! Lad mig stryge kun den fule 
Rægrime af mit Ansigt, at jeg seirrig 
eller veiet maa befindes sømmelig. 

FRIDLEFF. 

To dig i Badet. Klæder, som de skikke 
sig for en Drot, er der i Overflod. 

Jeg bringer dig et Sværd, der stod sin Prøve 
i mangen Kamp. 

HJARNE. 

Men om jeg seirer, Fridleff! 
skal da jeg være viet til din Livvagts 
Hevnf det var ulige Leg og ringe Kampløn! 

FRIDLEFF. 

Hvis Seiren skjænkes dig, er Odins Villie 
kundbar for Alle: han vil dig til Drot, 
mig til Einherje. 

(ud mod Baggrunden.) 

HJARNE 

(ene). 

Dunkle Skjæbne! hvo 
udgrunder dig? forgjæves har jeg villet 
fraliste dig, hvad mig uværdigt var — 
ja hvad mit Hjerte grued for: et Mord; 
og hvad jeg voved ei at bede om 
— saa helt umuligt syntes mig det Haab — 
det skjænker du mig uanraabt: en Tvekamp. 
Mord var min Nattetanke, mørkesvøbt 
og ugleøiet — Tvekamp var min Dagdrøm, 
en Falk, der stigende i skarpt Lys syntes 
at spotte Trællens Lokkeraab; nu sidder 
den paa sin Herres Haand, den kjendte dog 
min Røst! — Ei veed jeg, hvilket Udfald helst 
jeg vil — Seir eller Død, Grav eller Throne. 

Saaledes uden Haab og uden Frygt 

med glad Forventning træder jeg i Kampen. 

(gaar ind i Badstuen.) 



SJETTE OPTRIN. 

Pridleff har ude i Gaarden uh med Ebbe, hvis Sværd han uger og 
sammenligner med sit eget. De komme nu ind sammen i Forgrunden. 

FRIDLEFF. 

Har du forstaaet mig? 

EBBE. 

Hm, daarlig nok. 

FRIDLEFF. 

Gjør Intet, naar kun alting punktlig sker. 

EBBE. 

Den hele Hird skal samles her ved Badet. 

FRIDLEFF. 

Ja, og det flux. 

EBBE. 

Lurblæserne skal staa 
beredte til at spille Kongedøden, 
saasnart Badstue-Døren lukkes op; 
og Æresvagten gaa derind at hente 
den Døde — ført af mig. — 

FRIDLEFF. 



Vel, det er Alt. 



EBBE. 

Men, Herre! den, der træder ud, hvis ei 
det er dig selv, ham skal jeg hugge ned 
og hævne dig, for dersom Kongedøden 
skal blæses, saa maa han jo have dræbt dig^ 
men jeg skal hævne dig, det lover Ebbe. 

FRIDLEFF. 

Trofaste Dosmer! bøie Knæ for ham 
skal du og tjene ham, som du har tjent 
mig selv til nu. Eller vil du lægge Haand 
paa Danmarks Konge? 

EBBE. 

Du er Danmarks Konge. 

FRIDLEFF. 

Der er een Konge mer end gavnligt er 
i Danmark. Gjør, hvad jeg befoel, farvel! 

(ind i Badet.) 



EBBE 
(ser hovedrystende efter ham). 

Gaar han til Tvekamp — for en Skjelm maa vide, 
hvad egentlig der er paa Færde her — 

saa kommer han nok ogsaa levende 
igjen, for der er Ingen, der bestaar ham. 

(ad mod Baggrunden.) 
(Ossure kommer fra venstre, strax efter Hethe.) 

OSSURE 
(ser ud i Gaarden og vender sig mod Hethe). 

Her er han intet Steds at se. 

HETHE. 

Saa gaa 
<>S søg ham, — hvor de andre Trælle er. 

OSSURE. 

Nu falder det mig ind, de er i Bad, 
jeg hørte, da de gik; de sang en Vise, 
som Hjarne digted, dengang han var ung. 

HETHE. 

Hjarne! — 

OSSURE. 

Ja, han er død og borte nu — 
ei sandt? han synger ikke mer. 

HETHE. 

Ak, Hjarne 1 
Hvor sælsomt levende hans Billed staar 
for mig idag; mon jeg har ogsaa drømt 
om ham? 

Kong Hjarne Skjald. 1 6 

OSSURE. 

Og, hvis han sang, saa var det næppe 
saa skjælmsk og kaad en Vise som den gamle 
om Dronning Syreds Bad. 

(synger.) 

»Dronning Syred hun lader den Badstue hede« — 



HETHE. 

Ti! blot det Ord »Badstue« gjør mig svimmel. 



OSSURE. 
Tilgiv mig! — Naadige Dronning — mens det 

falder 
mig ind — I skulde ikke vente med at tale 
til Fridleff om den stakkels Mand — jeg mener 
Saltvælteren — til det er blevet Nat, 
men naar i Aften efter Nadver Kongen 
som vanlig — 

HETHE. 

Ja, — men løb til Stranden strax 
og hent ham, jeg maa tale med ham, spørge 
ham ud — 

OSSURE. 
Men — naadige Frue — Trællene 
de bade jo, de er jo — ganske nøgne. 

HETHE. 

Det glemte jeg. Saa gaa og mød dem halvveis 
og bring ham med saa hurtig, som du kan, 
hører du? gaa! 

OSSURE. 

Som I befaler, Dronning! 

(ad.) 



HETHE. 

Aa, denne Angst! Men har han da forgjort mig! 

Jeg gruer for ham, ynker ham og kan 

paa ham kun tænke! og hvorfor mon Fridleff 

kom før og spurgte saa omstændelig 

mig ud om denne Træl: hvorfor han nærmed 

sig til mig, og hvordan han kom, og hvad 

jeg følte da? Ah — dér, dér — paa de Fliser, 

dér kom han krybende saa usselig — 

_ Ah — ! — 

(gyser, staar som fortabt, stirrende ned for sig. Ebbe er imidlertid kom« 
met med hele Hirden, der ordner sig i Hallen, fra Pillerne ud til 
Gaarden indtil Indgangen til Badstuen tilhøire og Indgangen til Fruer- 
stuen tilvenstre. Ud imod Gaarden staar Lur- og Hornblæsere, Pibere, 
Pauke- og Trommeslagere opstillede. Ebbe vælger en halv Snes Hird- 

mænd ud.) 



EBBE. 

Stik Spæret gjennem Skjolderemmene! 
Et Skjold endnu, saa, nu er Baaren god. 
Er eders Horn stemt, Folk? 

16* 



244 



FØRSTE HORNBLÆSER. 

De har min Tro 
den gamle Klang endnu, fra da vi blæste 
over Kong Frodes Lig. 



ANDEN HORNBLÆSER. 

To Aar forleden I 
ja, det gaar hurtig nu med Kongerne 
i Danmark. 



TRED1E HORNBLÆSER. 

Naa, Kong Hjarne gjorde os 
kun ringe Møie. 



FØRSTE HORNBLÆSER. 

Han var heller ikke 
en rigtig Konge, skal jeg sige jer. 



HETHE. 

(farer op, da Hjarne nevnes, og bemerker nu først Hirdmændene). 

Hvad er det for et Optog? Hvorfor samler 
Hirden sig her? Hvad gaar her for sig, Ebbe? 



EBBE. 

Det veed jeg ikke, naadige Dronning. 

HETHE. 

Hvad - 
du veed det ei, og er dog Hirdens Høvding! 
Hvem dannes der en Skjoldebaare for? 
For hvem er Bannerne i Sørgeflor 
indhyllet tæt, hvem skal der blæses over 
som over en død Drot? 



EBBE. 

Jeg veed det ei, 
min høie Dronning. 

HETHE. 

' Vil du spotte mig? 

EBBE. 

Det er kun — nemlig — der er nu een Konge 
for mange her i Danmark. 

HETHE. 

Hvad! een Konge 
for mange! — hvem har lagt dig slige Ord 
i Munden, fra dig selv har du dem ikke. 

EBBE. 

Det har Kong Fridleff sagt med eders høie 
Tilladelse, og andet veed jeg ei. 

HETHE. 

Hvor er da Kongen? 

EBBE. 

Han er der i Badet. 

HETHE. 

Ah! 

. OSSURE 

(kommer). 

Naadige Frue! Skaffersken, der mødte 
mig udenfor ved Ledet, sagde mig, 
at han er ikke med de andre Trælle 
i Vandet, han bereder Kongens Bad. 

HETHE. 

Ve mig! — min Drøm! jegsaaeham gaa derind, 
Saltvælteren — og Fridleff fulgte ham — 
et blottet Sværd han havde i sin Haand 
og et ved Siden. Jeg vilde ind, men Døren 
var lukket — og imellem Fyldingen 
og Tærsklen flød det røde Blod og risled 
ned over Trinnene — Ve mig, ve mig! 
Nu veed jeg Alt: Saltvælteren er Hjarne! 
Fridleff og Hjarne er i Badet sammen — 
Blodbadet. — Jeg maa ind, maa kaste mig 
imellem dem! 

(rasker i Døren.) 

Luk op, Fridleff, luk op! 

Min Husbond — to Husbonder — Rædsel ! — nei, 
kun een maaske — o dobbelt, dobbelt Rædsel ! 
Spræng Døren! Rend den ind med Stænger, 

hug den 
itu med Øxer! Ebbe! hører du! 

EBBE. 

Dronning! det er imod Befalingen. 

HETHE. 

Ingen vil høre mig! saa brist, mit Hjerte! 

(synker om i Ossnres Arme.) 

(Fridleff træder ad fra Badstuen. Han peger derind. Ebbe, fulgt af 
flere Hirdmænd med Skjoldebaaren, gaar derind. Kongesergemarschen 
(fra første Akt) begynder med langtrukne, dybe Toner af Tyrehornene 
og dempede Herpauker. — Hjarne bæres ud paa Skjolde; hans Skjeg 
er studiet, Haaret sat tilbage med en Guldring. Over ham er en Purpur- 
kappe bredt.) 

(Hethe kommer til sig selv og styrter hen til Hjarne. — Hirdmændene 
beie Knæ, saa at Hjarne ligger i Heide med Hethe, der bøier sig over 

ham og omfavner ham.) 

(Hjarne kommer til sig selv og reiser sig halvt op, understøttet af Hethe.) 

HJARNE. 

Hvad sælsom Klang har vakt mig? Hvilke Toner 

synge mig Liv og Død paa samme Tid 

i Hjertet ind — saa klagende, saa tunge 

af rædsom Pragt? De stige — svulme — hvælve 

sig høit — jeg kjender denne Tone-Port, 

for mange Tider siden skred jeg ind 

igjennem den til Kongeriget — nei! 

nei! jeg vil ei for anden Gang derind! 

men lukker du mig ud, hvor der er Fred, 

da vær velsignet — Fred, som naar jeg drømte 

en vaagen Drøm i grøn og kjølig Skygge, 

hvor Kilden risled og en enlig Fugl 

langt borte sang — jeg troer, det var igaar, 

det Andet har jeg drømt, nu vaagner jeg. 

(Musiken er blevet dsempet, men vedvarer. ) 

Hvo favner mig med bløde Arme? Hethe, 
min Hustru! Elskede! kys mig, men græd ei 
for jeg er lykkeligere nu end før, 
naar du har kysset mig og ikke grædt. 

(ser sig om.) 

Hvor er jeg? Ja, jeg kjender det, her stod 
jeg nys som Træl — nu er jeg purpurklædt — 
ja, dobbelt! Dette døde, godtkjøbs Purpur 
gjør mig til Konge, til en kronet Træl 
af grumme Guder; men det levende, 
kostbare Purpur, som jeg føler rinde 
fra mine Saar, det gjør mig fri og frels! 

(strækker famlende Haanden ad mod FridlefF, som griber den.) 

Tak, Fridleff! Broder! du har ramt mig godt! 
Tak for en ærlig Død. — 

(Han dåer.) 
FRIDLEFF. 

Bærer hans Lig til Odins Gudehus, 
der skal det bisat staa, til Hjarnes Høi 

er kastet, og hans Bautastene risted', 
der skal til sene danske Slægter melde, 
hvor Frodes Efterfølger fandt sin Grav. 

(Hirdmændene reise sig og bære Hjarnes Lig ud. Fridleff og Hethe 
følge nærmest efter Baaren, derefter flere Høvdinger, som ere komne til 
(blandt hvilke Erik og Halfdan) og derefter Hirden. Gaarden er fuld 
af Folk, der istemme Klageraab ved Synet af Hjarnes Lig. — Sørge- 
marscben udfolder hele sin Styrke og Pragt.) 

